**LABKLĀJĪBAS ministrijas**

**VALSTS BĒRNU TIESĪBU AIZSARDZĪBAS INSPEKCIJAS**

**2016. GADA PUBLISKAIS PĀRSKATS**

**Rīga, 2017**

**Saturs**

***Priekšvārds*** 3. lpp.

1. ***Pamatinformācija*** 4. lpp.
   1. *Valsts bērnu tiesību aizsardzības inspekcijas juridiskais statuss* 4. lpp.
   2. *Politikas jomas, nozares, apakšnozares vai funkcijas, par kurām*

*ir atbildīga inspekcija*. 4. lpp.

* 1. *Iestādes darbības virzieni un to mērķi* 4. lpp.
  2. *Pārskata gada galvenie uzdevumi (prioritātes, pasākumi)* 5. lpp.

2. ***Finanšu resursi un inspekcijas darbības rezultāti*** 7. lpp.

2.1. *Valsts budžeta finansējums un tā izlietojums* 7. lpp.

*Pārskats par budžeta izpildi* 12. lpp.

*Atskaite par Valsts programmas bērna un ģimenes stāvokļa uzlabošanai 2016. gadā izpildi* (*skat. pielikumu*)

*Normatīvo aktu ievērošanas uzraudzība un kontrole 2016. gadā* 14. lpp.

*Konstatētie bērnu tiesību pārkāpumi* 14. lpp.

*Bērnu ārpusģimenes aprūpes iestādēs* 14. lpp.

*Izglītības iestādēs* 18. lpp.

*Citās iestādēs, kur uzturas bērni* 21. lpp.

*Bērnu personas lietu pārbaudes 2016. gadā* 23. lpp.

*Inspekcijas darbības un ieteikumi atklāto problēmu risināšanā*

*bērnu tiesību aizsardzības jomā* 24. lpp.

*Bērnu tiesību ievērošanas pārbaudes un metodiskais darbs,*

*sabiedrības informēšana* 24. lpp.

*Bērnu līdzdalības veicināšana* 25. lpp.

*Inspekcijas priekšlikumi normatīvo aktu grozījumiem,*

*izvērtējot bērnu tiesību ievērošanas pārbaudēs konstatētos*

*pārkāpumus* 26. lpp.

*Uzticības tālruņa darbības nodrošināšana* 28. lpp.

*Bāriņtiesu un audžuģimeņu departaments* 43. lpp.

*Konsultatīvā nodaļa*  61. lpp.

3. ***Personāls*** 79. lpp.

4. ***Komunikācija ar sabiedrību*** 80. lpp.

5. ***2017. gadā plānotie pasākumi*** 81. lpp.

# Priekšvārds

*Valsts bērnu tiesību aizsardzības inspekcijas priekšnieka vietniece*

*Anita Gotharde*

Dārgie lasītāji!

Atskatoties uz aizvadīto darba gadu, jāsecina, ka tas mūsu kolektīvam bijis īpaši spraigs un izaicinājumiem pilns. Pēc ilggadīga darba bērnu tiesību aizsardzības jomā savu amatu atstāja inspekcijas priekšniece Laila Rieksta – Riekstiņa. Viņas vietā ar savu redzējumu nāca bērnu tiesību aizsardzības jomas eksperte Ilona Kronberga, kura piedāvāja reformas gan inspekcijas darbā, gan bērnu tiesību aizsardzības sistēmā valstī kopumā. Laikā, kad top pārskats, priekšnieka amatu ir atstājusi arī I. Kronberga. Iecerētās reformas un uzlabojumi ir dienaskārtībā, to izvērtēšana un saskaņošana ar reālajām iespējām un pieejamajiem resursiem noteiks to ieviešanas gaitu. Protams, šīs izmaiņas nav iespējamas bez atbalsta gan politiskajā līmenī, gan no visām citām bērnu tiesību aizsardzības nodrošināšanā iesaistītajām institūcijām un sabiedrības kopumā.

Gads iezīmējies ar būtisku darba apjoma pieaugumu – Bērnu tiesību aizsardzības departamenta saņemto sūdzību un iesniegumu skaits ir pieaudzis par vairāk nekā 100 vienībām, Bāriņtiesu un audžuģimeņu departamentā arī vērojams iesniegumu skaita pieaugums. Šo dokumentu izskatīšana un atbilžu rašana prasa laiku un iedziļināšanos.

Gads bijis nozīmīgs arī ar vairākiem projektiem, kas dod jaunus instrumentus bērnu tiesību aizsardzībā. Būtiskākais no tiem noteikti ir Konsultatīvā nodaļa atbalsta sniegšanai bērniem ar saskarsmes grūtībām, uzvedības traucējumiem un vardarbību ģimenē. Iesaistoties un īstenojot ES fondu 2014.–2020. gada plānošanas perioda projektu Nr. 9.2.1.3./16/I/001 “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē”, inspekcija pilnveido atbalsta sistēmu minētajai sabiedrības grupai, paaugstinot speciālistu profesionalitāti un darba efektivitāti, kā arī nodrošinot sabiedrības izglītošanu par vardarbību. Projekta rezultātā ne tikai izveidota Konsultatīvā nodaļa, bet arī tiek sniegts konsultatīvais atbalsts, izstrādātas un aprobētas profesionālās kvalifikācijas pilnveides izglītības programmas un apmācību metodoloģijas, notiek speciālistu apmācība, informēšanas pasākumi sabiedrības izpratnes maiņai par vardarbību ģimenē utt.

Vardarbība ir viens no lielākajiem izaicinājumiem inspekcijas darbā. Speciālistu izglītošana ir viens no efektīvākajiem veidiem, kā nepieļaut vardarbības gadījumus un efektīvi risināt jau notikušas vardarbības epizodes. Lai mazinātu vardarbības gadījumu skaitu, kas vērsta pret bērniem izglītības iestādēs, kā arī veicinātu iespēju saņemt savlaicīgu palīdzību no pedagogiem, atbalsta personāla un citiem speciālistiem, inspekcija pilnveidoja speciālistu zināšanas un prasmes konfliktu risināšanā, apmācot vismaz 200 valsts un pašvaldību speciālisti 40 stundu apmācību programmā. Savukārt, lai mazinātu vardarbības skaitu izglītības iestādēs un veicinātu iespēju savlaicīgi saņemt palīdzību, tika turpināta pedagogu apmācība par mobinga prevenciju un risināšanu, apmācot 200 valsts un pašvaldību speciālistus 30 stundu apmācību programmā.

Mēs saprotam, ka darbu nevar darīt bez prieka un gandarījuma, tādēļ kustības “Draudzīga skola” ietvarā aizsākām jaunu iniciatīvu – devām iespēju skolēniem un pedagogiem pateikt viens otram paldies. Vienojošā pasākumā Ikšķiles vidusskolā pulcējās vairāk nekā 140 skolēnu un pedagogu, kuri bija atsūtījuši savus aprakstus viens par otru, akcentējot tās labās lietas un idejas, ko guvuši skolas laikā.

Protams, tie ne tuvu nav visi mūsu darbi. Par pārējiem lasiet šajā gada pārskatā!

1. Pamatinformācija

## **1.1. Valsts bērnu tiesību aizsardzības inspekcijas juridiskais statuss**

Valsts bērnu tiesību aizsardzības inspekcija (turpmāk − inspekcija) izveidota, pamatojoties uz Ministru kabineta 2005. gada 29. novembra rīkojumu Nr. 755 „Par tiešās pārvaldes iestādes „Valsts bērnu tiesību aizsardzības inspekcija” izveidošanu”. Inspekcijas darbība sākta 2005. gada 1. decembrī.

Saskaņā ar Bērnu tiesību aizsardzības likuma 65.1. pantu inspekcija uzrauga un kontrolē normatīvo aktu ievērošanu bērnu tiesību aizsardzības jomā.

**1.2. Politikas jomas, nozares, apakšnozares vai funkcijas, par kurām ir atbildīga inspekcija**

Inspekcija ir labklājības ministra pārraudzībā esoša tiešās pārvaldes iestāde, kas nodrošina normatīvo aktu ievērošanas uzraudzību un kontroli bērnu tiesību aizsardzības jomā. Inspekcijas funkcijas un uzdevumus nosaka 2005. gada 29. novembra Ministru Kabineta noteikumi Nr. 898 „Valsts bērnu tiesību aizsardzības inspekcijas nolikums” (ar grozījumiem, kas izdarīti ar MK 22.12.2009. noteikumiem nr.1601) (turpmāk – nolikums).

Saskaņā ar grozījumiem, kas izdarīti ar Ministru kabineta 2009. gada 22. decembra noteikumos Nr. 1601 "Grozījumi Ministru kabineta 2005. gada 29. novembra noteikumos Nr. 898 „Valsts bērnu tiesību aizsardzības inspekcijas nolikums””, inspekcija no 2010. gada 1. janvāra īsteno bāriņtiesu darba uzraudzību un metodisko palīdzību, kā arī īsteno audžuģimeņu atbalsta pasākumus.

**Inspekcijai ir šādas funkcijas:**

* uzraudzīt un kontrolēt Bērnu tiesību aizsardzības likuma un citu bērnu tiesību aizsardzību regulējošo normatīvo aktu ievērošanu;
* īstenot bāriņtiesu darba uzraudzību un metodisko palīdzību (izņemot uzdevumus, kas noteikti Bāriņtiesu likuma VII un VIII nodaļā);
* analizēt situāciju bērnu tiesību aizsardzības jomā;
* nodrošināt uzticības tālruņa darbību bērnu tiesību aizsardzības jomā;
* sniegt ieteikumus valsts un pašvaldību iestādēm un citām institūcijām, lai nodrošinātu un pilnveidotu bērnu tiesību aizsardzību;
* sadarboties ar valsts un pašvaldību iestāžu amatpersonām, kā arī nevalstiskajām organizācijām bērnu tiesību aizsardzības jomā;
* īstenot audžuģimeņu atbalsta pasākumus;
* veikt citas bērnu tiesību aizsardzību regulējošajos normatīvajos aktos noteiktās funkcijas.

**1.3. Iestādes darbības virzieni un to mērķi**

Inspekcija darbojas, lai veidotu sistēmu, kuras ietvaros ikviens bērns var saņemt ātru, kvalitatīvu un pieejamu palīdzību savu problēmu risināšanai un tiesību aizsardzībai. Šīs darbības galvenais mērķis ir panākt, lai bērni valstī kļūst par vērtību sabiedrībā un jūtas droši un pasargāti.

Inspekcija savā darbā

* savlaicīgi konstatē pārkāpumus un sniedz efektīvu palīdzību cietušajiem,
* nodrošina pēc iespējas plašāku un pieejamāku atbalstu bērniem krīzes situācijās,
* identificē iespējamos riskus un apdraudējumus,
* darbojas prevencijas un informācijas analīzes jomā,
* rada priekšnoteikumus bērniem drošas un draudzīgas vides veidošanai,
* pārbauda bāriņtiesu darbu bērnu un rīcībnespējīgu personu personisko un mantisko tiesību un interešu nodrošināšanā un uzdod novērst konstatētos pārkāpumus,
* veic audžuģimeņu uzskaiti, sniedz tām psiholoģisko un informatīvo atbalstu, nodrošina apmācību,
* izglīto sabiedrību un profesionāļus, lai veicinātu kopējo izpratni par bērnu tiesību aizsardzību un drošību,
* veido efektīvus sadarbības modeļus starp jomā iesaistītajām struktūrām,
* izstrādā un virza grozījumus normatīvajos aktos, uzlabojot un padarot efektīvāku savas jomas likumdošanu,
* veicina bērnu līdzdalību lēmumu pieņemšanā,
* sniedz atbalstu profesionāļiem,
* sniedz konsultatīvo atbalstu iedzīvotājiem,
* pilnveido atbalsta sistēmu bērniem ar saskarsmes grūtībām, uzvedības traucējumiem un vardarbību ģimenē.

*Detalizētāku informāciju par īstenotajām budžeta programmām un apakšprogrammām lūdzam skatīt 1. pielikumā.*

**1.4. Pārskata gada galvenie uzdevumi (prioritātes, pasākumi)**

**Konsultatīvā nodaļa atbalsta sniegšanai bērniem ar saskarsmes grūtībām, uzvedības traucējumiem un vardarbību ģimenē**

Savā darbā inspekcija ir pārliecinājusies, ka gadījumos, kad nākas saskarties ar bērniem un pusaudžiem ar uzvedības problēmām u.tml., ģimenes locekļi, pedagogi un arī speciālisti ļoti bieži nezina vai nemāk izmantot pareizās situācijas risināšanas metodes. Lai palīdzētu uzlabot šo situāciju, kā arī radītu metodoloģisko bāzi turpmākai izmantošanai visā Latvijā, inspekcija aizvadītajā gadā izveidoja Konsultatīvo nodaļu atbalsta sniegšanai bērniem ar saskarsmes grūtībām, uzvedības traucējumiem un vardarbību ģimenē. Šis projekts ir īstenots, iesaistoties ES fondu 2014.–2020. gada plānošanas perioda projekta Nr. 9.2.1.3./16/I/001 “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē” realizēšanā. Projekta gaitā izveidota un uzsākusi darbu Konsultatīvā nodaļa, kā arī tiek sniegts konsultatīvais atbalsts, izstrādātas un aprobētas profesionālās kvalifikācijas pilnveides izglītības programmas un apmācību metodoloģijas, notiek speciālistu bērnu tiesību jomā apmācība, informēšanas pasākumi sabiedrības izpratnes maiņai par vardarbību ģimenē utt.

**Atbalsta pasākumi vardarbības mazināšanai**

Atbalsta pasākumi dažāda veida vardarbības mazināšanai ir ikgadēja inspekcijas aktualitāte. Aizvadītajā gadā inspekcija īpašu vērību pievērsa speciālistu zināšanu un prasmju konfliktu risināšanā pilnveidošanai, apmācot vismaz 200 valsts un pašvaldību speciālistu 40 stundu apmācību programmā. Savukārt, lai mazinātu vardarbības skaitu izglītības iestādēs, kā arī veicinātu iespēju savlaicīgi saņemt palīdzību, turpinājās pedagogu apmācība par mobinga prevenciju un risināšanu, apmācot 200 valsts un pašvaldību speciālistus 30 stundu apmācību programmā.

**Eseju konkursu “Pedagogs, kuram es vēlos pateikt paldies/ Skolēns, kuram es vēlos pateikt paldies” un noslēguma pasākums**

Vairāku gadu garumā, īstenojot dažādas aktivitātes kustības “Draudzīga skola” ietvaros, inspekcija bieži uzklausījusi viedokli, ka skolēni un pedagogi vēlas viens otram pateikties un izteikt atzinību par skolas gados gūto, taču ne vienmēr ir šāda iespēja. Ņemot to vērā, inspekcija organizēja eseju konkursu, aicinot skolēnus un pedagogus rakstīt par skolas laikā sev svarīgiem cilvēkiem un to, ko viņi no tiem guvuši vai iemācījušies. Apkopojot iesūtītos darbus, 2016. gada rudenī tika organizēts iniciatīvas noslēguma pasākums, kura laikā tā dalībnieki varēja iepazīties ar labāko darbu fragmentiem, piedalīties kopīgās aktivitātēs un noklausīties muzikālos priekšnesumus. Pasākumā piedalījās gandrīz vairāk nekā 140 dalībnieku.

*2. Finanšu resursi un inspekcijas darbības rezultāti*

**2.1. Valsts budžeta finansējums un tā izlietojums 2016. gadā**

|  |  |  |  |  |  |  |
| --- | --- | --- | --- | --- | --- | --- |
| *Nr.p.k.* | *Finanšu līdzekļi* | *Apstiprināts likumā (2015. g.) „Par valsts budžetu”* | *Gada faktiskā izpilde (2015. g.) (euro)* | *Apstiprināts likumā (2016. g.) „Par valsts budžetu”* | *Gada faktiskā izpilde (2016. g.) (euro)* |  |
|  |  | *(euro)* |  | *(euro)* |  |  |
| **1.** | **Finanšu resursi izdevumu segšanai (kopā)** | **92 35 12** | **92 05 56** | **1 28 72 41** | **1 28 71 68** |  |
| 1.1. | Dotācijas | **89 42 58** | **89 22 03** | **1 24 77 71** | **1 24 59 27** |  |
| t.sk. | 22.01. Apakšprogramma Valsts bērnu tiesību aizsardzības inspekcijas un bērnu uzticības tālrunis | **66 16 75** | **66 16 42** | **73 94 73** | **73 94 64** |  |
|  | 22.02. Apakšprogramma Valsts programmas bērnu un ģimenes stāvokļa uzlabošanai | **18 96 17** | **18 95 46** | **19 39 17** | **19 37 21** |  |
|  | 63.07. Apakšprogramma Eiropas Sociālā fonda (ESF) īstenotie projekti labklājības nozarē (2014-2020) | **0** | **0** | **22 94 76** | **22 85 38** |  |
|  | 73.06. Apakšprogramma Ārvalstu finanšu palīdzības finansēto projektu īstenošana labklājības nozarē | **2 91 45** | **2 72 15** | **36886** | **36868** |  |
|  | 70.08. Citu Eiropas Savienību politiku instrumentu projektu un pasākumu īstenošanas labklājības nozarē | **0** | **0** | **13468** | **12786** |  |
|  | 97.02. Nozares centrālo funkciju izpilde | **8763** | **8754** | **34551** | **34550** |  |
|  | 99.00. Programma Līdzekļu neparedzētiem gadījumiem izlietojums | **5058** | **5046** | **0** | **0** |  |
| 1.2. | Maksas pakalpojumi un citi pašu ieņēmumi |  |  |  |  |  |
| 1.3. | Ārvalstu finansiāla palīdzība | **29254** | **28353** | **39470** | **41241** |  |
| **2.** | **Izdevumi (kopā)** | **923844** | **918488** | **1287241** | **1287168** |  |
| 2.1. | Uzturēšanas izdevumi (kopā) | **921114** | **915758** | **1250550** | **1250950** |  |
| 2.1.1. | Subsīdijas un dotācijas, tai skaitā iemaksas starptautiskajās organizācijās |  |  |  |  |  |
| 2.1.2. | Pārējie uzturēšanas izdevumi | **921114** | **915758** | **1250550** | **1250950** |  |
| t.sk. | 22.01. Apakšprogramma Valsts bērnu tiesību aizsardzības inspekcijas un bērnu uzticības tālrunis | **658945** | **658912** | **729302** | **729301** |  |
|  | 22.02. Apakšprogramma Valsts programmas bērnu un ģimenes stāvokļa uzlabošanai | **189617** | **189546** | **193917** | **193721** |  |
|  | 63.07. Apakšprogramma Eiropas Sociālā fonda (ESF) īstenotie projekti labklājības nozarē (2014-2020) | **0** | **0** | **202956** | **202483** |  |
|  | 73.06. Apakšprogramma Ārvalstu finanšu palīdzības finansēto projektu īstenošana labklājības nozarē | **58731** | **53500** | **60924** | **63279** |  |
|  | 70.08. Citu Eiropas Savienību politiku instrumentu projektu un pasākumu īstenošanas labklājības nozarē | **0** | **0** | **28900** | **27616** |  |
|  | 97.02. Nozares centrālo funkciju izpilde | **8763** | **8754** | **34551** | **34550** |  |
|  | 99.00. Programma Līdzekļu neparedzētiem gadījumiem izlietojums | **5058** | **5046** | **0** | **0** |  |
| 2.2. | Izdevumi kapitālieguldījumiem (kopā) | **2730** | **2730** | **36691** | **36218** |  |
| 2.2.1. | Izdevumi kapitālieguldījumiem (22.01. Apakšprogramma Valsts bērnu tiesību aizsardzības inspekcijas un bērnu uzticības tālrunis) | **2730** | **2730** | **10171** | **10163** |  |
| 2.2.2. | Izdevumi kapitālieguldījumiem (63.07. Apakšprogramma Eiropas Sociālā fonda (ESF) īstenotie projekti labklājības nozarē (2014-2020) | **0** | **0** | **26520** | **26055** |  |
| **3.** | **Izdevumi no ziedojumiem** | **0** | **0** | **0** | **0** |  |

**Pārskats par budžeta izpildi**

*Detalizētu pārskatu par budžeta izpildi lūdzam skatīt pielikumā.*

**Inspekcijas īstenoto “Valsts programmas bērna un ģimenes stāvokļa uzlabošanai 2016. gadam” pasākumu dotācija (plānotie izdevumi)**

|  |  |  |
| --- | --- | --- |
| VP sadaļas nr. | **Valsts programmas sadaļa** | **Finansējums** |
|
|
| **I** | **ATBALSTA NODROŠINĀŠANA BĒRNA UN ĢIMENES STĀVOKĻA UZLABOŠANAI** | |
| **1.1.** | **Psiholoģiskās palīdzības sniegšana adoptētājiem, audžuģimenēm, aizbildņiem, viesģimenēm, ģimenēm ar bērniem krīzes situācijā (ja ir bāriņtiesas vai sociālā dienesta atzinums par nepieciešamību), bez vecāku gādības palikušajiem bērniem (arī pēc pilngadības sasniegšanas) un atzinumu sniegšana bāriņtiesām, kā arī potenciālo jauno audžuģimeņu apmācība** | **85096, t.sk.** |
| 1.1.1. | Psihologa konsultācijas adoptētājiem, audžuģimenēm, aizbildņiem, viesģimenēm, ģimenēm ar bērniem krīzes situācijā (ja ir bāriņtiesas vai sociālā dienesta atzinums par nepieciešamību), bez vecāku gādības palikušajiem bērniem (arī pēc pilngadības sasniegšanas) un atzinumu sniegšana bāriņtiesām | 41100 |
| 1.1.2. | Atbalsta grupas adoptētājiem, audžuģimenēm, aizbildņiem, viesģimenēm | 12397 |
| 1.1.3. | Jauno audžuģimeņu apmācības | 7731 |
| 1.1.4. | Audžuģimeņu zināšanu pilnveides programmas īstenošana | 11892 |
| 1.1.5. | Potenciālo adoptētāju apmācības | 11976 |
| **1.2.** | **Valsts bērnu tiesību aizsardzības inspekcijas krīzes komandas darbības nodrošināšana** | **10000** |
| **1.3.** | **Valsts un pašvaldību speciālistu apmācības atbilstoši 01.04.2014. MK not. Nr. 173 "Noteikumi par kārtību, kādā apgūst speciālās zināšanas bērnu tiesību aizsardzības jomā, šo zināšanu saturu un apjomu"** | **17791** |
| **1.4.** | **Preventīvie pasākumi vardarbības risku novēršanai un ģimeniskas vides attīstīšana bērnu aprūpes iestādēs** | **9402** |
| **1.5.** | **Radošās darbnīcas PII pedagogiem par bērnu pozitīvās disciplinēšanas metodēm, vardarbības riskiem, sadarbību ar vecākiem, valsts un pašvaldību institūcijām bērnu tiesību un interešu nodrošināšanā** | **7488** |
| **1.6.** | **Radošās darbnīcas skolu pedagogiem par vardarbības (mobinga) cēloņiem sekām un risinājumiem skolās** | **7097** |
| **1.7.** | **Vājredzīgie un neredzīgo bērnu un jauniešu sociālās atstumtības riska izvērtēšana** | **4167** |
| **1.8.** | **Atbalsta pasākumi pašvaldību speciālistiem darbā ar riska ģimenēm, nodrošinot bērna tiesības augt ģimeniskā vidē** | **17723, t.sk.** |
| 1.8.1. | Apmācīti 300 bāriņtiesu darbinieki radošo darbnīcu "Komunikācijas tehnikas" ietvaros | 7311 |
| 1.8.2. | Supervīzijas bērnu aprūpes iestāžu/filiāļu vadītājiem (45) | 2744 |
| 1.8.3. | Radošās darbnīcas bāriņtiesu un sociālo dienestu darbiniekiem "Ģimenē krīze - risini to" | 7668 |
| **II** | **INFORMATĪVIE PASĀKUMI BĒRNA UN ĢIMENES STĀVOKĻA UZLABOŠANAI** | |
| **2.2.** | **Bērnu un pusaudžu uzticības tālruņa 116111 akciju cikls par palīdzības saņemšanas iespējām** | **31653** |
| **2.3.** | **Draudzīga skola** | **3500** |
|  | **VBTAI Valsts programmas īstenotie pasākumi kopā:** | **193917** |

**Normatīvo aktu ievērošanas uzraudzība un kontrole 2016. gadā**

Viena no Valsts bērnu tiesību aizsardzības inspekcijas (turpmāk – inspekcija) pamatfunkcijām, saskaņā ar Ministru kabineta 2005. gada 29. novembra noteikumu Nr. 898 „Valsts bērnu tiesību aizsardzības inspekcijas nolikums” 2.1. apakšpunktā noteikto, ir uzraudzīt un kontrolēt Bērnu tiesību aizsardzības likuma un citu bērnu tiesību aizsardzību regulējošo normatīvo aktu ievērošanu.

Inspekcijas valsts bērnu tiesību aizsardzības inspektori (turpmāk - inspektori) 2016. gadā veica **353** bērnu tiesību ievērošanas pārbaudes:

1. bērnu ārpusģimenes aprūpes iestādēs – 65 pārbaudes;
2. internātskolās, t.sk. speciālajās internātskolās – 37 pārbaudes;
3. vispārizglītojošajās un speciālajās skolās – 116 pārbaudes;
4. pirmsskolās, t.sk. speciālajās pirmsskolas izglītības iestādēs – 52 pārbaudes;
5. krīžu un rehabilitācijas centros – 12 pārbaudes;
6. ieslodzījuma vietās – 2 pārbaudes;
7. sociālās korekcijas izglītības iestādē – 1 pārbaudi;
8. sporta un atpūtas nometnēs – 5 pārbaudes;
9. ārstniecības iestādēs – 5 pārbaudes;
10. pie bērnu uzraudzības pakalpojuma sniedzējiem – 50 pārbaudes;
11. citās iestādēs – 8 pārbaudes.

Kopumā 2016. gadā, veicot bērnu tiesību ievērošanas pārbaudes, bērni aizpildīja **1080** anonīmas aptaujas anketas, un inspektori veica pārrunas ar **3333** bērniem.

**Konstatētie bērnu tiesību pārkāpumi**

1. **Bērnu ārpusģimenes aprūpes iestādēs**

* 11 iestādēs pārkāpta Bērnu tiesību aizsardzības likuma 72. panta pirmā daļa, kurā teikts, ka bērnu aprūpes un citu iestāžu, kurās uzturas bērni, vadītāji un darbinieki ir atbildīgi par bērna veselības un dzīvības aizsardzību, par to, lai bērns būtu drošībā, lai viņam tiktu sniegti kvalificēti pakalpojumi un ievērotas citas viņa tiesības. Šajos gadījumos konstatēts, ka darbā ar bērniem tiek pieļautas nepedagoģiskas darba metodes, konstatēti bērniem nelabvēlīgi dzīves apstākļi vai draudi bērnu drošībai;
* 11 iestādēs pārkāpts Bērnu tiesību aizsardzības likuma 9. panta otrajā daļā noteiktais, ka pret bērnu nedrīkst izturēties cietsirdīgi, nedrīkst viņu mocīt un fiziski sodīt, aizskart viņa cieņu un godu. Konstatēts, ka 4 iestādēs bērni cietuši no vienaudžu emocionālās vardarbības, 2 iestādēs – no vienaudžu fiziskās vardarbības; 4 iestādēs – no darbinieku fiziskās vardarbības; 1 iestādē – no darbinieku emocionālās vardarbības;
* 4 iestādēs konstatēta nepietiekama sadarbība starp institūcijām;
* 2 iestādēs konstatēts, ka, saskaņā ar Bērnu tiesību aizsardzības likuma 72. panta ceturtajā daļā noteikto,iestādes vadītājspar darbiniekiem nav pieprasījis no Sodu reģistra ziņas par personu iespējamo sodāmību vai arī šīs ziņas nav atkārtoti pārbaudījis ne retāk par reizi gadā;
* 2 iestādēs konstatēts, ka nav ziņots tiesībsargājošām institūcijām par iespējamu vardarbību pret bērnu;
* 1 iestādē konstatētas ierobežotas bērna brīvības paust savu viedokli, piedalīties pašpārvaldē;
* 1 iestādē konstatēts, ka bērniem netiek izmaksāta kabatas nauda.

Vienlaikus inspekcija veica padziļinātas izpētes 3 bērnu ārpusģimenes aprūpes iestādēs, lai novērtētu iespējamos vardarbības riskus, kā arī tematiskās bērnu tiesību ievērošanas pārbaudes 7 ārpusģimenes aprūpes iestādēs.

Padziļinātās izpētes rezultātā bērnu ārpusģimenes aprūpes iestādē konstatēti vairāki iespējamie vardarbības un citi riska faktori:

* + iestādes iekšējās kārtības dokumentos nav noteikta darbinieku un audzēkņu rīcība iespējamās vardarbības (tostarp seksuālās vardarbības) gadījumos pret bērnu;
  + iestādē nav izstrādāta kārtība par audzēkņu ciemošanos vienam pie otra vai arī darbinieki un audzēkņi nav iepazīstināti ar minēto kārtību;
  + ir risks audzēkņu individuālās attīstības plānu efektivitātei – ne visi iestādes audzēkņi tiek iepazīstināti ar audzēkņu individuālajos attīstības plānos viņiem izvirzītajiem uzdevumiem; sastādot atkārtotu audzēkņa individuālās attīstības plānu, netiek pilnvērtīgi izvērtēts, vai iepriekš definētie mērķi ir sasniegti; atkārtots audzēkņa individuālās attīstības plāns tiek sastādīts ar laika nobīdi;
  + iestādes dažu audzēkņu emocionālā un/vai fiziskā vardarbība pret vienaudžiem; daži darbinieki ne vienmēr reaģē uz situācijām, ja novēro audzēkņu savstarpējo fizisko vardarbību;
  + iestādes dažiem audzēkņiem novērota seksualizēta uzvedība; netiek savlaicīgi reaģēts uz to;
  + iestādes audzēkņiem ir ierobežotas tiesības uz privāto dzīvi, korespondences noslēpumu;
  + ne visiem darbiniekiem ir izpratne par riskiem pusaudžu savstarpējo attiecību veidošanā, tostarp seksuālo attiecību veidošanā, kā arī nav izpratne par konkrētā vecumposma bērnu pieņemamu (akceptējamu) seksuālu uzvedību;
  + daži iestādes darbinieki ir iesaistījuši vecākos audzēkņus jaunāko audzēkņu disciplinēšanā; tādējādi pastāv risks, ka audzēkņi var pārkāpt pieļaujamās rīcības robežas, no viņu puses pret pārkāpuma veicēju var tikt vērsta vardarbīga rīcība;
  + vecāko audzēkņu nekontrolēta pastaigāšanās tumšā diennakts laikā var apdraudēt viņu drošību, kā arī šādā veidā tiek veicināta pusaudžu smēķēšana;
  + iestādes daži audzēkņi ir pakļauti riskam kļūt par kriminālnozieguma upuriem;
  + dažu audzēkņu ilglaicīga uzturēšanās citu pašvaldību izglītības iestādēs brīvdienās, līdz ar to nenodrošinot audzēkņiem iespēju regulāri brīvdienās atrasties iestādē;
  + daži iestādes audzēkņi bez juridiska pamatojuma nedzīvo vai periodiski nedzīvo iestādē uz vietas;
  + dažu iestādes audzēkņu iespējamā iesaistīšanās sekstingā;
  + konkrēta audzēkņa uzvedība var radīt risku, ka citi audzēkņi var tikt iesaistīti krimināli sodāmās darbībās; konkrēts iestādes audzēknis ir noraidošs pret atrašanos iestādē, neievēro iestādes iekšējās kārtības noteikumus, un viņam nav izveidojušās ciešas attiecības ar iestādes darbiniekiem;
  + konkrētam iestādes audzēknim novērotas suicidālas tieksmes;
  + konkrētai iestādes audzēknei ārpus iestādes ir nepilngadīga draudzene, kura no vīriešiem saņemot dāvanas, lai viņa ar tiem draudzētos; minētā draudzene reģistrējusi iestādes audzēkni interneta vietnē, pievienojot audzēknes fotogrāfijas, un minētajā interneta vietnē iestādes audzēkne saņēmusi piedāvājumus no nepazīstamiem vīriešiem iepazīties.

Pamatojoties uz padziļinātās izpētes rezultātā konstatētajiem iespējamās vardarbības riska faktoriem un citiem iespējamiem riskiem, iestādei tika sniegtas atbilstošas rekomendācijas turpmākajam darbam.

Tematiskās bērnu tiesību ievērošanas pārbaudes ārpusģimenes aprūpes iestādēs tika veiktas, lai pārbaudītu, kā iestādēs tiek nodrošinātas:

1. bērnu tiesības piedalīties to lēmumu pieņemšanas procesā, kas attiecas uz bērnu un viņa dzīves apstākļiem bērnu aprūpes iestādē;
2. bērnu tiesības tikt informētiem par viņu tiesībām un noteikumiem bērnu aprūpes iestādē bērniem saprotamā veidā;
3. bērnu tiesības iesniegt sūdzības identificējamai, objektīvai un neatkarīgai iestādei, lai aizstāvētu bērnu pamattiesības;
4. bērna tiesības uz pilnvērtīgiem apstākļiem, t.sk. apgūt sadzīves prasmes un pašaprūpes iemaņas;
5. bērna tiesības uz atpūtu un brīvo laiku.

Izvērtējot tematisko bērnu tiesību ievērošanas pārbaužu rezultātus, dažos gadījumos konstatētas šādas problēmas:

* iestādes iekšējā dokumentācijā noteikts, ka par kabatas naudas izlietojumu bērni atskaitās vai pārrunā šo jautājumu grupu sanāksmēs (kopsapulcēs), kas var radīt situācijas, kad tiek pārkāptas bērna tiesības uz privāto dzīvi;
* ne visi bērni ir informēti par savām tiesībām;
* ne visi bērni tiek informēti par Sociālās rehabilitācijas plāna sastādīšanu un tajā noteiktajiem uzdevumiem;
* daļai bērnu trūkst informācijas par iespēju nepieciešamības gadījumā sazināties, izmantojot iestādes telefonus, kā arī trūkst informācijas par telefonu izmantošanas kārtību;
* dažu audzēkņu kabatas nauda tiek ieturēta pilnā apmērā;
* bērnam īslaicīgi uzturoties viesģimenē Latvijā, netiek slēgtas rakstveida vienošanās, kā arī vienošanās netiek nosūtītas viesģimenes dzīvesvietas bāriņtiesai.

Vienlaikus tika veiktas tematiskās bērnu tiesību ievērošanas pārbaudes, lai izvērtētu, kā ārpusģimenes aprūpes iestādē tiek nodrošinātas:

* + 1. bērna tiesības uz dzīvības un attīstības aizsardzību;
    2. bērna tiesības tikt aizsargātam no nelabvēlīgas sociālās vides ietekmes; tikt aizsargātam no smēķēšanas un alkoholisko dzērienu ietekmes, no narkotisko, psihotropo, toksisko un citu apreibinošu vielu lietošanas;
    3. tiesības tikt informētiem par bērna tiesībām, pienākumiem un iekšējās kārtības noteikumiem bērnu aprūpes iestādē bērniem saprotamā veidā, t.sk. attiecībā uz atkarību izraisošu vielu lietošanas aizliegumiem; sankcijām un ierobežojumiem, kas var tikt piemēroti pārkāpumu gadījumā vai aizdomu par pārkāpumu gadījumā;
    4. bērna tiesības uz bezmaksas veselības aprūpi, ko nosaka valsts programma.

Izvērtējot tematisko bērnu tiesību ievērošanas pārbaužu rezultātus, vairākos gadījumos konstatētas šādas problēmas:

* tiek pārkāptas bērnu tiesības tikt aizsargātam no smēķēšanas un alkoholisko dzērienu ietekmes; līdz ar to tiek pārkāpts Bērnu tiesību aizsardzības likuma 48. panta pirmajā un otrajā daļā noteiktais, ka bērns nedrīkst smēķēt un lietot alkoholiskos dzērienus; bērns ir aizsargājams no smēķēšanas un alkoholisko dzērienu ietekmes; bērns nedrīkst atrasties tabakas dūmu ietekmē, un bērna klātbūtnē nedrīkst smēķēt, lai nodrošinātu bērnam no dūmiem brīvu vidi, un bērnā ir jārada negatīva attieksme pret smēķēšanu un alkoholisko dzērienu lietošanu;
* iestādē kopumā nepilnīgi tiek veikti pasākumi, lai audzēkņus aizsargātu no nelabvēlīgas sociālās vides ietekmes: no smēķēšanas un alkoholisko dzērienu ietekmes, no narkotisko, psihotropo, toksisko un citu apreibinošu vielu lietošanas (profilaktiskie pasākumi, sodu sistēma, individuālās pārrunas, grupu nodarbības u.c.);
* tiek veikti pasākumi, lai bērnus aizsargātu no nelabvēlīgas sociālās vides ietekmes, bet ārpus iestādes darbiniekiem nav iespēju šo aizsardzību īstenot; daļa vecāko audzēkņu smēķē, ir vairāki alkohola lietošanas gadījumi;
* ne visos gadījumos iestāde nodrošina individuālā sociālās rehabilitācijas vai sociālās aprūpes procesa izvērtēšanu un dokumentēšanu ne retāk par reizi sešos mēnešos;
* iestādē, iespējams, ne visiem bērniem tiek sniegta palīdzība, nodrošinot viņa vēlmēm atbilstošu brīvā laika pavadīšanas veidu vai atrodot tam alternatīvu, lai bērns būtu nodarbināts.

Pamatojoties uz tematisko bērnu tiesību ievērošanas pārbaužu laikā konstatētajām nepilnībām un neatbilstībām, ārpusģimenes aprūpes iestādēm tika sniegtas rekomendācijas turpmākajam darbam.

1. **Izglītības iestādēs**

**Visbiežāk konstatētie bērnu tiesību pārkāpumi izglītības iestādēs**

|  |  |  |  |
| --- | --- | --- | --- |
|  | Vispārizglītojošās un speciālās skolas | Internātskolas un specialās internātskolas | Pirmsskolas un speciālās pirmsskolas izglītības iestādes |
| Emocionāla un/vai fiziska vardarbība pret bērnu (sastādīti administratīvā pārkāpuma protokoli) | 4 | 2 | 4 |
| Vienaudžu savstarpējā emocionālā un/vai fiziskā vardarbība | 71 | 11 | 7 |
| Nepietiekama sadarbība ar vecākiem | 26 | 2 | 10 |
| Nepedagoģisku metožu lietošana konfliktsituāciju risināšanā | 24 | 1 | 8 |
| Nelabvēlīga sociālā vide vai apdraudēta bērna drošība | 9 | 2 | 8 |
| Nav pieprasītas izziņas no Sodu reģistra par darbinieku iespējamo sodāmību | 5 | 2 | 4 |
| Nepietiekama sadarbība starp institūcijām | 6 | 2 | 1 |

Inspekcija 2016. gadā veica vienu bērnu tiesību ievērošanas pārbaudi **sociālās korekcijas izglītības iestādē „Naukšēni”**. Konstatēts, ka iestādes audzēkņiem ir apdraudētas tiesības uz privāto dzīvi, personas neaizskaramību un brīvību, tādēļ sniegti uzdevumi un ieteikumi situācijas uzlabošanai.

Gadījumos, kad bērnu tiesību ievērošanas pārbaužu laikā konstatē emocionālo un/vai fizisko vardarbību pret bērnu, inspektoram ir tiesības sastādīt administratīvā pārkāpuma protokolu, vienlaikus, saņemot informāciju, kas liecina par iespējamu emocionālo un/vai fizisko vardarbību pret bērnu, ko pieļāvušas valsts vai pašvaldību institūciju amatpersonas vai darbinieki, inspektoram ir tiesības pieņemt lēmumu par lietvedības uzsākšanu administratīvā pārkāpuma lietā. Savukārt, konstatējot nepedagoģisku metožu izmantošanas gadījumus, iestādes vadītājs pēc savas iniciatīvas vai pēc inspektoru ieteikuma ir tiesīgs disciplināri sodīt pārkāpumu pieļāvušo personu.

Apkopojot informāciju par inspekcijas uzsāktajām administratīvo pārkāpumu lietvedībām, secināms, ka 2016. gadā inspektori izskatīja 26 administratīvo pārkāpumu lietas, to ietvaros 12 gadījumos inspektori sastādīja administratīvā pārkāpuma protokolus, 13 gadījumos tika pieņemts lēmums izbeigt lietvedību administratīvā pārkāpuma lietā, tādējādi nesastādot personai administratīvā pārkāpuma protokolu, savukārt 1 gadījumā uzsāktā lietvedība vēl turpinās.

Izskatot administratīvo pārkāpumu lietas, 9 gadījumos pieņemts lēmums piemērot sodu, 3 gadījumos – izbeigt lietvedību, izsakot personai mutvārdu aizrādījumu. 21 gadījumā tika izskatīta administratīvā lieta par izglītības iestādes darbinieka emocionālu un/vai fizisku vardarbību, 4 gadījumos – par ārpusģimenes aprūpes iestādes darbinieka emocionālu un/vai fizisku vardarbību pret bērnu, savukārt 1 gadījumā – par pašvaldības darbinieka emocionālu un/vai fizisku vardarbību pret bērnu.

Apkopojot informāciju par bērnu tiesību ievērošanas pārbaužu laikā konstatētajiem nepedagoģisku metožu izmantošanas gadījumiem, 36 gadījumos inspektori, pamatojoties uz bērnu tiesību ievērošanas pārbaudes rezultātiem, iestādes administrācijai ieteica piemērot personai disciplinārsodu. 28 gadījumos ieteikts piemērot disciplinārsodu izglītības iestādes darbiniekam, 7 gadījumos – bērnu ārpusģimenes aprūpes iestādes darbiniekam un 1 gadījumā – krīzes centra darbiniekam.

9 gadījumos darbiniekam izteikts rājiens vai piezīme, 25 gadījumos disciplinārsods netika piemērots, galvenokārt izsakot mutisku aizrādījumu vai brīdinājumu, 2 gadījumos iestāde pēc savstarpējās vienošanās izbeidza darba tiesiskās attiecības ar darbinieku.

2016. gadā inspektori veica 10 padziļinātās pārbaudes speciālajās internātskolās un internātskolās seksuālās vardarbības risku izvērtēšanai skolas internātā. Papildus veiktas pēcpārbaudes 7 speciālajās internātskolās un internātskolās, kurās padziļinātās pārbaudes iespējamo risku identificēšanai internātos tika veiktas 2015. gadā.

Padziļinātās bērnu tiesību ievērošanas pārbaudes speciālajās internātskolās un internātskolās, lai novērtētu iespējamos vardarbības, tostarp seksuālās vardarbības riskus, inspekcija veic kopš 2013. gada. Četru gadu laikā inspekcija ir veikusi 45 šāda veida pārbaudes. Pēc katras padziļinātās bērnu tiesību ievērošanas pārbaudes inspekcija sagatavojusi atzinumu par seksuālās vardarbības risku novērtēšanu un rekomendācijas atklāto vardarbības risku novēršanai. Papildus speciālisti personīgi tikušies ar konkrētas izglītības iestādes direktoru, pārrunājot konstatētos vardarbības riskus izglītības iestādē un inspekcijas sniegtās rekomendācijas atklāto vardarbības risku novēršanai.

Izvērtējot padziļināto bērnu tiesību ievērošanas pārbaužu rezultātus, secināms, ka internātskolās un speciālajās internātskolās tiek pieļauti bērnu tiesību pārkāpumi un nepilnības:

* iestādes izstrādātā „Kārtība par vadītāja un pedagoga rīcību, ja tiek konstatēta fiziska vai emocionāla vardarbība pret izglītojamo” neatbilst Ministru kabineta 2009. gada 24. novembra noteikumu Nr. 1338 „Kārtība, kādā nodrošināma izglītojamo drošība izglītības iestādēs un to organizētajos pasākumos” prasībām un Bērnu tiesību aizsardzības likuma 1. pantā noteiktajam;
* iestādes dokumentācijā nav iekļauta informācija par iestādes darbinieku un skolēnu rīcību, ja tiek konstatēta visu veidu vardarbība (emocionālā, fiziskā, vecāku nolaidība un seksuālā vardarbība) pret bērnu, t.sk. vardarbība no iestādes darbinieku puses;
* iestādes dokumentācijā nav iekļauta kārtība par mobilā tālruņa lietošanu internātā;
* ne visu darbinieku amata aprakstos noteikta rīcība, ja darbinieks iestādē vai ārpus tās konstatē emocionālo vai fizisko vardarbību, vecāku nolaidību vai seksuālo vardarbību pret bērnu;
* iestādes administrācija, saņemot informāciju par iespējamiem bērnu tiesību pārkāpumiem skolēna ģimenē, nav informējusi atbildīgās institūcijas;
* nenotiek saziņas ar pašvaldību iestādēm/speciālistiem dokumentēšana bērnu tiesību aizsardzības īstenošanā;
* iestādē nav sociālā pedagoga un psihologa vai iespējas saņemt atbalsta personāla palīdzību ir ierobežotas;
* iestādes psihologa darba dokumentācija netiek glabāta izglītības iestādē;
* darbā ar bērniem, problēmsituāciju risināšanā un izvirzīto uzdevumu sasniegšanā netiek nodrošināts pēctecīguma princips;
* informāciju par problēmsituācijām darbinieki viens otram un administrācijai nodod mutiski; tā netiek rakstiski fiksēta;
* nakts dežurantu dienasgrāmatā netiek fiksētas bērnu uzvedības problēmas un pārkāpumi;
* gadījumos, kad nakts aukļu un audzinātāju saziņu žurnālā ir fiksēts bērna uzvedības pārkāpums nakts miera laikā, nav iespējams izsekot informācijas pēctecībai un tālākai skolas darbinieku rīcībai;
* nav vienotas audzināšanas darba programmas; bērnu informēšana par vardarbības riskiem, dzimumaudzināšanu, seksuālo attiecību veidošanu netiek plānota;
* internāta skolotāju audzināšanas darbs netiek kontrolēts;
* bērniem, iespējams, trūkst objektīvas informācijas par seksuālo attīstību, attiecību veidošanu/uzsākšanu;
* darbiniekiem trūkst izpratnes par bērnu seksualitātes attīstību un seksuālo vardarbību dažādos vecumposmos;
* ne visi darbinieki prot novērtēt seksuālās vardarbības riskus, tādēļ netiek veiktas nepieciešamās darbības bērnu drošības nodrošināšanai;
* dažiem skolēniem novērotas seksualizētas uzvedības pazīmes; starp dažiem skolēniem novērota seksualizēta uzvedība un intīmu attiecību izpausmes;
* ne visos gadījumos iestāde par bērnu seksualizēto uzvedību informē atbildīgās iestādes;
* vienaudžu savstarpējā emocionālā un fiziskā vardarbība;
* vairāku skolēnu uzvedība (nesavaldība, rupja lamāšanās, bērnu un darbinieku apsaukāšana) traucē citiem bērniem apgūt mācību procesu un lietderīgi pavadīt brīvo laiku;
* skolēnu iesaistīšana disciplīnas nodrošināšanā un citu skolēnu uzraudzībā;
* nenoslēdzot durvis starp internātu un skolu, netiek nodrošināta bērnu drošība vakaros un naktīs;
* netiek nodrošināta pietiekama bērnu uzraudzība internātā dienas un nakts laikā, dušu telpās;
* netiek nodrošināta bērnu intimitātes ievērošana internāta dušu telpās, pirts telpā;
* internātā mēdz būt situācijas, kad bērni pirms došanās gulēt atrodas divatā vienā gultā;
* internāta skolotāja darbā ar bērniem, iespējams, pielieto nepedagoģiskas darba metodes, kas dažās situācijās varētu tikt vērtēta kā vardarbība pret bērnu;
* iestādes darbinieks neatbilst Bērnu tiesību aizsardzības likuma 72. panta piektās daļas prasībām.

Vienlaikus 2016. gadā tika veikta 1 padziļinātā pārbaude internātskolā, kurā mācās vājredzīgi un neredzīgi skolēni, ar mērķi novērtēt vājredzīgo un neredzīgo bērnu un jauniešu dzīves apstākļus un mācību vidi, iespējas saņemt nepieciešamo pedagogu un speciālistu atbalstu, iespējas piedalīties lēmumu pieņemšanā un līdzdarboties sabiedriskajā dzīvē, tostarp, lai izvērtētu sociālās atstumtības riskus.

Izvērtējot padziļinātās bērnu tiesību ievērošanas pārbaudes rezultātus, konstatētas šādas problēmas:

* skolēniem internātā reizēm pietrūkst vietas, lai pabūtu vienatnē;
* nepiemērots mēbeļu izvietojums internāta guļamistabās (piemēram, galdi istabas vidū), kas palielina traumatisma risku, īpaši krīzes situācijās;
* vides pieejamības nepilnības internāta sanitārajās telpās, kāpņutelpā, skolas sanitārajos mezglos, gaiteņos;
* trūkst piemēroti dabaszinību mācību uzskates līdzekļi;
* vizuālās mākslas klases telpā nav atbilstošs skaits darbavietu, lai organizētu kvalitatīvu mācību procesu;
* zvana uz vai no mācības stundas precizitāti ietekmē cilvēciskais faktors;
* mehānisko Braila rakstāmmašīnu radīts troksnis, kas traucē skolēniem mācību procesā;
* “B” izglītības līmeņa integrētie skolēni traucē mācību procesu ar savu uzvedību;
* nepietiekams orientēšanās nodarbību un to pasniedzēju skaits iestādē;
* skolēniem ir nepietiekami attīstīta prasme parakstīties;
* vecākiem nepietiekama informācija par sociālā pedagoga pieejamību un darbību iestādē;
* ir apgrūtināta skolēnu iespēja pārvietoties ārpus iestādes;
* traucējumi informācijas apritē starp vecākiem un medicīnas personālu;
* nepietiekama skolēnu informētība par iespēju rakstiski sazināties ar iestādes vadību un pastkastītes novietojumu iestādē;
* dažiem skolēniem ir nepietiekama informācija par skolēnu padomes darbību;
* aktuālās informācijas par iestādes dzīvi un aktivitātēm trūkums iestādes mājaslapā.

Pēc katras padziļinātās bērnu tiesību ievērošanas pārbaudes veikšanas inspekcija organizēja tikšanos ar iestādes direktoru, kuras laikā tika izsniegts atzinums par sociālās atstumtības risku novērtēšanu iestādē, konstatētajām nepilnībām un sniegtajām rekomendācijām to novēršanai.

**3. Citās iestādēs, kur uzturas bērni**

* Inspekcija 2016. gadā veica 12 bērnu tiesību ievērošanas pārbaudes **krīzes un rehabilitācijas centros**. Divos gadījumos konstatēts, ka iestāde nebija pieprasījusi ziņas Sodu reģistram par darbinieku iespējamo sodāmību. Vienā gadījumā konstatēts, ka ir apdraudētas bērna tiesības uz labvēlīgiem dzīves apstākļiem, vienā gadījumā konstatēta nepedagoģiska rīcība darbā ar bērniem no darbinieka puses. Citā gadījumā konstatēts, ka izstrādātais bērna sociālās aprūpes, rehabilitācijas plāns ir nepilnīgs. Minētajos gadījumos iestāžu administrācijai tika sniegti uzdevumi un/vai ieteikumi turpmākajam darbam un bērnu tiesību pārkāpumu novēršanai.
* Inspekcija 2016. gadā veica 5 bērnu tiesību ievērošanas pārbaudes **bērnu** **nometnēs**. Vienā nometnē konstatēts, ka netiek ievērotas Ministru kabineta 2009. gada 1. septembra noteikumos Nr. 981 “Bērnu nometņu organizēšanas un darbības kārtība” noteiktās prasības. Vienā nometnē konstatēts, ka nav ievērots Ministru kabineta 2009. gada 1. septembra noteikumos Nr. 981 “Bērnu nometņu organizēšanas un darbības kārtība” 8.6., 10.6., 10.8.4., 10.8.6. apakšpunktos noteiktais, t.i., pirms nometnes darbības uzsākšanas organizētājs saņem Veselības inspekcijas atzinumu par nometnes gatavību uzsākt darbību; nometnes darbības laikā organizētājs nodrošina vismaz vienu darbinieku uz 10 dalībniekiem; redzamā vietā izvietots dalībnieku guļvietu izvietojuma plāns un tās ārstniecības personas vai ārstniecības iestādes kontakttālrunis un atrašanās vieta, ar kuru ir noslēgta vienošanās par dalībnieku, darbinieku un nometnes vadītāja medicīnisko apkalpošanu. Vienlaikus minētajā nometnē konstatēts, ka nometnes dalībnieku skaits neatbilst plānotajam dalībnieku skaitam. Vienā gadījumā konstatēts, ka nometnē ir apdraudēta bērnu drošība. Līdz ar to nometņu organizatoriem tika sniegti uzdevumi nepilnību vai pārkāpumu novēršanai.
* Inspekcija 2016. gadā veica 2 bērnu tiesību ievērošanas pārbaudes **ieslodzījuma vietās**, kurās uzturas nepilngadīgie - Iļģuciema cietumā un Cēsu audzināšanas iestādē nepilngadīgajiem.
* Inspekcija 2016. gadā veica 5 bērnu tiesību ievērošanas pārbaudes **ārstniecības iestādēs**. Vienā gadījumā konstatēts, ka nav pieprasīta informācija no Sodu reģistra par darbinieku iespējamo sodāmību. Minētajā gadījumā tika sniegts uzdevums nekavējoties konstatēto pārkāpumu novērst.
* Inspekcija 2016. gadā veica 50 bērnu tiesību ievērošanas pārbaudes pie **bērnu uzraudzības pakalpojuma sniedzējiem,** no tām31 pārbaude pie fiziskām personām un 19 pārbaudes pie juridiskām personām. Veiktas 40 plānotās pārbaudes, 9 pārbaudes, pamatojoties uz saņemtajām sūdzībām, un 1 atkārtota pārbaude, lai noskaidrotu, vai pakalpojuma sniedzējs ir izpildījis iepriekš veiktajā pārbaudē sniegtos uzdevumus. Veicot bērnu tiesību ievērošanas pārbaudes pie bērnu uzraudzības pakalpojuma sniedzējiem, konstatēts, ka, saskaņā ar Ministru kabineta 2013. gada 16. jūlija noteikumos Nr. 404 “Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” noteikto:
  + ar bērnu likumiskajiem pārstāvjiem nav noslēgti līgumi par pakalpojuma saņemšanu vai arī izstrādātie līgumi ir nepilnīgi (7);
  + nav veikta obligātā veselības pārbaude personām, kas nodarbojas ar bērnu uzraudzību (7);
  + netiek ievērotas prasības bērnu uzraudzības pakalpojuma sniedzējiem (5);
  + nav izstrādāti darba kārtības un/vai drošības noteikumi (5);
  + bērnu uzraudzības pakalpojuma sniedzējs nav reģistrējies Izglītības kvalitātes valsts dienestā (3);
  + ir neatbilstošs darbinieku skaits (2);
  + nav saņemta Pārtikas un veterinārā dienesta atļauja ēdināšanas pakalpojumam (1);
  + pakalpojuma saņēmējam nav iespēju iepazīties ar darba kārtības un drošības noteikumiem (1);

Papildus vienā gadījumā konstatēta nepiemērotas bērnu disciplinēšanas metodes pielietošana.

Pēc bērnu tiesību ievērošanas pārbaužu veikšanas iestādēm un fiziskām personām tika uzdoti uzdevumi konstatēto pārkāpumu un nepilnību novēršanai, vienlaikus inspekcija sekoja līdzi uzdotā izpildei.

* Inspekcija 2016. gadā veica 8 bērnu tiesību ievērošanas pārbaudes **citās iestādēs**, tas ir, 3 pārbaudes tika veiktas **sporta klubos**, 2 pārbaudes - **bērnu attīstības centros**, 2 pārbaudes – S**IA,** kas nodrošina pakalpojumus bērniem, un 1 pārbaude - **sociālajā mājā.** Attiecībā uz sporta klubiem vienā gadījumā konstatēts, ka nav pieprasītas ziņas Sodu reģistram par darbinieku iespējamo sodāmību, vienā gadījumā konstatēta nelabvēlīga sociālā vide. Veicot pārbaudes bērnu attīstības centros, vienā gadījumā konstatēts, ka nav pieprasītas ziņas no Sodu reģistra par darbinieku iespējamo sodāmību. Veicot bērnu tiesību ievērošanas pārbaudi SIA, kas nodrošina pakalpojumus bērniem, vienā gadījumā konstatēts, ka ir apdraudēta bērnu drošība. Runājot par veikto bērnu tiesību ievērošanas pārbaudi sociālajā mājā, tajā konstatēta nelabvēlīga sociālā vide. Izvērtējot pārbaužu rezultātus, iestādēm tika sniegti uzdevumi un ieteikumi turpmākajam darbam bērnu tiesību ievērošanas nodrošināšanai.

**Bērnu personas lietu pārbaudes 2016. gadā**

2016. gadā inspektori veica 53 bērnu personu lietu pārbaudes:

1. bērnu ārpusģimenes aprūpes iestādēs – 37 pārbaudes;
2. bērnu sociālās aprūpes centros – 16 pārbaudes.

Kopumā visās bērnu personu lietu pārbaudēs pārbaudītas **1220** bērnu personas lietas.

Veicot bērnu personisko un mantisko interešu ievērošanas pārbaudes ārpusģimenes aprūpes iestādēs, konstatēts, ka:

* par 16 juridiski brīviem adoptējamiem bērniem iestādes nav ziņojušas Adopcijas reģistram, kā to paredz Ministru kabineta 2003. gada 11. marta noteikumu Nr. 111 „Adopcijas kārtība” 22. punkts, līdz ar to savlaicīgi nenodrošinot iespēju bērnam augt ģimeniskā vidē; par 4 juridiski brīviem adoptējamiem bērniem minētās ziņas nav aktualizētas;
* savlaicīgi nav risināts jautājums par 5 bērnu juridisko statusu;
* par 5 bērniem iestādes nebija pieprasījušas vai atjaunojušas ziņas no Pilsonības un migrācijas lietu pārvaldes par bērnu pirmās pakāpes radiniekiem, kā to paredz Ministru kabineta 2003. gada 3. jūnija noteikumu Nr. 291 „Prasības sociālo pakalpojumu sniedzējiem” 13.1.4. apakšpunkts, kas nosaka, ka bērnu aprūpes iestāde kārto bērnu personas lietas, kurās ir ziņas par bērna vecākiem, brāļiem un māsām, kas nepieciešamas, lai savlaicīgi kārtotu apgādnieka zaudējuma pensijas noformēšanu, kā arī, lai veicinātu informācijas apmaiņu starp brāļiem un māsām;
* 42 bērnu personas lietās nav visu nepieciešamo dokumentu;
* 3 iestāžu darbībā konstatēta nepietiekama sadarbība ar citām atbildīgajām institūcijām bērnu situāciju risināšanā;
* 12 iestāžu audzēkņiem nav izstrādāti sociālās rehabilitācijas un/vai sociālās attīstības plāni vai arī tie ir nepilnīgi;
* par 2 bērniem iestādes nav ziņojušas tiesībsargājošām institūcijām par iespējamu vardarbību pret bērnu;

**Inspekcijas** **darbības un ieteikumi atklāto problēmu risināšanai bērnu tiesību aizsardzības jomā**

**1. Bērnu tiesību ievērošanas pārbaudes un metodiskais darbs, sabiedrības informēšana**

Bērnu tiesību ievērošanas pārbaužu laikā iestādēs inspektori pārbauda bērnu tiesību aizsardzību regulējošo normatīvo aktu ievērošanu, vienlaikus iestādēm tiek sniegta metodiskā palīdzība, kā arī ieteikumi un uzdevumi konstatēto pārkāpumu novēršanai.

Inspektori 2016. gadā saņēma un izskatīja 669 iesniegumus par iespējamiem bērnu tiesību pārkāpumiem. Izvērtējot saņemtās informācijas saturu, tika veiktas 223 bērnu tiesību ievērošanas pārbaudes. Izskatot pārējo saņemto informāciju, tika organizētas starpinstitucionālās tikšanās, iesaistītas valsts un pašvaldību institūcijas, lai sniegtu palīdzību iedzīvotājiem bērnu tiesību un interešu nodrošināšanā.

2016. gadā inspektori sniedza 2488 konsultācijas par bērnu tiesību jautājumiem, no tām 1236 konsultācijas tika sniegtas juridiskajām personām. Analizējot konsultāciju tēmas, redzams, ka visbiežāk sniegtas konsultācijas par saskarsmes ar bērnu nodrošināšanu vai bērna uzturlīdzekļu saņemšanu no otra vecāka; par jautājumiem, saistītiem ar bērniem ar uzvedības problēmām; bērnu tiesībām uz izglītību, konfliktsituācijām izglītības iestādēs; konfliktsituācijām ģimenē, vecāku nolaidību vai bez uzraudzības atstātiem bērniem.

2016. gadā inspekcija organizēja semināru pašvaldību administratīvo komisiju priekšsēdētājiem, bērnu ārpusģimenes aprūpes iestāžu vadītājiem un internātskolu direktoriem.

Seminārā pašvaldību administratīvo komisiju priekšsēdētājiem tika sniegta informācija par grozījumiem likumā “Par audzinoša rakstura piespiedu līdzekļu piemērošanu bērniem”, kā arī nākotnes redzējums par Bērnu antisociālās uzvedības prevencijas likumprojektu, vienlaikus aicinot dalībniekus uz diskusiju.

Seminārā bērnu ārpusģimenes aprūpes iestāžu vadītājiem tika sniegta informācija par bērnu tiesību aizsardzības principu īstenošanu iestādēs; par inspekcijas veikto bērnu tiesību ievērošanas pārbaužu rezultātiem; atbalsta sistēmas pilnveidi bērniem ar saskarsmes grūtībām, uzvedības traucējumiem un vardarbību ģimenē; programmu “Bella” (meiteņu pašapziņas stiprināšanai).

Seminārā internātskolu direktoriem tika sniegta informācija par bērnu uzvedības problēmām un risinājumiem; atbalsta sistēmas pilnveidi bērniem ar saskarsmes grūtībām, uzvedības traucējumiem un vardarbību ģimenē; labās prakses piemēriem izglītības iestādes darbības satura un vides pilnveidošanā.

Papildus tam inspektori 2016. gadā organizēja 5 kovīzijas 49 bērnu ārpusģimenes aprūpes iestāžu darbiniekiem.

Turpinot 2009. gadā aizsākto konsultatīvo dienu organizēšanu pašvaldību speciālistiem un iedzīvotājiem, inspekcija 2016. gadā rīkoja 53 konsultatīvās dienas pašvaldībās, kuru laikā tika sniegtas konsultācijas 304 pašvaldību speciālistiem un 53 iedzīvotājiem. 2017. gadā inspekcija plāno organizēt 52 konsultatīvās dienas.

Pamatojoties uz iepriekšējos gados konstatēto krīžu centru pārbaudēs un diskusijās ar krīžu centru vadītājiem izskanējušo, inspekcija 2016. gadā organizēja 15 tikšanās ar pašvaldību sociālo dienestu un bāriņtiesu pārstāvjiem par krīžu centru speciālistu sniegto rekomendāciju izpildi un palīdzības sniegšanu bērniem un ģimenēm pēc rehabilitācijas pakalpojumu saņemšanas krīzes centrā. 2017. gadā inspekcija plāno organizēt 12 tikšanās ar pašvaldību speciālistiem par krīžu centru sniegto rekomendāciju izpildi.

Vienlaikus inspektori reģionos regulāri organizē tikšanās un seminārus par bērnu tiesību aizsardzības jautājumiem. Tomēr jāņem vērā, ka inspekcijas resursi ir pārāk ierobežoti, lai nodrošinātu visu mērķauditoriju izglītošanu bērnu tiesību jautājumos, tādēļ tiek izmantota sadarbība ar citām valsts, pašvaldību un nevalstiskajām organizācijām.

**2. Bērnu līdzdalības veicināšana**

Arī 2016. gadā inspekcija turpināja vairākas iepriekšējos gados aizsāktas iniciatīvas, kā arī aizsāka vairākas jaunas, uz bērnu līdzdalības veicināšanu vērstas, aktivitātes.

Viens no efektīvākajiem un apjomīgākajiem inspekcijas rīcībā esošajiem bērnu līdzdalības veicināšanas instrumentiem ir brīvprātīgā kustība “Draudzīga skola”, kurā darbojas vairāk nekā 170 skolas no visas Latvijas. Aizvadītajā gadā turpinājās tādas nu jau tradicionālas kustības aktivitātes kā savstarpējās pozitīvās pieredzes apmaiņa “Labo darbu krātuve”, “Noderīga pieredze” u.c.

Tāpat kā iepriekšējos gados, viens no svarīgākajiem notikumiem kustības ietvarā bija ikgadējā konference “Skola un internets - vieta cieņai un sapratnei”, kas pulcēja ap 400 skolēniem un pedagogiem no visas Latvijas. Konferences gaitā tās dalībnieki uzzināja par to, ko katra veiktās aktivitātes internetā pastāsta par konkrēto personu, sociālo mediju eksperts Artūrs Mednis informēja par aktuālākajiem interneta drošības izaicinājumiem, bet inspekcijas Ģimeņu ar bērniem atbalsta departamenta psiholoģe pastāstīja par iespējām sevi pasargāt virtuālajā vidē. Videoblogere Evelīna dalījās ar savu pieredzi par virtuālā tēla veidošanu un tā ietekmi, komunicējot un veidojot attiecības reālajā dzīvē. Pedagogiem bija iespēja piedalīties nodarbībā “Cieņpilnas vides veidošana skolā”, savukārt skolēni strādāja darba grupās “Mana atbildība, sastopoties ar vardarbību klātienē un virtuālajā vidē”. Konferences dalībnieki arī iepazinās ar vairāku skolu pozitīvo pieredzi, veidojot pozitīvu un atbalstošu vidi.

Lai veicinātu bērnu un jauniešu izpratni par drošību interneta vidē, kā arī dotu iespēju skolēniem radoši izpausties, inspekcija 2016. gadā organizēja konkursu skolēniem, aicinot veidot galda spēļu projektus par drošību interneta vidē. Konkursā varēja piedalīties ikviens vispārizglītojošās vai profesionālās izglītības iestādes skolēns vai audzēknis, sākot no 5. klases. Konkursam tika iesūtīti vairāk nekā 40 skolēnu darbi, bet uzvarētāji tika apbalvoti kustības “Draudzīga skola” ikgadējā konferencē.

2016. gadā inspekcija turpināja arī vēl vienu iepriekšējos gados aizsāktu iniciatīvu – skolēnu reģionālos forumus, kas notika vairākās vietās visā Latvijā. Skolēniem bija iespēja diskutēt par tēmu “Atkarības nav mans ceļš”. Skolēnu reģionālo forumu secinājumi tika prezentēti kustības “Draudzīga skola” ikgadējā konferencē.

Viena no būtiskākajām aizvadītā gada jaunajām iniciatīvām bija konkurss “Skolēns, kuram es gribu pateikt paldies”/ “Pedagogs, kuram es gribu pateikt paldies”. Piesakoties dalībai konkursā, skolēniem bija jānominē pedagogi vai pedagogiem – skolēni, kuri viņu dzīvē bijuši īpaši svarīgi, devuši kādu nozīmīgu dzīves mācību vai palīdzējuši ar savu piemēru vai konkrētu rīcību. Piesakot savus nominantus, iesūtīto darbu autoriem bija jāpastāsta par cilvēku, kurš devis kādu nozīmīgu dzīves mācību vai palīdzējis ar savu piemēru vai konkrētu rīcību u.tml. Pavisam kopā iniciatīvai tika pieteikti vairāk nekā 140 cilvēki. Iniciatīvas noslēguma pasākums notika Ikšķiles vidusskolā.

**3. Inspekcijas priekšlikumi normatīvo aktu grozījumiem, izvērtējot bērnu tiesību ievērošanas pārbaudēs konstatētos pārkāpumus**

Inspekcija pārskata gadā ir izvērtējusi Tieslietu ministrijas izstrādāto Bērnu antisociālās uzvedības prevencijas likumprojektu un savas kompetences ietvaros sniedza šādu viedokli:

1) likumprojekta 6. pants

- 6. pantu nepieciešams precizēt, nosakot, ka prevencijas pasākumus veic likumiskie pārstāvji vai to pilnvarotas personas (gadījumos, ja bērnam nodrošināta ārpusģimenes aprūpe) vai likumisko pārstāvju aizstājēji (gadījumos, ja bērns ievietots audžuģimenē);

2) likumprojekta 16. pants

- nepieciešams papildināt 16. pantu, nosakot, ka lietu iekārto arī bērnam, kuram ir sistemātiski uzvedības pārkāpumi;

- papildināt 16. panta pirmās daļas 9. punktu, nosakot, ka lietu iekārto bērnam, kurš neattaisnoti neapmeklē izglītības iestādi;

- nav saprotams, kas ir domāts ar 16. panta pirmās daļas 10. punktā noteikto pilngadīgo personu, ar kuru bērns dzīvo kopā;

3) likumprojekta 19. pants

- nav skaidrs, vai ideja ir ar bāriņtiesas lēmumu ierobežot atsevišķas vecāka tiesības, vai rosināt lietu par aizgādības tiesību pārtraukšanu;

- nav skaidrs, ar kādām metodēm sadarbības grupa izvērtēs uzticības personu (19. panta piektā daļa);

- būtu nepieciešams precizēt, vai ar likumprojektā noteikto uzticības personu ir saprotama Bērnu tiesību aizsardzības likuma 1. panta 5. punktā norādītā uzticības persona;

4) likumprojekta 26. pants

- būtu nepieciešams izvērtēt, vai 26. panta otrajā daļā nepieciešams atsevišķi uzsvērt par bērna viedokļa ņemšanu vērā, jo minētais ir norādīts jau 52. panta ceturtajā daļā attiecībā uz visiem prevencijas pasākumiem;

6) likumprojekta 30. pants un 33. pants

- būtu nepieciešams papildināt minētos pantus, jo, saskaņā ar likumprojekta 20. panta septīto daļu, arī bērna likumiskajiem pārstāvjiem var noteikt speciālista konsultāciju vai sociālo prasmju attīstīšanas pasākumus;

7) likumprojekta 36. pants

- nepieciešams papildināt 36. panta pirmās daļas 4. punktu, nosakot, ka sadarbības grupā piedalās arī pašvaldības bērnu tiesību aizsardzības speciālists vai jaunatnes lietu speciālists, ja minētie speciālisti strādā pašvaldībā;

- ņemot vērā, ka pirmsskolas izglītības iestādēs sociālie pedagogi nestrādā, kā arī sociālā pedagoga amats izglītības iestādēs nav obligāts, tad nepieciešams papildināt 36. panta otrās daļas 2. punktu, nosakot, ka sadarbības grupā pieaicina izglītības iestādes pārstāvi;

8) likumprojekta 39. pants

- papildināt 39. pantu, nosakot, ka sadarbības grupas priekšsēdētājam jābūt nevainojamai reputācijai (līdzīgi kā Bāriņtiesu likuma 10. panta pirmās daļas 5. punktā un Izglītības likuma 30. panta ceturtajā daļā noteikts);

9) likumprojekta 52. pants

- aizstāt 52. panta pirmajā daļā vārdu “vecākiem” ar vārdu “likumiskajiem pārstāvjiem”

- papildināt 52. panta ceturtās daļas tekstu aiz vārda “iebildumus” ar vārdiem “un priekšlikumus”;

10) likumprojekta 55. pants

- nav saprotams, kāpēc 55. panta otrajā daļā noteikts, ka piekrišanu var sniegt bērns no 15 gadu vecuma, jo, piemēram, piekrišanu adopcijai bērns var sniegt no 12 gadu vecuma, savukārt pie administratīvās atbildības un kriminālatbildības bērnu var saukt no 14 gadu vecuma;

11) likumprojekta 58. pants

- nepieciešams precizēt 58. pantu, paredzot sadarbības grupas rīcību, ja bērns vai viņa likumiskie pārstāvji neierodas uz panta otrajā daļā minēto sēdi (piedaloties audzinoša rakstura piespiedu līdzekļu lietu izskatīšanās, konstatēts, ka praksē tiesas sēdes tika atliktas, ja bērns vai likumiskais pārstāvis apzināti izvairījās no dalības tiesas sēdēs. Likums neparedzēja, ka lietas varēja izskatīt bez bērna klātbūtnes);

- skaidrības dēļ būtu nepieciešams likumprojektā skaidri norādīt, kādi ir paredzētie preventīvie piespiedu līdzekļi un kādā veidā notiek preventīvo piespiedu līdzekļu piemērošanas process.

Vienlaikus inspekcija pārskata gadā ir iepazinusies ar Labklājības ministrijas izstrādāto likumprojektu “Grozījumi Bērnu tiesību aizsardzības likumā”, kā arī sagatavoto likumprojekta “Grozījumi Bērnu tiesību aizsardzības likumā” sākotnējās ietekmes novērtējuma ziņojumu (anotāciju) un savas kompetences ietvaros sniedza viedokli:

* likumprojekta 6. pantā ir noteikts, ka plānots papildināt Bērnu tiesību aizsardzības likumu ar 86. pantu. 86. panta trešajā daļā noteikts, ka administratīvā pārkāpuma procesu par šā likuma 81. pantā (par pārkāpumiem, ko izdarījušas institūciju amatpersonas vai darbinieki) un 82. pantā paredzēto pārkāpumu veic inspekcija;
* vienlaikus attiecībā par 86. pantu likumprojekta anotācijā norādīts, ka “arī turpmāk plānots saglabāt kompetenču dalījumu, ka par fizisko un emocionālo vardarbību pret bērnu, ja to izdarījusi institūciju amatpersona vai darbinieks (gan privātas, gan publiskas institūcijas), administratīvo sodu piemēros inspekcija. Savukārt pārējos gadījumos, kad šādu administratīvo pārkāpumu izdarījusi persona, kura nav institūciju amatpersona vai darbinieks, administratīvo sodu piemēros pašvaldību administratīvās komisijas”.

Valsts pārvaldes iekārtas likuma 10. panta pirmā daļa paredz, ka valsts pārvalde darbojas normatīvajos aktos noteiktās kompetences ietvaros.

Līdz ar to, inspekcijas ieskatā precīza iestādes kompetence attiecībā par administratīvo pārkāpumu lietvedību būtu jānosaka normatīvajā aktā - Bērnu tiesību aizsardzības likumā, bet nevis anotācijā.

Vienlaikus anotācijā norādīts, ka plānots saglabāt pašreiz Latvijas Administratīvo pārkāpumu kodeksā (turpmāk – LAPK) noteikto iestāžu kompetenču dalījumu.

Attiecībā par LAPK 236.12 panta pirmajā daļā minētā jēdziena “institūcija” nozīmi, Tieslietu ministrija ir paudusi viedokli, ka ar institūcijām saprot iestādes, kuras normatīvajos aktos noteiktās kompetences ietvaros darbojas publiskās personas vārdā.

Līdz ar to, lai novērstu iespēju, ka iestādes varētu dažādi tulkot inspekcijas kompetenci, būtu nepieciešams izvērtēt iespēju precizēt Bērnu tiesību aizsardzības likuma 86. panta projektu.

**Uzticības tālruņa darbības nodrošināšana**

**Bērnu un pusaudžu uzticības tālrunī sniegtās konsultācijas**

2016. gadā inspekcijas Bērnu un pusaudžu uzticības tālrunī 116111 (turpmāk – Uzticības tālrunis) kopā atbildēti **30 057** zvani. No tiem **16 442** jeb 55 % gadījumu zvanītājiem tika sniegts psiholoģiskais atbalsts un palīdzība.

Kopš 2015. gada 1. marta Uzticības tālrunis nodrošina psiholoģiskās palīdzības sniegšanu visu diennakti. Laikā kopš 2016. gada 1. janvāra naktīs saņemti 3625 zvani, sniegta 1431 psiholoģiskā konsultācija jeb 39% gadījumu no nakts stundās saņemtajiem zvaniem.

Pamatojoties uz regulāri veikto izglītojošo darbu ar bērniem un pusaudžiem, apkalpoto zvanu skaitam joprojām ir tendence samazināties, salīdzinot ar 2014. un 2015. gadu, taču vērojams, ka pieaug komplicēto konsultāciju skaits. Līdz ar to secināms, ka 2016. gadā zvanītāji lielākoties ir mērķtiecīgi zvanījuši uz Uzticības tālruni, lai saņemtu psiholoģisku atbalstu un palīdzību kādā no krīzes situācijām.

**Bērnu un pusaudžu uzticības tālruņa konsultatīvo zvanu analīze**

Salīdzinot ar 2015. gadu, 2016. gadā turpina pieaugt zēnu, bet samazināties meiteņu skaits, kuri saņēmuši psiholoģiskās konsultācijas un atbalstu, zvanot uz Uzticības tālruni. Meiteņu skaits samazinājies no 42% 2015. gadā līdz 38% 2016. gadā, savukārt zēnu skaits pieaudzis no 58% 2015. gadā līdz 62% 2016. gadā. Iespējams, tieši iespēja zvanītājam palikt anonīmam un neizpaust savu identitāti ir tā, kas veicina zēnu uzdrošināšanos pastāstīt par problēmjautājumiem, kas viņus satrauc, un meklēt palīdzību.

1. attēls

Analizējot konsultāciju un zvanu skaitu pa vecuma grupām (2. attēls), var secināt, ka 2015. gadā un 2016. gadā lielākais skaits psiholoģiskās konsultācijas saņēmušo zvanītāju nemainīgi bija pusaudži vecumā no 12 līdz 15 gadiem, kas variē intervālā: no 65 % zvanu 2015. gadā līdz 56 % 2016. gadā, samazinoties par 9%. Tāpat redzams, ka 2016. gadā ir krietni pieaudzis pieaugušo zvanītāju skaits: 2015. gadā no kopējā konsultāciju skaita šīs vecuma grupas zvanītāji ir 4%, bet 2016. gadā – 16%, pieaugot pat par 12%.

Vecuma grupā līdz 6 gadiem zvanītāju skaits ir palicis nemainīgs un ļoti neliels (1%), tāpat vecuma grupā no 7 līdz 11 gadiem zvanītāju skaits 2016. gadā saglabājies 2015. gada līmenī, t.i., 17%, savukārt vecuma grupā no 16 līdz 18 zvanītāju skaits nedaudz samazinājies no 13% 2015. gadā līdz 10% 2016. gadā, samazinoties par 3%.

2. attēls

Apkopojot pagājušo gadu statistiku, vērojams, ka 2016. gadā pieaugušie zvanītāji ir biežāk vērsušies pēc palīdzības pie Uzticības tālruņa konsultantiem. 2016. gadā pieaugušo zvanītāju skaits ir 16%, kas, salīdzinot ar 2015. gadu, ir par 12% vairāk. Tādējādi secināms, ka Bērnu un pusaudžu uzticības tālruņa pakalpojumus aktīvāk ir sākuši izmantot arī pieaugušie, lai runātu un konsultētos par jautājumiem, kas skar bērnus. Tomēr vairumā gadījumu tālruņa pakalpojumus ir izmantojusi tā tiešā mērķauditorija, proti, bērni un pusaudži. Tāpat kā iepriekšējos gadus, arī šogad dominējošie tematiskie loki pieaugušo vidū bija saistīti ar konfliktsituācijām un strīdiem starp vecākiem, vecāku šķiršanās jautājumiem, grūtībām saskarsmē ar bērniem, strīdiem par bērnu tiesību aizsardzības jautājumiem, disciplinēšanas un uzvedības problēmām. Vērojams, ka pieaudzis zvanu skaits saistībā ar interneta drošību. Ņemot vērā, ka zvanītāji parasti jūtas apjukuši, izmisuši un bezspēcīgi un tāpēc dusmīgi, viņiem vispirms tiek sniegta emocionālā palīdzība un atbalsts. Kad zvanītāji ir nomierinājušies, viņi kļūst spējīgi pieņemt pārdomātus lēmumus un rast vispiemērotākos risinājumus attiecīgajos jautājumos.

|  |
| --- |
| * ­*Vecāki vēlas noskaidrot, kā rīkoties gadījumos, kad izglītības iestādēs tiek pārkāptas bērnu tiesības - piemēram, kā rīkoties, kad bērni izglītības iestādē cieš no fiziskas vai emocionālas vardarbības.* * *Vecāki meklē palīdzību gadījumos, ja izglītības iestādēs bērniem netiek nodrošināta droša vide.* * *Vecāki meklē atbalstu gadījumos, kad rodas grūtības komunikācijā ar izglītības iestāžu darbiniekiem.* * *Vecāki meklē informāciju par to, kā runāt ar saviem bērniem krīzes situācijās, piemēram, tuvinieku nāves gadījumos vai šķiršanās gadījumos.* * *Vecāki jūtas bezspēcīgi, jo nezina, kā komunicēt ar saviem bērniem.* * *Vecāki jūtas izmisuši un bezspēcīgi, ja bērniem neveicas mācībās.* * *Vecāki vēlas uzzināt, kā atbalstīt un sniegt palīdzību bērniem, kam radušās grūtības komunikācijā ar klasesbiedriem, ja bērni tiek aizvainoti vai fiziski iespaidoti.* * *Vecāki jūtas nobijušies un izmisuši, un vēlas palīdzēt bērnam gadījumos, ja atklājuši bērna atkarību no narkotikām, alkohola vai nikotīna.* * *Vecāki jūtas bezpalīdzīgi un meklē palīdzību, ja ir pamanījuši, ka bērni ir autoagresīvi vai arī ir izteikuši pašnāvības draudus.* * *Vecāki zvana, lai noskaidrotu jautājumus, kas saistīti ar bērnu aizgādības tiesībām.* * *Pieaugušie interesējas, kur nodot informāciju par ģimenēm un iestādēm, kurās pret bērniem tiek vērsta fiziska, seksuāla vai emocionāla vardarbība.* * *Vecāki meklē palīdzību, ja bērniem ir sākušās uzvedības problēmas un arī tad, ja izglītības iestāžu darbinieki kaut kādu iemeslu dēļ nespēj tikt ar tām galā.* * *Izglītības iestāžu speciālisti meklē informāciju, lai palīdzētu bērniem, kuru vecāki nespēj vai nevēlas iesaistīties dažādu problēmu risināšanā.* * *Izglītības iestāžu darbinieki ir novērojuši un vēlas palīdzēt bērniem, kuri ģimenē cieš no fiziskas, emocionālas vai seksuālas vardarbības.* * *Izglītības iestāžu darbinieki ir pamanījuši un vēlas sniegt informāciju par citu darbinieku pārkāpumiem pret bērniem.* |

Vērojams, ka pēdējos gados aizvien pieaug 12-15 gadus veco zvanītāju daudzums, kas liek domāt, ka tieši šajā vecumposmā bērniem ir aktuāla vajadzība dalīties savās emocijās un pārdzīvojumos ar tiem cilvēkiem, kuri ir gatavi viņus uzklausīt. Apzināts un mērķtiecīgs darbs, popularizējot Uzticības tālruni, ir pieskaitāms pie iemesliem, kāpēc bērni aizvien biežāk uzticas un zvana, meklējot informāciju, palīdzību un atbalstu.

Zvanu skaita pieaugums starp bērniem vecumā no 12-15 gadiem ir pamatojams ar veiksmīgu un ilggadēju darbu ar potenciālo mērķauditoriju. Iepriekšējos gados mērķtiecīgi strādāts, lai izveidotu ne tikai Uzticības tālruņa reklāmas klipus, bet arī sociālās reklāmas par bērniem aktuāliem jautājumiem, kas tika ne tikai translēti televīzijas kanālos (*LTV1*, *LTV7*, *TV3, LNT, TV6, TV3+*), bet arī ievietoti portālā *draugiem*.*lv* un *youtube.com* kanālā, kā arī Bērnu un pusaudžu uzticības tālruņa kontos *facebook.lv* un *twitter.lv*.

Iepriekšējā gadā tika rīkotas dažādas radošās darbnīcas izglītības iestādēs, kā arī organizēta konference, kur bērni un pusaudži, un izglītības iestāžu darbinieki ieguva informāciju par Uzticības tālruni. 2016. gadā tika organizēti 17 sociālpsiholoģiskie treniņi „Kļūstam pieauguši un mācāmies veidot attiecības”, kuros kopā piedalījās 239 pusaudži. Tika organizētas arī 7 radošās nodarbības „Droša un pozitīva komunikācija interneta vidē”, kurās piedalījās 145 skolēni, kā arī 10 nodarbības par tēmu „Es internetā – mana atbildība”, kurās piedalījās 215 bērni. Kopumā nodarbības apmeklējuši 599 bērni, no kuriem 593 respondenti jeb 99,03% bija apmierināti ar sniegtajām zināšanām un informāciju. Tāpat arī tika novadītas 34 informatīvas lekcijas par Uzticības tālruni. Tāpat 2016. gadā tika novadīti 9 semināri/apmācības sākumskolu speciālistiem “Iecietības un izpratnes veicināšana sākumskolā” un 5 semināri izglītības iestāžu speciālistiem “Tolerance, cieņa un pozitīvu attiecību veidošana”. Kopumā tikušas novadītas 82 nodarbības, no kurām 68 nodarbības bērniem, bet 14 - pieaugušajiem.

Tika sniegtas arī 60 e-konsultācijas bērniem un pusaudžiem, lai nodrošinātu psiholoģisku atbalstu krīzes situācijā - tas ir kopumā par 10 konsultācijām mazāk, nekā 2015. gadā.

2016. gadā noritējušas 5 Uzticības tālruņa akcijas: “Atpakaļ uz skolu”, “Uzticības tālrunis tēviem”, “Vardarbība nav mazs noslēpums! Runā par To!”, “Drošāka interneta diena”, “Uzticies... Tevi dzirdēs un sapratīs”.

2016. gada maijā Uzticības tālrunis popularizēja savu darbību un piedalījās Labklājības ministrijas rīkotajā pasākumā “Ģimenes diena” Tukuma novadā, Šlokenbekas muižā, bet jūnijā – Labklājības ministrijas rīkotajā pasākumā Grīziņkalnā bērnu aizsardzības dienā 1. jūnijā.

Ģimeņu ar bērniem atbalsta departaments līdzdarbojas Eiropas infrastruktūras savienošanas instrumenta (*CEF- Conecting Europe Facility*) projekta *Net-Safe* īstenošanā. Tika sniegta 751 konsultācija par interneta drošību, kas ir nedaudz mazāk nekā 2015. gadā – 802 konsultācijas.

2016. gadā plašsaziņas līdzekļiem tika sniegtas intervijas par dažādām tēmām, piemēram, par zvanītāju aktuālākajām problēmām, par fizisku un emocionālu vardarbību ģimenē, skolās un aprūpes iestādēs. Vairākās intervijās sabiedrības uzmanība tika vērsta uz bērnu tiesību pārkāpumiem, kas īpaši aktuāli sabiedrībā, piemēram, interneta drošību, seksuālo vardarbību, mobingu izglītības un aprūpes iestādēs, kā arī ģimenēs.

2016. gadā, līdzīgi kā iepriekš, aktuālākās zvanītāju problēmas bija:

* attiecības ar vienaudžiem, draugiem, vecākiem, vecvecākiem, pedagogiem, brāļiem, māsām, partneriem utt.;
* vardarbība (fiziskā, emocionālā vai seksuālā) ģimenē, izglītības iestādē, starp draugiem, starp partneriem utt.;
* interneta drošība;
* atkarības;
* problēmas, kas saistītas ar psihosociālo, garīgo un fizisko veselību;
* seksualitāte un higiēnas problēmas;
* dažādas emocionālās problēmas.

2016. gadā zvanītājus, tāpat kā vairākus gadus iepriekš, satraukušas **attiecību** **problēmas** ar vecākiem, vienaudžiem un draugiem (3. attēls).

**Attiecību problēmas ar vecākiem** 2016. gadā bija visaktuālākais psiholoģisko konsultāciju temats. Vairumā gadījumu konsultācijas bija par to, ka vecāki nerūpējas par saviem bērniem, nevelta viņiem uzmanību, ir fiziski vai emocionāli vardarbīgi pret bērniem, kā rezultātā bērni jūtas vientuļi, pamesti novārtā un nesaprasti, nereti – nobijušies no savu vecāku reakcijas.

Šīs konsultācijas saistās ar jautājumiem, kas skar bērnu nevēlēšanos vai nespēju apgūt mācību vielu un vecāku dusmām un neizpratni par to. Bieži vien bērni zvana un stāsta, ka jūtas vientuļi, atstāti novārtā vai izmisuši, jo vecāki ir pārāk aizņemti darbā, vai risinot savstarpējos konfliktus (alkohola lietošana, strīdi, šķiršanās), kā rezultātā bērnu vajadzības tiek aizmirstas. Bieži bērni stāsta, ka viņus apbēdina vecāku savstarpējie strīdi un viņi nezina, ko lai dara, kā palīdzēt vecākiem un pārtraukt strīdus. Tāpat bieži bērnu zvani ir saistīti ar vecāku fizisku un emocionālu vardarbību, retāk - seksuālu. Kā var redzēt 3. attēlā, 2016. gadā ir samazinājies **attiecību ar vecākiem** problēmu skaits (2015. g. – 1388; 2016. g. - 1090). Salīdzinot 2015. gada rādītājus ar 2016. gadā fiksēto informāciju, secināms, ka ne visos attiecību problēmu loka jautājumos ir palielinājies Uzticības tālrunī saņemtās informācijas skaits. Piemēram, jautājumā par **vecāku savstarpējo attiecību problēmām** (2015. g. – 255; 2016. g. - 220), kā arī vecāku ar bērniem problēmu skaits (2015. g. – 167; 2016. g. - 179), **attiecību problēmu ar vienaudžiem** (2015. g. – 809; 2016. g. -752) skaits, kā arī **problēmu partnerattiecībās** (2015. g. – 584; 2016. g. - 452) skaits ir nedaudz samazinājies. Partnerattiecību jomā jaunākus bērnus (12-15) pārsvarā satrauc jautājumi, kas saistīti ar savu jūtu paušanu, iepazīšanos ar pretējā dzimuma pārstāvjiem, kā arī ar bailēm vai kautrību, kas saistīta ar komunikāciju ar pretējo dzimumu (tika sniegtas 406 konsultācijas, runājot par grūtībām paust simpātijas, 280 – par grūtībām paust savas jūtas, kā arī 507 – par vēlmi veidot attiecības). Savukārt vēlīna pusaudžu posma (16-18) zvanītāju partnerattiecību problēmas vairāk saistāmas ar nelaimīgu mīlestību, nesaprašanos ar partneri, ar šķiršanos, kā arī seksuālām attiecībām. Piemēram, 452 pusaudži vecumā no 16-18 gadiem zvanīja, lai pastāstītu par attiecību problēmām, 252 pusaudži vēlējās runāt par šķiršanos, bet 84 pusaudži – par emocionālu vardarbību partnerattiecībās.

1. attēls

2016. gadā joprojām nozīmīgu zvanu skaitu veido konsultācijas par **skolēnu savstarpējo attiecību problēmām** izglītības un aprūpes iestādēs – gadā sniegtas 752 konsultācijas. Šādas konsultācijas ir saistītas ar emocionālu vai fizisku vardarbību un savstarpējiem konfliktiem. Vairumā gadījumu skolā vai aprūpes iestādē ir kāds agresors, kurš uzbrūk citiem, un bērni un pusaudži zvana, lai rastu padomu un saņemtu atbalstu.

Joprojām augsts ir arī problēmu **attiecībās ar pedagogiem** skaits (2016. g. - 488). Uzticības tālrunī bieži konsultējas ne tikai bērni un pusaudži, bet arī viņu vecāki, kā arī izglītības un aprūpes iestāžu darbinieki, lai informētu par konfliktiem, kas radušies saskarsmē ar pedagogiem, un meklētu to iespējamos risinājumus.

2016. gadā ir nedaudz zaudējuši savu aktualitāti vairāki aspekti no **attiecību problēmu loka jautājumu** skaita. Tostarp, joprojām viena no zvanītāju biežāk minētajām problēmām ir attiecību problēmas ar draugiem (2016. g. – 387). Parasti šādas konsultācijas ir saistītas ar konfliktiem starp draugiem, nedrošību un bailēm zaudēt jau esošos draugus, kā arī vēlmi atgūt zaudētos, vai arī iegūt jaunus utt.

4. attēls

2016. gadā joprojām viens no biežāk minētajiem iemesliem, kāpēc bērni un pusaudži lūdz konsultācijas Uzticības tālrunim, ir **vardarbība**. Salīdzinot ar 2015. gadu, gadījumu skaits, kad Uzticības tālrunī tiek saņemta informācija par emocionālu un fizisku vardarbību **ģimenēs,** ir nedaudz palielinājies (4. attēls). Bērnu un pusaudžu **savstarpējās attiecībās** 2016. gadā gan fiziskās, gan emocionālās vardarbības gadījumu skaits ir ievērojami palielinājies**. Izglītības iestādēs,** salīdzinājumā ar 2015. gadu, vardarbības gadījumu skaits ir nedaudz samazinājies. Salīdzinot gan fiziskās vardarbības, gan emocionālās un seksuālās vardarbības gadījumu skaitu, redzams, ka šis rādītājs 2016. gadā ir jūtami palielinājies, salīdzinot ar 2015. gadu. Savukārt konsultāciju skaits par fizisku, emocionālu un seksuālu vardarbību **aprūpes iestādēs** 2016. gadā ir palicis 2015. gada līmenī.

2016. gadā ir samazinājies **vardarbības aculiecinieku** izglītības iestādēs skaits - no 214 audzēkņiem 2015. gadā līdz 189 aculieciniekiem 2016. gadā. Savukārt vardarbības aculiecinieku skaits **aprūpes iestādēs** ir nedaudz pieaudzis, proti, 18 – 2015. gadā un 24 – 2016. gadā.

Vardarbības ainai ģimenēs 2016. gadā ir izmaiņas: nedaudz samazinājusies fiziskā vardarbība, taču pieaugusi emocionālā vardarbība, seksuālās vardarbības gadījumu skaits saglabājies iepriekšēja gada līmenī. 2015. gadā kopumā tika sniegtas 1569 konsultācijas par vardarbību ģimenē, savukārt 2016. gadā - vien 998 konsultācijas. Savukārt zvanītāju skaits, kas bijuši liecinieki vardarbībai ģimenē, ir saglabājies 2015. gada līmeni, t.i., 34 zvanītājs 2016., bet 2015. gadā - 31 bērns. Visvairāk konsultāciju ir bijis par vecāku fizisku vardarbību ģimenē (288 konsultācijas), daudz retāk - par vecvecāku (14 konsultācijas), brāļu, māsu (35 konsultācijas), patēvu, pamāšu (36 konsultācijas) un citu radinieku (31 konsultācija) vardarbību ģimenē.

Konsultāciju daudzums saistībā ar **seksuālo vardarbību** izglītības iestādēs 2016. gadā ir samazinājies: 2015. gadā tika saņemti 24 zvani, savukārt 2016. gadā – 7 zvani. Par seksuālo vardarbību bērnu un pusaudžu savstarpējās attiecībās 2015. gadā tika saņemti 4 zvani, tikpat zvanu saņemts arī 2016. gadā. Saistībā ar seksuālo vardarbību ģimenēs konsultāciju skaits ir samazinājies - 2015. gadā saņemts 41 zvans, bet 2016. gadā – 20 zvani. 2015. gadā tika saņemti 3 zvani par seksuālo vardarbību aprūpes iestādēs, savukārt 2015. gadā saņemti 2 šādi zvani.

|  |
| --- |
| * *Stāsta, ka vecāki šķīrušies, zēns palicis dzīvot pie tēva, kurš sācis pastiprināti lietot alkoholu. Jūtoties nomākts un izmisis.* * *Patēvs izturoties agresīvi pret sievu un pameitu – meitenei seja vienās hematomās.* * *Bērnu māte dzerot, tikmēr bērni paliekot nepieskatīti.* * *Skolā kāds visu laiku aiztiek (kniebj), taču skolotāja nepalīdz risināt šo problēmu.* * *Sieviete dzirdējusi, kā aiz sienas vecāki ilgstoši kliedzot uz bērnu.* |

2016. gadā, līdzīgi kā iepriekšējos gados, Uzticības tālrunis rīkoja vardarbības novēršanas kampaņu “Vardarbība nav mazs noslēpums! Runā par TO”, kas norisinājās 2 daļās un kuras laikā bērni, pusaudži un pieaugušie tika aicināti ziņot par vardarbības gadījumiem ģimenēs, izglītības iestādēs, aprūpes iestādēs un citur, kā arī saņemt psiholoģisko palīdzību un atbalstu, zvanot uz Uzticības tālruni.

Bērni un pusaudži, kas zvana uz Uzticības tālruni, mēdz lūgt psiholoģisko palīdzību jautājumos, kas saistīti ar **psihosociālo, garīgo un fizisko veselību** (5. attēls). 2016. gadā par šo tēmu sniegts mazāk konsultāciju (3226) nekā 2015. gadā (3731). Tostarp ir samazinājies ar problēmjautājumiem par saskarsmes grūtībām saistīto konsultāciju skaits: 2015. gadā 2721 konsultācija, bet 2016. gadā – 2216 konsultācijas. Tāpat samazinājies to konsultāciju skaits, kas saistītas ar pašnāvību vai pašnāvības domām: no 127 konsultācijām 2015. gadā uz 74 konsultācijām 2016. gadā. Savukārt ar autoagresiju saistītu konsultāciju skaits samazinājies no 68 konsultācijām 2015. gadā uz 55 konsultācijām 2016. gadā. Autoagresija nozīmē dažādu veidu mēģinājumus nodarīt sev pāri, pārciestās emocionālās sāpes pārvēršot par fiziskām sāpēm. Bērni un pusaudži bieži jūtas vientuļi un nesaprasti, vecākiem nepietiek laika, ko veltīt saviem bērniem, savukārt bērniem nav, ar ko izrunāties un kam uzticēties, tāpēc daži bērni, biežāk pusaudži, izvēlas alternatīvus veidus, kā tikt galā ar pārdzīvoto.

Palielinājies to konsultāciju skaits, kas saistītas ar zemu pašvērtējumu: no 342 konsultācijām 2015. gadā uz 451 konsultāciju 2016. gadā. Savukārt konsultāciju, kas saistītas ar ēšanas traucējumiem, skaits samazinājies no 19 konsultācijām 2015. gadā līdz 12 konsultācijām 2016. gadā.

2016. gadā Uzticības tālrunis sniedzis tikpat daudz konsultāciju kā iepriekšējā gadā jautājumos, kas saistīti ar fobijām (20). Jautājumos par identitāti, dzīves mērķiem un jēgu konsultāciju skaits ir palielinājies (96), kamēr attiecībā uz ķermeni/fizisko izskatu (146) un cilvēka attīstības procesiem (156) sniegto konsultāciju skaits ir samazinājies.

5. attēls

2016. gadā, līdzīgi kā iepriekšējos gados, seksuālo attiecību problēmas bija ļoti aktuāla tēma. **Seksuālo un reproduktīvo** jautājumu klāstā, salīdzinot 2015. gada konsultāciju skaitu ar 2016. gadu, konsultāciju skaita samazinājums vērojams visos problēmjautājumos, proti, saistībā ar kontracepciju (43), jautājumos par seksuālajām fantāzijām (729), dzimumattiecībām (331), seksuālo higiēnu (177), grūtniecības iestāšanos (80), informāciju par grūtniecības procesu (54), masturbēšanu (88), seksuālo orientāciju (41), izņemot STS saslimšanu (12), kur konsultāciju skaits ir palicis 2015. gada līmenī.

|  |
| --- |
| * *Zvana zēns un vēlas zināt, kur var iegādāties prezervatīvu?* * *Patīkot kāds puisis, taču viņš neatbildot uz viņas jūtām.* * *Mamma neļaujot internetā virtuāli draudzēties ar kādu meiteni.* |

Aktuāla tēma 2016. gadā bija arī jautājumi saistībā ar **atkarību problēmām**. Kopumā par šo tēmu konsultāciju skaits ir ievērojami samazinājies: 2015. gadā tika sniegtas 525 konsultācijas, savukārt 2016. gadā - 127 konsultācijas. Salīdzinot ar 2014. gadu, ir samazinājies arī to konsultāciju skaits, kad konsultācija bijusi nepieciešama saistībā ar narkotisko un toksisko vielu atkarību – no 74 konsultācijām (2015. gadā) līdz 48 konsultācijām (2016. gadā). Tāpat ir samazinājies konsultāciju skaits jautājumos par alkohola lietošanu (262), smēķēšanu (139), datora un interneta atkarību (15), taču palielinājies attiecībā uz medikamentu atkarību (12) un azartspēļu atkarību (18).

Šo konsultāciju kategorijā biežāk ietilpst problēmas, kad palīdzību meklē atkarību izraisošo vielu lietotāju draugi, paziņas vai vecāki.

|  |
| --- |
| * *Draugi pavedinot viņu uz dzeršanu.* * *Zvana zēns un stāsta, ka pavadot daudz laika pie datora, kur spēlējot spēles. Vecāki dusmojoties, sakot, ka atņemšot datoru. Tad zēns kļūstot agresīvs un “ārdoties”.* |

Analizējot zvanītāju **emocionālās problēmas** (6. attēls), 2016. gadā tās visbiežāk bija saistītas ar garlaicību (7582), apjukumu (5347), bezspēcību (3343), vilšanos (2927), trauksmi (3731), bailēm (2265), aizvainojumu (1861) un dusmām (1594). 2016. gadā aktuālākās emocijas kopumā izkārtojušās līdzīgi kā 2015. gadā, taču to izpausmes ir samazinājušās, jo krities kopējais sniegto konsultāciju skaits. Biežāk sastopamās emociju izpausmes, ar ko nācās saskarties Uzticības tālruņa konsultantiem, bija saistītas ar zvanītāju neiecietību, rupjību (2504), nomāktību (2668) un agresivitāti (1317), kas kā jaunas kategorijas 2012. gada nogalē tika iekļautas emocionālo problēmu sadaļā. Vēl arī minama vientulības sajūta (825) un skumjas (616), kas papildinājušas minētās sadaļas reģistru. Izmaiņas reģistrā ļāvušas aptvert plašāku zvanītāju emocionālo stāvokļu atspoguļojumu, tostarp ietverot pozitīvu emociju atspoguļojumu, kas 2016. gadā bija 2569 konsultācijas.

Kopumā emocionālo problēmu skaits visās grupās ir samazinājies, atsevišķās emociju izpausmēs palicis aptuveni 2015. gada līmenī, kad zvanītāji jutuši greizsirdību, proti, no 80 konsultācijām 2015. gadā līdz 67 konsultācijām 2016. gadā, un sēras – no 56 konsultācijām 2015. gadā līdz 48 konsultācijām 2016. gadā.

Minētā informācija norāda, ka pēc palīdzības pie Uzticības tālruņa retāk nekā iepriekšējā gadā vērsušies zvanītāji, kuri, nonākot krīzes situācijā, izjutuši rīcības kontroles trūkumu. Krīzes situācijām kopumā raksturīgs augsts stresa un trauksmes līmenis, to laikā pazeminās adaptācijas spējas, un cilvēki vairs nespēj saredzēt konkrētās situācijas racionālu risinājumu. Savukārt bezspēcībā nereti atspoguļojas cilvēka neticība tam, ka pastāv kādas iespējas saņemt palīdzību. Ilgstoša atrašanās šādā stāvoklī var novest pie nomāktības un depresijas. Būtiski uzsvērt, ka 2016. gadā nedaudz turpinājis sarukt to konsultāciju skaits, kad zvanītāji sūdzējušies par depresiju – no 113 konsultācijām 2015. gadā līdz 108 konsultācijām 2016. gadā.

6. attēls

7.attēls

2016. gadā Uzticības tālruņa konsultanti sniedza konsultācijas arī jautājumos, kas saistīti ar drošību internetā (7. attēls). Būtiski uzsvērt, ka, salīdzinājumā ar 2015. gadu, sniegto psiholoģisko konsultāciju skaits par interneta drošības jautājumiem ir nedaudz samazinājies - no 802 konsultācijām 2015. gadā līdz 751 konsultācijai 2016. gadā. Šogad, līdzīgi kā iepriekšējos gadus, inspekcija un Uzticības tālrunis īstenoja vairākas aktivitātes, lai uzrunātu bērnu un pusaudžu mērķauditorijas saistībā ar riskiem internetā, proti, organizētas 17 radošās darbnīcas, tostarp: 7 nodarbības bērniem “Droša un pozitīva komunikācija interneta vidē”, 10 radošās nodarbības “Es internetā – mana atbildība”. Organizēts 1 konkurss un 1 konference bērniem un pusaudžiem, lai sekmētu bērnu drošību internetā, atpazīstot viltus profilus, kā arī mazinātu anonimitātes robežas internetā.

Par cilvēku tirdzniecību ir saņemti 3 zvani, 2015. gadā netika saņemts neviens zvans šajā kategorijā. Kopumā saistībā ar interneta drošību ir pieaudzis konsultāciju skaits kategorijās – saskarsme ar pornogrāfiju, kas pieejama bez brīdinājuma (71), ziņojuma iesniegšana *drošsinternets.lv* (12), informatīvais atbalsts (10), tikšanās klātienē (9), personas datu drošība (42), finanšu krāpniecība (12). Nedaudz mazinājies konsultāciju skaits kategorijā pašnāvība/autoagresija - no 20 zvanītājiem 2015. gadā uz 13 zvanītājiem 2016. gadā.

Konsultācijas saistībā ar interneta drošību ir ļoti būtiskas, jo katru gadu virtuālā vide kļūst pieejamāka un to izmanto arvien jaunāki bērni.

|  |
| --- |
| * *Zvanīja meitene un stāstīja, ka iepazinusies ar puisi internetā, kurš aicinājis sūtīt viņas bildes, kur meitene redzama ģērbusies krekliņā, sakot, ka tas esot seksīgi. Pēc tam zēns sācis meiteni šantažēt, un bija jāiesaista policija.* * *Zvanīja māte un stāstīja, ka viņas meita izturoties rupji pret saviem vecākiem, sakot, ka negribot dzīvot ar viņiem, jo vecāki neļauj izmantot datoru tik ilgi, cik viņa vēlas, labāk dzīvošot pie draudzenes.* * *Zvanīja vecmāmiņa un stāstīja, ka viņas mazbērns esot spēlējis datorspēli internetā un par lielu naudas summu esot iegādājies preces, ko šī spēle piedāvā.* |

**Sadarbība ar valsts bērnu tiesību aizsardzības inspektoriem un institūcijām, kas nodrošina bērnu tiesību aizsardzību**

2016. gadā inspekcijas inspektoriem nodoti izskatīšanai **68** gadījumi par iespējamiem bērnu tiesību pārkāpumiem izglītības iestādēs un ilgstošas sociālās aprūpes un sociālās rehabilitācijas institūcijās. Šajos gadījumos sūdzības lielākoties bija par vienaudžu vai pedagogu fizisku vai emocionālu vardarbību izglītības vai aprūpes iestādēs, kā arī par iestādes nespēju nodrošināt bērniem drošu vidi. Vairumā gadījumu informācijas sniedzēji bijuši bērni un viņu vecāki.

|  |
| --- |
| * *Zvanīja zēns un stāstīja, ka skolotāja nosaukusi viņu par “riebekli”. Tā rezultātā zēns nevēloties iet uz skolu.* * *Zvanīja meitene, kura sūdzējās, ka viņas vecāki esot ļoti kontrolējoši, neļaujot piedalīties ārpusklašu pulciņos.* |

Savukārt institūcijām (bāriņtiesai, sociālajam dienestam, policijai u.c.) par iespējamiem bērnu tiesību pārkāpumiem ģimenēs, audžuģimenēs vai pie aizbildņiem informācija tika nosūtīta **152** gadījumos. Lielākoties palīdzība bija nepieciešama gadījumos, kas saistīti ar fizisku, emocionālu un seksuālu vardarbību, kā arī ar nepietiekamu bērnu aprūpi un pamešanu novārtā ģimenē. Salīdzinot ar 2015. gadu, vērojams, ka gadījumu skaits, kuros informācija nodota citām institūcijām, ir pieaudzis. Viens no pieauguma iemesliem var būt inspekcijas rīkotās Uzticības tālruņa akcijas, kuru laikā sabiedrība īpaši tika aicināta ziņot par vardarbības gadījumiem pret bērniem.

|  |
| --- |
| * *Zvanīja zēns un stāstīja, ka audžumāte liek vairāk strādāt nekā saviem bērniem. Viņš vēloties mainīt audžuģimeni.* * *Kaimiņi zvana un sūdzas, ka vecāki lietojot alkoholu, kā rezultātā mēdzot uzvesties agresīvi viens pret otru. Tas notiekot bērnu klātbūtnē. Vairākkārt saukta policija, taču nekas nemainoties.* * *Zvana un informē par vecāku alkoholismu, kā dēļ netiek nodrošinātas bērnu pamatvajadzības. Pret bērniem vecāki izturoties emocionāli vardarbīgi – pametot novārtā, bērni bieži esot izsalkuši, ģērbti laikapstākļiem nepiemērotā apģērbā.* * *Zvanīja bijušais vīrs un stāstīja, ka bijušajā ģimenē māte lieto alkoholu, kā arī staigājot kaila bērnu klātbūtnē un izsakoties necenzētiem vārdiem.* |

Ģimeņu ar bērniem atbalsta departamenta psihologi kopā ar inspektoriem **2** gadījumos piedalījās **bērnu tiesību ievērošanas pārbaudēs** ārpusģimenes aprūpes iestādēs, pēc katras pārbaudes sniedzot psiholoģisku atzinumu un rekomendācijas iestādes administrācijai, lai novērstu iespējamu vardarbības recidīvu nākotnē.

**Psiholoģiska atbalsta nodrošināšana bērniem un pusaudžiem**

2016. gadā Ģimeņu ar bērniem atbalsta departamenta psihologi sniedza **12 individuālās klātienes psihologa konsultācijas** bērniem gadījumos, kad viņi nevarēja tās saņemt savā dzīves vietā.

2011. gada 2. pusgadā uzsākta bērnu un pusaudžu **e-konsultēšana** (konsultāciju sniegšana pa e-pastu), nodrošinot psiholoģiskas palīdzības saņemšanu arī tiem bērniem, kuriem nav iespējas saņemt psiholoģisku palīdzību citā veidā, piemēram, bērniem un pusaudžiem ar dzirdes traucējiem. Papildus informācija par e-konsultācijām pieejama arī inspekcijas mājaslapā: <http://bti.gov.lv/lat/uzticibas_talrunis/e-konsultacijas_vajdzirdigiem_un_nedzirdigiem_berniem_un_pusaudziem/>.

2016. gadā, salīdzinājumā ar 2015. gadu, ienākošo vēstuļu skaits ir ievērojami palielinājies. 2016. gadā tika sniegtas konsultācijas uz **60** bērnu un pusaudžu e-pasta vēstulēm. Šo iesūtīto vēstuļu skaita pieaugumu var skaidrot ar pieaugošo interneta saziņas līdzekļu izmantošanu, kā arī reklāmas un informācijas izvietošanas daudzumu.

**Krīzes intervences komanda** (turpmāk - KIK), kurā kopā ar Ģimeņu ar bērniem atbalsta departamenta psihologiem darbojas arī Bērnu tiesību aizsardzības departamenta inspektori, sniedz psiholoģisku palīdzību un atbalstu smagās krīzes situācijās visā Latvijas teritorijā, piemēram, bērna bojāejas, pēkšņas nāves, pašnāvības gadījumā vai pēc tās mēģinājuma u.c. gadījumos. 2016. gadā **12 krīzes gadījumos** tika **sniegta psiholoģiska palīdzība 176 bērniem, 20 speciālistiem un 16 tuviniekiem**, nodrošinot iespēju pārrunāt traumatiskā notikuma reakcijas, palīdzēt sev un citiem, kā arī izprast traumatiskā notikuma iedarbību uz sevi, apkārtējiem un atrast veidus, kā ar to tikt galā.

Lai nodrošinātu profesionālu psiholoģiskās palīdzības sniegšanu, KIK dalībnieki 2016. gadā regulāri piedalījās supervīzijās, kas tika organizētas tikai ar KIK kompetencē esošiem gadījumiem saistītu jautājumu risināšanai (**7** supervīzijas). Kopumā 2016. gadā tika organizētas 19 supervīzijas.

Uzticības tālruņa konsultanti un citi inspekcijas speciālisti piedalījās arī profesionālās apmācībās: “Speciālista profesionālo prasmju attīstīšana darbā ar bērniem, pusaudžiem un viņu vecākiem. Ieskats Marta meo metodē.” (03.062016.), “Depresija – no neirozinātnes līdz praksei” (11.11.2016.), „Psihisku un uzvedības traucējumu sastopamība un norise. Komunikāciju principi darbā ar psihiatrijas pacientiem un viņu tuviniekiem.” (16.12.2016.).

Izpētīta citu valstu (Šveice, Austrija, Polija, Vācija, Lielbritānija, Krievija) līdzīgu uzticības tālruņu pieredze tiešsaistes sarunu līnijas izveidē (čats). Iegūtā informācija prezentēta inspekcijas darbiniekiem.

**Izglītojošais darbs ar speciālistiem un bērniem**

Ģimeņu ar bērniem atbalsta departamenta psihologi 2016. gadā veica izglītojošo darbu, novadot **68** **radošās darbnīcas** bērniem un **14** radošās darbnīcas dažādiem speciālistiem gan inspekcijas telpās, gan ārpus tām (pedagogiem, sociālajiem pedagogiem, aprūpes iestāžu darbiniekiem, pirmsskolas izglītības iestāžu darbiniekiem u.c.).

2016. gadā tika novadītas **14 radošās darbnīcas** (169 dalībniekiem),kas nozīmē 4 – 5 astronomisko stundu praktisku darbupar dažādām tēmām**:**

* pedagogiem, aprūpes iestāžu darbiniekiem u.c. darbiniekiem, kas ikdienā strādā ar bērniem, organizētas **8** radošās darbnīcas ”Iecietības un izpratnes veicināšana sākumskolā”, pilnveidojot pozitīvas komunikācijas prasmes, veicinot radošu sadarbību savu mērķu sasniegšanai, prasmes ieraudzīt un saprast savas un citu vērtības, kā arī izvērtēt stratēģijas un taktikas ikdienas darbā ar bērniem. Radošajās darbnīcās piedalījušies **97** pieaugušie;
* organizētas **5** radošās darbnīcas “Tolerance, cieņa un pozitīvu attiecību veidošana”, kurās piedalījās **72** pedagogi un izglītības iestāžu speciālisti. Šo radošo darbnīcu mērķis ir pilnveidot prasmes iepazīt un pilnveidot cieņas veicināšanas stratēģijas, pilnveidot spēju saprast, izrādīt līdzpārdzīvojumu vienam pret otru, pilnveidot praktiskās iemaņas, lai veicinātu toleranci un pozitīvu attiecību veidošanu.

Ņemot vērā bērnu un pusaudžu aktuālākās problēmas, Uzticības tālruņa psihologi 2016. gadā piedāvāja radošo darbnīcu programmas izglītības iestādēm - *„Kļūstam pieauguši un mācāmies veidot attiecības”, “Es internetā – mana atbildība”* (5. - 9. klase), *„Droša un pozitīva komunikācija interneta vidē”* (3. - 4. klase). Programmu mērķis – izpratnes veicināšana par pienākumiem skolā un mājās, par attiecību veidošanu ar vienaudžiem un pieaugušajiem, par komunikācijas prasmēm interneta vidē, konfliktsituāciju risināšanu, savu vērtību un resursu apzināšanos u.tml.. Kopumā tika novadītas:

* **17** radošās darbnīcas bērniem „Kļūstam pieauguši un mācāmies veidot attiecības”,kurās piedalījās 239bērni un pusaudži;
* **7** radošās darbnīcas bērniem „Droša un pozitīva komunikācija interneta vidē”, kurās kopumā piedalījās 145 bērni;
* **10** radošās darbnīcas bērniem “Es internetā – mana atbildība”, kurās piedalījās 215 bērni un pusaudži.

Ņemot vērā Uzticības tālruņa pieredzi, sniedzot bērniem palīdzību un atbalstu pa tālruni, inspekcija kopš 2009. gada 1. februāra ir iesaistījusies Eiropas Komisijas projektā *Net-Safe Latvia* kā projekta oficiālais partneris, lai sniegtu bērniem palīdzību situācijās, kad bērns jūtas apdraudēts interneta vidē. Inspekcija projekta ietvaros nodrošina ziņojumu līnijas diennakts tālruņa darbību, lai būtu iespējams ziņot par draudiem interneta vidē ne tikai internetā, bet arī pa mobilo tālruni. Kopumā 2016. gadā par interneta drošības jautājumiem tika sniegta **751** konsultācija. Papildus jau iepriekšminētajām aktivitātēm par interneta drošību projekta *Net-Safe* ietvaros Uzticības tālruņa konsultanti - psihologi 2016. gadā piedalījās dažādos izglītojošos pasākumos gan speciālistiem, gan bērniem:

* radošo darbnīcu organizēšana bērniem saistībā ar *Net-Safe* projektu:
  + „Droša un pozitīva komunikācija interneta vidē” (3.-4. klase) - 2016. gadā tika novadītas 7 radošās darbnīcas 145 bērniem;
  + „Es internetā – mana atbildība!” (5.-9. klase) - 2016. gadā tika novadītas 10 radošās darbnīcas 215 bērniem;
  + aprīlī tika organizēts konkurss bērniem un pusaudžiem: galda spēļu izstrāde, lai sekmētu bērnu drošību internetā, nodrošinot iespēju konkursa uzvarētāja darba ideju izmantot jauna informatīva materiāla (galda spēles) par interneta drošības aspektiem izveidošanā;
  + 2016. gada 30. martā tika rīkota konference „Skola un internets – vieta cieņai un sapratnei”. Konferences laikā tika prezentētas inspekcijas izveidotās videofilmas un sociālās reklāmas;
* 2016. gadā *Net-Safe Latvia* projekta ietvaros inspekcijas speciālisti piedalījās **2** Eiropas līmeņa pasākumos.
* Inspekcijas speciālisti piedalījās CHI rīkotajā konferencē Briselē;
* 2016. gada 1. jūnijā tika organizēta “Atvērto durvju diena” inspekcijā.

Kopumā 2016. gadā notikušas **5** **Uzticības tālruņa akcijas**:

* 2016. gadā no 6.-13. aprīlim “Vardarbība nav mazs noslēpums - runā par to!”, lai cīnītos pret seksuālo vardarbību un tās atpazīšanu;
* 2016. gada 30. augusta līdz 4. septembrim organizēta akcija vecākiem un speciālistiem “Atpakaļ uz skolu!”;
* No 2016. gada 7. septembra līdz 11. septembrim tika rīkota Uzticības tālruņa akcija tēviem;
* No 2016. gada 21. novembra līdz 27. novembrim tika rīkota akcija “Pārtrauc klusēšanu!”, kas vērsta pret seksuālo vardarbību;
* 2016. gada 24.-30. decembrī tika rīkota Ziemassvētku akcija „Zvani …Tevi uzklausīs un sadzirdēs”.

Akcijas ietvaros “Pārtrauc klusēšanu!” izgatavots videoklips un izplatīts plašsaziņas līdzekļos.

**Bāriņtiesu un audžuģimeņu departaments**

**Bāriņtiesu darbības uzraudzība un metodiskā vadība**

Saskaņā ar 2005. gada 29. novembra Ministru kabineta noteikumu Nr. 898 „Valsts bērnu tiesību aizsardzības inspekcijas nolikums” (turpmāk – inspekcijas nolikums) 2.2. apakšpunktā noteikto, inspekcija īsteno bāriņtiesu darba uzraudzību un metodisko palīdzību. Bāriņtiesu likuma 5. panta pirmajā daļā noteikts, ka inspekcija uzrauga bāriņtiesu darbību bērna un aizgādnībā esošas personas tiesību un interešu aizsardzībā un sniedz tām metodisko palīdzību. Minēto funkciju īsteno inspekcijas Bāriņtiesu un audžuģimeņu departaments (turpmāk – departaments).

Bāriņtiesa ir novada vai republikas pilsētas pašvaldības izveidota aizbildnības un aizgādnības iestāde, un 2016. gadā Latvijā darbojās **139** bāriņtiesas.

**Bāriņtiesu lietvedībā esošo lietu pārbaude**

Viena no pamatmetodēm bāriņtiesu darbības uzraudzīšanai ir bāriņtiesas lietvedībā esošo lietu pārbaude bāriņtiesās. Inspekcijas nolikuma 3.2. apakšpunktā noteikts, ka inspekcija pārbauda bāriņtiesu darbu bērnu un aizgādnībā esošo personu personisko un mantisko tiesību un interešu nodrošināšanā. Savukārt inspekcijas nolikuma 3.3. apakšpunktā paredzēts inspekcijas uzdevums, pamatojoties uz pārbaudes rezultātiem, uzdot novērst konstatētos pārkāpumus. Atbilstoši inspekcijas nolikuma 3.1. apakšpunktā noteiktajam, inspekcija sastāda pārbaudes aktu par pārbaudē konstatētajiem faktiem.

Lai nodrošinātu regulāru un sistemātisku bāriņtiesu darba uzraudzību, departaments 2016. gadā bāriņtiesu lietvedībā esošo **lietu pārbaudes** veica **70 bāriņtiesās**.

1. attēls

Departamenta darbinieku veiktās bāriņtiesu lietvedībā esošo lietu pārbaudes var iedalīt trīs veidos:

* plānotās bāriņtiesu lietu pārbaudes, kas tiek veiktas saskaņā ar departamenta gada plānā noteikto;
* atkārtotās bāriņtiesu lietu pārbaudes, kuras veic, lai pārliecinātos par iepriekšējā pārbaudē konstatēto trūkumu novēršanu, atkārtoti pārbaudot konkrētās lietas;
* bāriņtiesu lietupārbaudes, kas tiek veiktas, pamatojoties uz saņemtu informāciju par nepieciešamību vērtēt bāriņtiesu darbības atbilstību normatīvo aktu prasībām vai bērnu tiesību aizsardzības prioritātes principa ievērošanā konkrētās lietās.

Pārbaužu gaitā bāriņtiesās izlases kārtībā tiek pārbaudītas lietas no dažādām lietu kategorijām, piemēram, aizbildnības un aizgādnības lietas, lietas par aizgādības tiesību pārtraukšanu un atjaunošanu, lietas par audžuģimenes statusa piešķiršanu un bērnu ievietošanu audžuģimenēs, lietas par bērnu ievietošanu ilgstošas sociālās aprūpes un sociālās rehabilitācijas institūcijās (turpmāk – institūcija) u.c.

2016. gadā departamenta veiktās pārbaudes bija vērstas uz diviem prioritāriem darbības virzieniem: bērnu tiesību aizsardzības pasākumu veikšanu seksuālās vardarbības gadījumos un deinstitucionalizācijas principa (ģimeniskas vides nodrošināšana bērnam) īstenošanu bāriņtiesu praksē, kuru aktualitāte izkristalizējusies vairākos politikas plānošanas dokumentos, tostarp Ģimenes valsts politikas pamatnostādnēs 2011.-2017. gadam un Sociālo pakalpojumu attīstības pamatnostādnēs 2014.-2020. gadam. Līdz ar to 2016. gadā departaments bāriņtiesas lietvedībā esošo lietu pārbaudes galvenokārt veica, skatot lietas par bērna aizgādības tiesību pārtraukšanu vai atjaunošanu un bērna ārpusģimenes aprūpes nodrošināšanu (audžuģimeņu lietas, aizbildnības lietas, lietas par bērna ievietošanu institūcijā), kā arī padziļināti pievērsās lietām, kas bija saistītas ar iespējamu seksuālu vardarbību pret bērniem.

Kopumā 2016. gadā pārbaužu laikā departaments pārbaudīja **1556** bāriņtiesu lietvedībā esošās lietas. Savukārt saistībā ar saņemtajiem iesniegumiem un dienesta ziņojumiem departamentā izskatītas **402** lietas.

1. attēls

Pārbaudes gaitā departamenta darbinieki bāriņtiesu priekšsēdētājiem un citiem bāriņtiesu darbiniekiem sniedza arī **metodisko palīdzību**. 2016. gadā metodiskie ieteikumi saistībā ar bāriņtiesu darbību pārbaužu laikā sniegti **390** jautājumos – gan lietās, kur pārbaudes laikā konstatētas nepilnības, gan citos bāriņtiesu pārstāvjus interesējošos jautājumos.

2016. gadā bāriņtiesām tikušas organizētas 15 metodiskās dienas, kā arī inspekcijas darbinieki piedalījušies 25 tikšanās bāriņtiesu darbības jautājumos, kā arī starpinstitucionālās tikšanās konkrētu lietu risināšanai.

Analizējot pārbaudēs sastādītajos aktos norādīto saistībā ar normatīvo aktu prasību neievērošanu bāriņtiesas darbā vai gadījumiem, kad bāriņtiesa nav veikusi nepieciešamās darbības bērnu un aizgādnībā esošo personu tiesību un interešu aizsardzībai konkrētās lietās, konstatētas šādas **būtiskākās** nepilnības un trūkumi bāriņtiesu darbā:

* pirms bāriņtiesas kompetencē esošo jautājumu izlemšanas (aizgādības tiesību pārtraukšanas, pārtraukto aizgādības tiesību atjaunošanas, personas atbilstības aizbildņa pienākumu pildīšanai izvērtēšanas, aizbildņa iecelšanas u.c.), pretēji normatīvo aktu prasībām, netiek iegūta vispusīga informācija, kas nepieciešama lietas izskatīšanai un pamatota, bērna interesēm atbilstoša lēmuma pieņemšanai;
* pieņemot lēmumus bērna tiesību un interešu aizsardzības nodrošināšanai vai izvērtējot bērna tiesību ievērošanas likumību, netiek veiktas pārrunas ar bērnu, lai uzklausītu bērnu vai noskaidrotu bērna viedokli izskatāmā jautājuma ietvaros;
* lietas pēc aizgādības tiesību pārtraukšanas netiek pārskatītas normatīvajos aktos noteiktajos termiņos vai atbilstoši bērnu tiesībām un interesēm;
* pirms lēmumu pieņemšanas par aizgādības tiesību pārtraukšanu, pārtraukto aizgādības tiesību atjaunošanu vai prasības sniegšanu tiesā aizgādības tiesību atņemšanai netiek veikts riska kritēriju novērtējums vai arī tas tiek veikts nepilnīgi un formāli;
* izvēloties ārpusģimenes aprūpes formu bērniem bāreņiem vai bez vecāku gādības palikušiem bērniem, bāriņtiesas ne vienmēr pietiekami izvērtē iespējas bērniem prioritāri nodrošināt aprūpi ģimeniskā vidē – pie aizbildņa vai audžuģimenē, lietā netiek atspoguļotas bāriņtiesas veiktās darbības piemērotas audžuģimenes vai aizbildņa meklēšanā;
* netiek ievērots Ministru kabineta 2006. gada 19. decembra noteikumu Nr. 1037 „Bāriņtiesas darbības noteikumi” (turpmāk – Bāriņtiesas darbības noteikumi) 78. punktā noteiktais, ka, lemjot par ārpusģimenes aprūpi bērnam, bāriņtiesa izskaidro bērnam iespējamos ārpusģimenes aprūpes veidus un noskaidro bērna viedokli par viņam piemērotāko ārpusģimenes aprūpes veidu, ja bērns spēj formulēt savu viedokli;
* lietām nav pievienoti dokumenti, kas apliecina, ka audžuģimene pirms bērna ņemšanas aprūpē un uzraudzībā ir personīgi iepazinusies ar bērnu;
* nereti pirms bērna ievietošanas audžuģimenē bāriņtiesa nav sniegusi audžuģimenei rakstisku informāciju par bērna emocionālo un veselības stāvokli, apstākļiem, kādos bērns atradies pirms ievietošanas audžuģimenē, apstākļiem, kas jāņem vērā, lai audžuģimene varētu pienācīgi bērnu aprūpēt u.c.;
* nepietiekama bāriņtiesu sadarbība un informācijas apmaiņa ar sociālajiem dienestiem, citām bāriņtiesām, izglītības iestādēm, policiju u.c., kā rezultātā netiek nodrošināta pilnvērtīga bērnu tiesību aizsardzība;
* atbilstošā kvalitātē netiek veikti aizbildnības pārvaldības uzraudzības pienākumi (neregulāras dzīves apstākļu pārbaudes, nav saņemts aizbildņa ikgada norēķins u.c.);
* pārliecinoties par audžuģimenē vai aizbildnībā esoša bērna tiesību un interešu ievērošanu ģimenē, netiek noskaidrots personu, kuras dzīvo nedalītā saimniecībā ar aizbilstamo vai audžuģimenē ievietoto bērnu, viedoklis par attiecībām ar šo bērnu, kā arī citiem būtiskiem jautājumiem, kas attiecas uz bērnu tiesību nodrošinājumu ģimenē;
* tiek nepietiekami izvērtētas audžuģimenes spējas turpināt pienākumu pildīšanu, neievērojot Ministru kabineta 2006. gada 19. decembra noteikumu Nr. 1036 „Audžuģimenes noteikumi” (turpmāk – Audžuģimenes noteikumi) 4. punktā noteikto prasību bāriņtiesai, kuras darbības teritorijā deklarēta audžuģimenes dzīvesvieta, ne retāk par reizi gadā izvērtēt ģimenes locekļu savstarpējās attiecības, spējas pienācīgi aprūpēt bērnu un pārbaudīt audžuģimenes dzīves apstākļus, lai pārliecinātos, vai tie nav mainījušies, liedzot iespēju turpmāk veikt audžuģimenes pienākumus;
* saņemot informāciju par iespējamiem bērna tiesību un interešu pārkāpumiem pret bērnu, nav veiktas nepieciešamās darbības, lai šīs ziņas savlaicīgi un vispusīgi pārbaudītu, pārliecinoties par bērna tiesību nodrošinājumu ģimenē. Vairākās lietās konstatēts, ka bāriņtiesas rīcībā ir bijusi informācija par bērna neatbilstošu aprūpi, nelabvēlīgu sociālo vidi, neatbilstošu disciplinēšanas metožu pielietošanu utt., bet bāriņtiesa nav veikusi nepieciešamās darbības bērnu tiesību aizstāvībai pretēji Bāriņtiesu likumā paredzētajam prioritāras bērna tiesību un interešu aizsardzības nodrošināšanas principam.

2016. gadā departaments pēc veiktajām bāriņtiesu lietu pārbaudēm, konstatējot **būtiskus** normatīvo aktu pārkāpumus un bērnu tiesību aizsardzības prioritātes principa neievērošanu bāriņtiesas darbībā, pašvaldību domei lūdza izvērtēt **1 bāriņtiesas darbību** un to, vai šīs bāriņtiesas priekšsēdētājs spēj kvalitatīvi un pilnvērtīgi pildīt darba pienākumus atbilstoši normatīvo aktu prasībām, kā arī nepieciešamības gadījumā lemt par bāriņtiesas priekšsēdētāja atbilstību ieņemamajam amatam. Tāpat 2 gadījumosdepartaments pēc veiktajām atkārtotajām lietu pārbaudēm bāriņtiesās pašvaldību domēm lūdza nodrošināt, lai bāriņtiesu darbībā tiktu novērsti konstatētie trūkumi un turpmāk bāriņtiesa darbotos atbilstoši normatīvajos aktos noteiktajām prasībām. Šīm domēm vienlaikus lūgts informēt inspekciju par paveiktajām un plānotajām darbībām, lai uzlabotu bērnu un aizgādnībā esošo personu tiesību un tiesisko interešu aizsardzību novadā. Savukārt vienā gadījumā pēc konkrētas lietas pārbaudes rezultātiem, nolūkā uzlabot bāriņtiesas darbu, departaments vērsa domes uzmanību uz konstatēto lietā un aicināja savu iespēju robežās iesaistīties bāriņtiesas darba uzlabošanā atbilstoši domes kompetencei attiecībā uz ētikas normu un labas pārvaldības principu ievērošanu darbā. Ministru kabineta 2014. gada 25. marta noteikumu Nr. 157 „Nepilngadīgo personu atbalsta informācijas sistēmas noteikumi” (turpmāk tekstā – informācijas sistēmas noteikumi) 8. punktā noteikts bāriņtiesas pienākums ne vēlāk kā triju darbdienu laikā pēc attiecīgās informācijas iegūšanas iesniegt Nepilngadīgo personu atbalsta informācijas sistēmā (turpmāk – NPAIS) informācijas sistēmas noteikumos paredzētās ziņas. Tādējādi bāriņtiesas pienākumos ietilpst savlaicīga un pilnīga attiecīgās informācijas sniegšana NPAIS. Ministru kabineta 2006. gada 19. decembra noteikumu Nr. 1037 „Bāriņtiesas darbības noteikumi” 27.1 punkts paredz, ka bāriņtiesa nodrošina lietu reģistros un lietu reģistrācijas žurnālos [..] esošo datu elektronisku apstrādi normatīvajos aktos par NPAIS noteiktajā kārtībā.

Tāpat inspekcija pirms katras bāriņtiesas lietvedībā esošo lietu pārbaudes iegūst informāciju par bāriņtiesu datu ievadi NPAIS. Informācija par bāriņtiesas veikto datu ievadi NPAIS tiek atspoguļota aktā par veikto bāriņtiesas pārbaudi.

Bāriņtiesu darba kvalitātes uzlabošanai sagatavoti metodiskie ietikumi "Bāriņtiesas rīcības aspekti potenciālo adoptētāju izvērtēšanā gadījumos, kad laulāto dzīvesvietas deklarētas dažādās valstīs”. Ieteikumi ievietoti inspekcijas mājaslapā 2016. gada 16. februārī.

Inspekcija, metodiski vadot bāriņtiesu darbu, regulāri uzrauga bāriņtiesu iesaistīšanos NPAIS datu ievadīšanā un aktualizēšanā.

Ievērojot IeM Informācijas centra sniegtās ziņas, kā arī NPAIS sistēmā pieejamo informāciju, inspekcija 2016. gadā nosūtījusi vēstuli Vārkavas, Zilupes, Ventspils, Varakļānu, Talsu, Salas, Rucavas, Priekuļu, Pāvilostas, Mērsraga, Ludzas, Lielvārdes, Ilūkstes, Ērgļu un Ikšķiles novadu domēm, informējot, ka minēto pašvaldību bāriņtiesas neievada informāciju NPAIS atbilstoši Ministru kabineta 2006. gada 19. decembra noteikumu Nr. 1037 „Bāriņtiesas darbības noteikumi” 27.1 punktā un Ministru kabineta 2014. gada 25. marta noteikumu Nr. 157 „Nepilngadīgo personu atbalsta informācijas sistēmas noteikumi” 8.2. punktā paredzētajam. Ņemot vērā minēto, kā arī likumā “Par pašvaldībām” noteikto atbildību par pašvaldības izveidoto institūciju darbu, inspekcija lūgusi pašvaldību iesaistīties un nodrošināt, lai bāriņtiesa ievadītu informāciju NPAIS, kā to nosaka normatīvo aktu prasības.

Tāpat inspekcija pirms katras bāriņtiesas lietvedībā esošo lietu pārbaudes iegūst informāciju par bāriņtiesu datu ievadi NPAIS. Informācija par bāriņtiesas veikto datu ievadi NPAIS tiek atspoguļota aktā par veikto bāriņtiesas pārbaudi.

Iesniegumu izskatīšana

Inspekcijas nolikuma 3.1. apakšpunkts paredz, ka,  pamatojoties uz privātpersonu, valsts vai pašvaldību institūciju iesnieg­tajām sūdzībām vai pēc savas iniciatīvas, inspekcija pārbauda jebkuras valsts vai pašvaldības institūcijas, nevalstiskās organizācijas vai citas fiziskās vai juridiskās personas darbību inspekcijas kompetences jomā. 2016. gadā departaments ir saņēmis un izskatījis **433** **iesniegumus** un dienesta ziņojumus par bāriņtiesu un audžuģimeņu darbības jautājumiem. Iesniegumu un dienesta ziņojumu izskatīšanas laikā izvērtētas 269 bāriņtiesu lietas un 13 sociālo dienestu un citu iestāžu, kas bijušas saistītas ar konkrēto situāciju, lietas, lai pārliecinātos, ka iestādes savā darbībā ievērojušas bērnu labāko interešu aizsardzības principu.

Konsultāciju sniegšana

Inspekcijas nolikuma 2.5. apakšpunkts paredz inspekcijas kompetenci sniegt valsts un pašvaldību iestādēm un citām institūcijām ieteikumus bērnu tiesību aizsardzības nodrošināšanai un pilnveidošanai. Tādējādi būtiska loma departamenta darbībā ir metodisko konsultāciju sniegšana juridiskām un fiziskām personām bāriņtiesu darbības un audžuģimeņu jautājumos.

2016. gadā departamenta darbinieki snieguši **3287** mutiskas konsultācijas fiziskām un juridiskām personām.

6. attēls

**Inspekcijas viedokļa pārstāvēšana dažādās institūcijās**

Departamenta darbinieki savas kompetences ietvaros **piedalās** dažādās starpinstitucionālās tikšanās, Saeimas komisijas sēdēs un darba grupās. 2016. gadā departamenta darbinieki pārstāvēja inspekcijas viedokli **9** darba grupās, **6** Saeimas komisijās, piedalījās **136** dažādās tikšanās departamenta kompetencē esošajos jautājumos.

Vienlaikus departamenta darbinieki 2016. gadā ir piedalījušies **9** bāriņtiesu vai tiesu sēdēs gan atzinuma sniegšanai, gan kā bērnu sevišķie aizbildņi administratīvās tiesas sēdēs.

2016. gada 19. janvārī Bāriņtiesu darba uzlabošanai bāriņtiesu priekšsēdētājiem organizēta diskusija “Grozījumi normatīvajos aktos – Bāriņtiesu likums, Civillikums, Civilprocesa likums”.

Savukārt 2016. gada 16. novembrī organizēts seminārs - diskusija par bāriņtiesas kompetenci un darbības aspektiem saistībā ar nepilngadīgo bērnu (bēgļu un patvēruma meklētāju) tiesību un interešu nodrošināšanu, tostarp nepilngadīgā bērna ģimenes locekļu meklēšanu.

Sadarbībā ar Tieslietu ministriju un Labklājības ministriju izstrādāti metodiskie ieteikumi bāriņtiesām par nepieciešamās informācijas sagatavošanu kompetentajām bērnu aizsardzības iestādēm ārvalstī situācijās, kad Latvijas valstspiederīgajam bērnam, kurš atrodas ārvalstī, nepieciešama ārpusģimenes aprūpe. Ieteikumi ievietoti inspekcijas mājaslapā 2016. gada 3. jūnijā.

**Pārskats par Valsts bērnu tiesību aizsardzības inspekcijas rīkotajiem bāriņtiesu priekšsēdētāju zināšanu pilnveides semināriem**

**2016. gada septembrī un oktobrī** organizēti pieci ikgadējie atbalsta semināri audžuģimenēm, uz kuriem aicināti arī bāriņtiesu darbinieki. Semināri organizēti Rēzeknē, Skrundā, Smiltenē, un divi semināri - Rīgā. Semināros prezentētas tēmas:

* *“Bērna identitātes saglabāšana, bioloģiskās ģimenes un radinieku nozīme. Kā audžuģimene var palīdzēt to saglabāt?”*
* *“Bērna psihofizioloģiskās attīstības pārskatu sagatavošana un to nozīme”*
* *“Valsts finansētie sociālās rehabilitācijas pakalpojumi vardarbībā cietušām pilngadīgām personām un vardarbības veicējiem vardarbības ģimenē kontekstā”*

Inspekcija laikā no **2016. gada 4. novembra līdz 2016. gada 9. decembrim** organizēja bāriņtiesu priekšsēdētāju zināšanu pilnveides seminārus (turpmāk – seminārs). Semināri tika rīkoti Rīgā un reģionos (Rēzeknē, Smiltenē un Liepājā). Ievērojot jomas aktualitātes, lektori prezentējuši tēmas:

* *«Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē. Inspekcijas Konsultatīvās nodaļas darbību un sadarbību ar valsts un pašvaldību institūcijām”*
* *“Personas rīcībspējas ierobežojuma noteikšana, pagaidu aizgādnības nodibināšana, kā arī bāriņtiesas loma rīcībspējas ierobežojuma pārskatīšanā”*
* *“Cilvēktiesību un labas pārvaldības principa ievērošana bāriņtiesu darbībā”*

Kopumā semināros no **139** novadu pašvaldību un republikas pilsētu bāriņtiesām tika pārstāvētas **125 bāriņtiesas jeb 90%** (skat. 1. diagrammu).

1. diagramma

Semināra dalībnieki noklausījās šādas tēmas:

Cilvēktiesību un labas pārvaldības principa ievērošana bāriņtiesu darbībā (Latvijas Republikas Tiesībsarga biroja Bērnu tiesību nodaļas vecākā juriste L. Henzele);

ESF projekts «Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē». Inspekcijas Konsultatīvās nodaļas darbība un sadarbība ar valsts un pašvaldību institūcijām (ESF projekta Konsultatīvās nodaļas vadītāja I. Millere);

Personas rīcībspējas ierobežojuma noteikšana, pagaidu aizgādnības nodibināšana, kā arī bāriņtiesas loma rīcībspējas ierobežojuma pārskatīšanā. (LR prokuratūras prokurors A. Reinis).

Inspekcijas organizētajos semināros kopumā **piedalījās** **162 pārstāvji** no bāriņtiesām. Semināru noslēgumā inspekcija veica semināra dalībnieku aptauju, lūdzot aizpildīt anketu ar nolūku noskaidrot vērtējumu par seminārā dzirdētajām tēmām, kā arī sadarbību ar inspekcijas Bāriņtiesu un audžuģimeņu departamentu un inspekciju kopumā. Vērtējumu tika lūgts sniegt baļļu skalā no 1 (ļoti slikti – zemākais vērtējums) līdz 10 (izcili – augstākais vērtējums).

Vienlaikus aptaujas anketā iekļauts jautājums par ieteicamajām tēmām turpmākajiem semināriem, lai apzinātu dalībnieku viedokli par bāriņtiesām aktuālām bāriņtiesas kompetences jomām, kā arī paredzēta sadaļa semināru dalībnieku ieteikumiem un komentāriem saistībā ar organizētajiem semināriem un sadarbību ar inspekciju u.c. Kopumā no 162 semināra dalībniekiem, kuri noklausījušies semināra tēmas, inspekcijas izsniegtās anketas aizpildījuši 125 bāriņtiesu pārstāvji, uz kuru sniegtajiem vērtējumiem inspekcija balstījusies, apkopojot anketās fiksēto informāciju.

Izvērtējot aptaujāto semināra dalībnieku sniegtās atbildes par semināra tēmas “Cilvēktiesību un labas pārvaldības principa ievērošana bāriņtiesu darbībā” vērtējumu, konstatēts, ka vidējā svērtā atzīme minētajai tēmai ir 8 balles.

1. diagramma

Apkopojot iegūtos rezultātus, kas atspoguļoti 2. diagrammā, noskaidrots, ka, vērtējot semināra tēmu “Cilvēktiesību un labas pārvaldības principa ievērošana bāriņtiesu darbībā”, visaugstāko vērtējumu – **9 un 10 balles** - sniedza 43% semināra dalībnieku, proti, vislielākais skaits semināra dalībnieku, t.i. 26% aptaujāto sniedza 9 ballu vērtējumu, savukārt 17% – 10 ballu vērtējumu. Viens no semināra dalībniekiem, novērtējot tēmu ar 10 ballēm, piebildis: “*lektore labi pārzina savu jomu, tomēr rodas iespaids, ka nepārzina bāriņtiesas darba specifiku”.*

Augstu vērtējumu, proti, **8 balles** sniedza 23% no aptaujātajiem bāriņtiesu pārstāvjiem, savukārt labu vērtējumu – **7 balles** - sniedza 15% aptaujāto. Semināra dalībnieki, kas sniedza šādu vērtējumu, papildus norādījuši: *“lektore labi pārzina bāriņtiesas darbības sfēru, adekvāti skaidro, rekomendē”, “tiesībsarga birojam vajadzētu iesaistīties aktualizētajā problēmā, kas skar bāriņtiesas, pārņemot ārvalstu lietas savā jurisdikcijā”, “gribējās dzirdēt vairāk konkrētu piemēru”, “būtu bijis labi prezentēt arī labo praksi labas pārvaldības principa nodrošināšanā pretēji sliktajiem piemēriem”.*

Noskaidrots, ka ar vērtējumu **6 un 5 balles** kopumā semināra tēmu novērtēja 13% semināra dalībnieku, kas ir salīdzinoši neliels skaitliskais rādītājs. Vairāki semināra dalībnieki papildus minēto ballu vērtējumam snieguši šādus komentārus: *“palīdzēja daļēji”, “atšķirīgās auditorijās atšķirīgs, pretrunīgs viedoklis par vienu un to pašu jautājumu”, “tiesībsarga birojs savā darbībā neievēro labas pārvaldības principu, telefonsarunās konsultē iedzīvotājus, neizvērtējot situāciju”, “labu pārvaldību nejūt tiesībsarga rīcībā un komunikācijā ar bāriņtiesām”.*

Procentuāli neliels aptaujāto bāriņtiesu pārstāvju skaits - 7% - minēto tēmu novērtēja ar zemāku vērtējumu, proti, **no 1-4 ballēm** (detalizētāku datu apkopojumu skatīt 2. diagrammā). Viens no semināra dalībniekiem, kurš novērtējis tēmu ar 3 ballēm, sniedzis komentāru: *“lektores stāstījumā ir pretrunas, sniegtā informācija ir nekonkrēta, šķiet, ka lektorei nav zināšanu par konkrētiem jautājumiem, par kuriem viņa runā”.*

Apkopojot anketās sniegtos datus (gan skaitlisko, gan aprakstošo vērtējumu), konstatēts, ka semināra dalībnieki atzinīgi novērtēja semināra tēmu „ESF projekts “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē”. Bāriņtiesu pārstāvji atzinuši prezentācijas ietvaros iegūto informāciju par aktuālu un noderīgu bāriņtiesas darbā. Konstatēts, ka vidējais svērtais vērtējums minētajai tēmai ir **9 balles**.

1. diagramma

Balstoties uz anketās gūtajiem rezultātiem, kas apkopoti 3. diagrammā, konstatēts, ka, vērtējot minēto semināra tēmu, vairākums, proti, 58% semināra dalībnieku, sniedza visaugstāko vērtējumu – **9 un 10 balles**. Vairāki semināra dalībnieki papildus ballu vērtējumam snieguši šādus pozitīvus komentārus: *“jau izmantojam šo iespēju, paldies”, “labs projekts, vērtīga, izsmeļoša informācija”, “labs projekts, izsmeļoša informācija, ierosmes darbam, kā izmantot šo iespēju”, “noteikti tiks izmantotas šīs nodaļas piedāvātās iespējas”, “izklausījās ļoti vērtīgi”, “ļoti vērtīgs projekts, jo daudzi vecāki nespēj atrast risinājumus, lai palīdzētu bērnam, bet skolas diemžēl dara visu, lai “tiktu vaļā” no problēmbērniem”. Divi no semināra dalībniekiem snieguši šādas piebildes: “stāstījums loģisks, strukturēts, bet neko jaunu es nedzirdēju”, “kaut tikai rindas neizveidotos mēnešiem garas”.*

Vienlaikus 3. diagrammā redzams, ka kopumā 40% aptaujāto bāriņtiesu pārstāvju minēto tēmu novērtēja ar augstu vērtējumu **– 8 balles** (23% dalībnieki) un labu vērtējumu, proti, **7 balles** (17% dalībnieki). Sniedzot minētos vērtējumus, daži bāriņtiesu pārstāvji papildus norādīja: *“nav vēl izmēģināts, bet noteikti par to domāsim”, “ļoti nepieciešama konsultatīvā nodaļa, par sadarbību šobrīd grūti spriest”, “ieteikums 2. konsultāciju ar speciālistiem un bērnu organizēt attālināti (piemēram, skype)”.*

Tostarp noskaidrots, ka **6 ballu** vērtējumusnieguši kopumā 2% aptaujāto semināra dalībnieku. Zemāku vērtējumu par 6 ballēm minētajai tēmai nav sniedzis neviens no aptaujātajiem bāriņtiesu pārstāvjiem.

Apkopojot datus par to, kā bāriņtiesu pārstāvji vērtē semināra tēmu *„Personas rīcībspējas ierobežojuma noteikšana, pagaidu aizgādnības nodibināšana, kā arī bāriņtiesas loma rīcībspējas ierobežojuma pārskatīšanā”,* konstatējams, ka vidējais svērtais vērtējums šai tēmai ir **8 balles**. Ievērojot minēto, secināms, ka tēma novērtēta ar augstu vērtējumu, kas norāda uz to, ka bāriņtiesu pārstāvji lielākoties noklausīto tēmu atzinuši par noderīgu, papildinot savas zināšanas bāriņtiesas kompetences jautājumos. Vienlaikus vairāki semināra dalībnieki norādījuši, ka sniegtā informācija bija zināma.

1. diagramma

Datu apkopošanas rezultātā konstatēts, ka skaitliski lielākais aptaujāto semināra dalībnieku skaits tēmu par personas rīcībspējas ierobežojumu novērtēja ar **10 ballēm** (18% aptaujāto), **9 ballēm** (27% aptaujāto) un **8 ballēm** (29% aptaujāto). Vairāki semināra dalībnieki, kuri devuši vērtējumu no 8-10 ballēm, papildus snieguši šādus komentārus: “*labs skaidrojums”, “labi pārzina savu jomu”, “atraktīvi, konkrēti, saprotami”, “interesanti”, “viss it kā zināms”, “vēlami uzskates materiāli”, “stāstījums labs, bet zināms”, “novēloti, jo rīcībspējas ierobežojums pārskatīts gandrīz visām aizgādnībā esošajām personām”.*

Noskaidrots, ka **7 un 6 balles** vērtējumu kopumā sniedza 22% semināra dalībnieku. Bāriņtiesu pārstāvji, kuri snieguši šādu vērtējumu, norādījuši: *“labi izskaidrota kārtība, tā pamatota ar normatīvajiem aktiem, bet iztrūka rīcības skaidrojuma problēmsituācijās”, “tēma aktuāla būtu 2 gadus jau atpakaļ”, “būtu labi izdales materiāls”, “atšķirīga likuma pantu traktēšana, kas liek domāt par nepilnīgu bāriņtiesas lomas izpratni”.*

Zemāku vērtējumu – **no 3 līdz 5 ballēm** - kopumā sniedza 4% aptaujāto, no kuriem 2 semināra dalībnieki pamatojuši savu vērtējumu: *“tika runāts par zināmām lietām”, “maz jaunas informācijas, maz konkrētu piemēru par bāriņtiesas lomu šajā procesā, nepilnības, kļūdas no tiesu prakses”.*

Rezumējot iepriekš minēto (par bāriņtiesu pārstāvju sniegto vērtējumu par seminārā saņemto informāciju), secināms, ka kopumā semināra dalībnieki semināra tēmas novērtējuši atzinīgi, uzskatot tās par aktuālām un noderīgām bāriņtiesu ikdienas darbā. Konstatēts, ka vidējā svērtā atzīme par visām semināra tēmām kopumā ir 8 balles. Ievērojot minēto, secināms, ka, īstenojot metodiskās palīdzības funkciju, turpināma ierastā prakse organizēt šādus seminārus, lai pilnveidotu bāriņtiesu darbinieku profesionālās zināšanas.

1. diagramma

Apkopojot semināru dalībnieku atbildes uz anketas jautājumu „*Kā Jūs vērtējat sadarbību ar VBTAI Bāriņtiesu un audžuģimeņu departamentu un VBTAI kopumā”,* konstatēts, ka vidējais svērtais vērtējums par sadarbības vērtējumu ir **8 balles**, kas norāda, ka bāriņtiesas pārstāvji sadarbību ar departamentu un inspekciju novērtējuši pozitīvi.

Rezultātu apkopojumā 5. diagrammā redzams, ka, vērtējot sadarbību ar departamentu un inspekciju kopumā, procentuāli liels aptaujāto bāriņtiesu pārstāvju skaits, t.i. – 31% (38 semināra dalībnieki) novērtēja sadarbību ar **8 ballēm**. Viens no semināra dalībniekiem piebildis: *“vairumā gadījumu gūst nepieciešamo informāciju, skaidrojumu konkrētos gadījumos”*. Cits semināra dalībnieks izteicis lūgumu sakārtot informāciju par audžuģimenēm un iespējām ievietot tajās bērnus.

Vienlaikus noskaidrots, ka 35% jeb 43 bāriņtiesu pārstāvji sniedza augstāko vērtējumu – **9 un 10 balles** (17% aptaujāto sadarbību novērtēja ar 10 ballu atzīmi un 18% ar 9 ballu atzīmi). Vairāki semināra dalībnieki papildus snieguši šādas pozitīvas atsauksmes: “*paldies par sapratni un konsultatīvo palīdzību”, “ļoti laba sadarbība gan ar departamentu, gan VBTAI kopumā, īpašs paldies V. Gluščenko par atbalstu”, “sadarbība uzlabojas”. Viens no semināra dalībniekiem norādījis: “diemžēl ir gadījumi, kad pēc personas lūguma par bāriņtiesas darbību, pārbaudot bāriņtiesas lietu, bāriņtiesai tiek nosūtīti ieteikumi turpmākajai darbībai, bet personai atbildēts, ka bāriņtiesas rīcībā konstatēti pārkāpumi, lieli trūkumi”.*

Konstatēts, ka 23% (28 aptaujātie) sadarbību ar inspekciju un departamentu novērtēja ar **7 ballēm**. Trīs no semināra dalībniekiem, kuri snieguši šādu vērtējumu, papildus norādījuši: *“gribētu lielāku atbalstu, stiprinājumu, labos piemērus”, “vēlētos sagaidīt vairāk atbalstošu attieksmi, bāriņtiesas problēmjautājumu risināšanu, lai nedominētu kontroles funkcija”, “VBTAI pieprasa sniegt plašu informāciju par konkrētu ģimeni, bāriņtiesa informāciju iesniedz, bet no VBTAI puses nekādas informācijas vai atbildes nav”.*

Apkopojot anketās fiksēto informāciju, noskaidrots, ka neliels aptaujāto bāriņtiesu pārstāvju skaits, t.i. – 6%, sadarbību ar inspekciju novērtēja ar gandrīz labu vērtējumu, proti, **6 ballēm.**

Savukārt zemāku vērtējumu – no **1 līdz 5 ballēm** sniedza 6% bāriņtiesu pārstāvji. Viens no semināra dalībniekiem, kurš sniedzis vērtējumu 3 balles, paudis viedokli: *“trūkst atbalsta, vienotu vadlīniju izstrāde konkrētos jautājumos visām bāriņtiesām”.* Divi no aptaujātajiem semināra dalībniekiem papildus ballu vērtējumam norādījuši: *“ļoti laba sadarbība ar audžuģimeņu reģionālo konsultantu, kopumā sadarbība ar VBTAI neuzticīga”, “sadarbība pārsvarā izpaužas VBTAI reaģējot uz personas sūdzību, kam seko iesaistīto pušu sadarbība”.*

Inspekcija apkopojusi arī bāriņtiesu pārstāvju sniegto viedokli par departamenta darbinieku sniegto konsultāciju kvalitāti. Apkopojot semināra dalībnieku novērtējumu, konstatēts, ka vidējais svērtais vērtējums par sniegto konsultāciju kvalitāti ir **8 balles**.

Vadoties pēc anketās sniegtās informācijas, 40% dalībnieki novērtēja sniegto konsultāciju kvalitāti ar visaugstāko vērtējumu **– 9 ballēm** (20% aptaujāto) un **10 ballēm** (20% aptaujāto). Divi no aptaujātajiem semināru dalībniekiem papildus snieguši šādus komentārus: *“konsultācijas saņemam vienmēr, atsaucība ir vienmēr”, “konsultācijas vienmēr tiek sniegtas”. (Skatīt 6. diagrammā).*

1. diagramma

Augstu vērtējumu, proti, **8 balles** sniedza 28% no aptaujātajiem bāriņtiesu pārstāvjiem. Papildus minētajam vērtējumam sniegtas šādas piebildes: *“dažreiz labi, bet dažreiz palīdz kolēģi, jo VBTAI darbinieku viedokļi dažreiz nesakrīt, iespējams, ka nav gadījumu no prakses”, “kopumā ļoti labi, bet ir gadījumi, kad VBTAI darbinieks uz jautājumu uzreiz nevar sniegt atbildi, sola atzvanīt, bet līdz šim brīdim zvans nav saņemts”, “pieprasot informāciju par iespējām bērniem nodrošināt audžuģimeni, saņemam atbildi, ka nav iespēju, apzvanot bāriņtiesas vai audžuģimenes pašiem, audžuģimeni izdodas atrast”.*

**7 ballu** vērtējumu par sniegto konsultāciju kvalitāti sniedza 20% semināra dalībnieku. Vairāki bāriņtiesu pārstāvji sniedza papildus komentārus: *“darbinieki savu iespēju robežās cenšas sniegt kvalitatīvas konsultācijas”, “dažkārt konsultācija ir kā supervīzija, kurā pārrunājam par gadījumu, analizējam veiktās darbības, bet no piedāvātajiem bāriņtiesas risinājumiem netiek dota norāde, kā rīkoties labāk”, “sarežģītās lietās ir problēma saņemt īsā laikā ar normatīvajiem aktiem pamatotu lietas iespējamo risinājumu; ja konsultēšana ir rakstiski, tad tā ir labi pamatota un izskaidrota, taču tas prasa lielu laika resursu”.*

Savukārt **6 balles** sniedza 4% aptaujāto, no kuriem viens piebilda: “*dažreiz ir sajūta, ka labāk nejautāt padomu, ir bijuši gadījumi, kad lūdz padomu, tad jūtama attieksme, ka apšauba bāriņtiesas kompetenci, rīcību, bet “pareizo” variantu arī nevar ieteikt”.* Vērtējumu **5 balles** sniedza 4% bāriņtiesu pārstāvju.

Vienlaikus konstatēts, ka zemāku vērtējumu – **3 balles** - sniedza 3% aptaujāto bāriņtiesu pārstāvju, savukārt **1 balli** – 1% (1 semināra dalībnieks).

Inspekcija apkopojusi arī anketās sniegto informāciju par bāriņtiesu pārstāvju sniegtajiem ieteikumiem turpmākajām semināru tēmām:

* pārrobežu lietas (tostarp sadarbība ar ārvalstu kompetentajām iestādēm) - 12 atbildes;
* mantiskie jautājumi (bērna mantas pārvaldība, mantojuma lietas) - 8 atbildes;
* vecāku domstarpības, atzinuma sniegšana tiesai par saskarsmes kārtības īstenošanu, dzīvesvietas, atsevišķas aizgādības noteikšanu - 5 atbildes;
* aktuālie grozījumi normatīvajos aktos, to piemērošana bāriņtiesu darbā, citas aktualitātes - 4 atbildes;
* aizgādības tiesību pārtraukšana (Bāriņtiesu likuma 22. panta pirmās prim daļas piemērošana bāriņtiesu praksē) - 3 atbildes;
* starpinstitucionālā sadarbība - 3 atbildes;
* par NPAIS (problēmjautājumu apspriešana) - 3 atbildes;
* praktisku gadījumu analīze (tostarp labās prakses piemēri) - 2 atbildes;
* lietu piekritība - 2 atbildes;
* notariālās darbības - 2 atbildes;
* lēmumu izstrāde - 2 atbildes;
* bāriņtiesas darbinieku iespējas, aizsargājot savas tiesības (klientu agresija, draudi) - 2 atbildes;
* ģimenes risku novērtēšana;
* fizisko personu datu aizsardzība;
* audžuģimeņu ikgada izvērtēšana;
* bērna interešu pārstāvība kriminālprocesā;
* sadarbība ar tiesām;
* bērna nodošana citas personas aprūpē;
* bērna saskarsme ar vecāku, kurš izcieš sodu (par tīšu smagu noziegumu izdarīšanu pret bērnu) ieslodzījuma vietā;
* bāriņtiesas kompetence gadījumos, kad bērns neapmeklē izglītības iestādi;
* jaunu audžuģimeņu piesaiste.

**Darbs pie normatīvo aktu izstrādes**

Saskaņā ar departamenta plānu 2016. gadam, sniegti priekšlikumi Labklājības ministrijai par nepieciešamību veikt grozījumus Ministru kabineta 2005. gada 15. novembra noteikumos Nr. 857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” (turpmāk - Noteikumi) ar mērķi noteikt vienādus kritērijus pilngadīgām personām pēc ārpusģimenes aprūpes visu paredzēto sociālo garantiju saņemšanai, neierobežojot apliecību sociālo garantiju nodrošināšanai izsniegšanu. Ievērojot minēto, sniegti priekšlikumi:

- Noteikumu 7. punktā svītrot vārdus “nepārtraukti klātienē”;

- Noteikumu 16. punktā svītrot vārdus “klātienē”.

Ievērojot normatīvajos aktos nepārprotami sniegto ārpusģimenes aprūpes jēdziena, kā arī izglītības iestādes, t.sk., internātskolas, vadītāja tiesību un pienākumu apjoma skaidrojumu, inspekcija papildus sniegusi priekšlikumus Labklājības ministrijai grozījumu veikšanai:

1) Noteikumu 2. punktā svītrot vārdus “vai internātskolas direktors”;

2) Svītrot Noteikumu 3. punktu;

3) Noteikumu 5. punktā svītrot vārdus “vai internātskolas direktors”;

4) Noteikumu 27. punktā vārdu “internātskolā” aizstāt ar “bērnu aprūpes iestādē”.

Papildus darba plānā 2016. gadam iekļautajam, departaments sniedzis Labklājības ministrijai viedokli un ir saskaņoti:

- Ministru kabineta noteikumu projekts “Noteikumi par Oficiālās statistikas programmu 2017.-2019. gadam” saskaņošanu. (2016. gada 7. septembra vēstule Nr. 1-5/2593);

- likumprojekts “Grozījumi Bāriņtiesu likumā” (2016. gada 28. septembra vēstule Nr. 1-5/2811).

Ievērojot Tiesībsarga izteikto lūgumu sniegt inspekcijas viedokli par nepieciešamību pilnveidot tiesisko regulējumu par vienpersoniska lēmuma pieņemšanu adopcijas procesā un uzaicinājuma nosūtīšanu un izsniegšanu uz bāriņtiesas sēdi īsākā termiņā nekā 10 darbdienas, departaments sniedzis Labklājības ministrijai viedokli minētā jautājumā savā 2016. gada 12. septembra vēstulē Nr. 1-5/2633. Papildus tikuši sniegti priekšlikumi Bāriņtiesu likuma grozījumiem:

- izvērtēt nepieciešamību Bāriņtiesu likumā konkretizēt bāriņtiesas tiesības pieprasīt un saņemt informāciju par jebkuru personu, ar kuru bērns dzīvo vai, iespējams, turpmāk dzīvos nedalītā saimniecībā, aizbildnības kontekstā. Vienlaikus ierosināts apspriest minēto jautājumu darba grupas ietvaros, kurā tiktu apzināta bāriņtiesu līdzšinējā prakse, attiecīgu grozījumu lietderība, kā arī atbilstība Fizisko personu datu aizsardzības likuma normām;

- izteikt Bāriņtiesu likuma 39. panta otro daļu jaunā redakcijā: “Bāriņtiesa seko, lai aizbildnis, audžuģimene vai ilgstošas sociālās aprūpes un sociālās rehabilitācijas institūcija veicinātu bērna un vecāka saskarsmi, ja tas atbilst bērna interesēm”;

- ievērojot citos normatīvajos aktos veiktās izmaiņas, precizēt Bāriņtiesu likuma 26. panta ceturto daļu; 33. panta pirmo daļu; 26. panta trešo daļu un 27. panta ceturto daļu; 34. panta pirmās daļas 11 punktu, kā arī minētā likuma panta 21 daļu.

Papildus departaments tikšanās laikā Labklājības ministrijā 2016. gada 23. augustā sniedzis viedokli par likumprojekta “Grozījumi Bērnu tiesību aizsardzības likumā”.

**Metodiskās palīdzības sniegšana**

Departamenta kompetencē esošajos jautājumos metodiskais atbalsts tika sniegts arī, rīkojot **25 tikšanās** bāriņtiesu darbības jautājumos, vadot **15 metodiskās** dienas un piedaloties **26 konsultatīvajās** dienās sadarbībā ar inspekcijas Bērnu tiesību aizsardzības departamentu.

Metodiskās palīdzības sniegšanai departaments 2016. gadā kopumā organizējis **5** izglītojošus un zināšanas pilnveidojošus pasākumus bāriņtiesām, lai uzlabotu bāriņtiesu darbinieku profesionālās zināšanas un veicinātu bērnu tiesību ievērošanas nodrošināšanu.

**Apliecību sociālo garantiju nodrošināšanai pieprasījumu izvērtēšana**

Saskaņā ar inspekcijas nolikuma 3.8. punktā un Ministru kabineta 2005. gada 15. novembra noteikumu Nr. 857 „Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” (turpmāk – noteikumi) 9. punktā noteikto, inspekcija nodrošina apliecību izgatavošanu bāreņiem un bez vecāku gādības palikušajiem bērniem. Atbilstoši noteikumos paredzētajam, apliecību sociālo garantiju nodrošināšanai (turpmāk – apliecība) tiesīgs saņemt bērns vecumā no septiņiem gadiem, kā arī pilngadību sasniegušais bērns, ja viņš nepārtraukti klātienē turpina mācības kādā no Izglītības likumā noteiktajām izglītības pakāpēm (pamatizglītība, vidējā izglītība, augstākā izglītība) un sekmīgi apgūst izglītības programmu.

Departaments atbilstoši kompetencei izvērtē bāriņtiesu iesūtīto pieprasījumu apliecību izgatavošanai atbilstību noteikumu prasībām. 2016. gadā izvērtēti **2714** apliecību pieprasījumi. Vienā mēnesī vidēji izvērtēti aptuveni 180 pieprasījumi, tomēr septembrī un oktobrī izvērtēti vidēji 450 bāriņtiesu pieprasījumi - pilngadību sasniegušajiem bērniem apliecību izsniedz katru gadu līdz attiecīgā mācību gada 1. oktobrim (apliecības derīguma termiņš), līdz ar to minētajos mēnešos pieaug atkārtoto pieprasījumu (apliecību izgatavošanai) skaits.

Situācijās, kad, izvērtējot bāriņtiesas iesūtīto dokumentāciju, tiek konstatēts, ka bāriņtiesa nav iesniegusi visus nepieciešamos dokumentus apliecības izgatavošanai vai konstatējusi citas neatbilstības noteikumu prasībām, departamenta darbinieks sazinās ar bāriņtiesu, lai precizētu vajadzīgo informāciju un informētu par konstatētajām nepilnībām, lūdzot iesūtīt iztrūkstošos dokumentus. Savukārt tajos gadījumos, kad ir pamats atteikt apliecības izgatavošanu, darbinieks sagatavo vēstuli bāriņtiesai, pamatojot atteikumu apliecības izgatavošanai.

**Bāriņtiesu ikgada pārskatu par darbu apkopošana un analizēšana**

Atbilstoši funkcijai, kas paredzēta inspekcijas nolikuma 2.3. punktā, inspekcija analizē situāciju bērnu tiesību aizsardzības jomā. Ministru kabineta 2011. gada 4. oktobra noteikumu Nr. 763 „Noteikumi par bāriņtiesas ikgadējā pārskata veidlapas paraugu un pārskata iesniegšanas un aizpildīšanas kārtību” 1. un 2. punktā noteikts, ka bāriņtiesa apkopo ikgadējā valsts statistikas pārskata veidlapas paraugā norādīto informāciju, pamatojoties uz pārskata gadā izskatītajām lietām un pieņemtajiem lēmumiem, aizpilda attiecīgu veidlapu un līdz kārtējā gada 1. februārim iesniedz to inspekcijā.

2016. gadā inspekcijā tika saņemti, apkopoti un analizēti **139** Latvijas novadu un republikas pilsētu bāriņtiesu ikgadējie pārskati par darbu 2015. gadā.

Bāriņtiesu pārskatos sniegtie dati tiek ievadīti automatizētā lietvedības sistēmā „Bāriņtiesu darba gada pārskati”. Pēc bāriņtiesu pārskatu par darbu datu apkopošanas tiek analizēta pārskatos atspoguļotā informācija vairāku gadu salīdzinājumā, tādējādi apzinot būtiskākās ar bērnu un aizgādnībā esošu personu tiesību un interešu aizsardzību saistītās tendences un to attīstību valstī kopumā, kā arī faktisko situāciju bāriņtiesas kompetencē esošajos jautājumos. Inspekcijas tīmekļa vietnē www.bti.gov.lv iespējams iepazīties ar bāriņtiesu pārskatu par darbu 2015. gadā analīzi.

**Informatīvais un metodiskais atbalsts audžuģimenēm**

Departamenta kompetenci audžuģimeņu jautājumos nosaka inspekcijas nolikuma 2.7. apakšpunkts, kas paredz departamentam īstenot audžuģimeņu atbalsta pasākumus, kā arī nolikuma 3.9. apakšpunkts, kas paredz inspekcijai veikt audžuģimeņu uzskaiti, nodrošināt psiholoģisko palīdzību un informatīvo atbalstu audžuģimenēm, kā arī audžuģimeņu apmācību.

2016. gadā Latvijā bija **566 audžuģimenes** (sk. attēlu Nr. 8).

1. attēls

Saskaņā ar Ministru kabineta 2006. gada 19. decembra noteikumu Nr. 1036 „Audžuģimenes noteikumi” (turpmāk – Audžuģimenes noteikumi) 20. punktu inspekcija, lai koordinētu audžuģimeņu darbību, **veic** **audžuģimeņu uzskaiti**. Audžuģimenes noteikumi paredz bāriņtiesas pienākumu informēt inspekciju par pieņemtajiem lēmumiem: par audžuģimenes statusa piešķiršanu un atņemšanu, kā arī par bērna ievietošanu audžuģimenē un par bērna uzturēšanās audžuģimenē izbeigšanu. Tāpat bāriņtiesas informē inspekciju gadījumos, kad bāriņtiesā saņemts audžuģimenes iesniegums par to, ka audžuģimene pamatotu iemeslu dēļ nevar uzņemt bērnu, vienlaikus norādot datumu, pēc kura audžuģimene ir gatava veikt savus pienākumus. Minēto informāciju, kas saņemta no bāriņtiesām, departamenta audžuģimeņu konsultanti reģistrē Audžuģimeņu reģistrā, kas ir elektronisks. Audžuģimeņu reģistrā tiek reģistrēti arī audžuģimeņu personas dati, kontaktinformācija, bioloģisko, aizbildnībā esošo un adoptēto bērnu skaits ģimenē, audžuģimeņu konsultantu novērojumi pēc audžuģimenes apsekošanas, cita saņemtā informācija, kas varētu būt svarīga. Tāpat konsultanta pienākums ir precizēt reģistrā pieejamo informāciju – audžuģimeņu kontaktinformāciju un brīvo vietu skaitu.

Audžuģimeņu reģistrs tiek izmantots, lai sniegtu informāciju bāriņtiesām par “brīvajām” audžuģimenēm atbilstoši bērnam, kuram tiek meklēta audžuģimene, respektīvi, vispirms departamentā tiek saņemta bāriņtiesas sniegtā informācija par bērnu (veselības stāvoklis, vecums, valoda, iepriekšējā vardarbības pieredze u.c.), un tikai pēc tam izskatītas iespējas bērna iespējamai ievietošanai audžuģimenē, kurā ir brīva vieta un kura ir piemērota konkrētam bērnam atbilstoši viņa individuālajām vajadzībām. Lai rastu iespēju bērniem bāreņiem un bez vecāku gādības palikušiem bērniem ārpusģimenes aprūpi nodrošināt ģimeniskā vidē, 2016. gadā departaments sniedza atbalstu bāriņtiesām audžuģimenes meklēšanā **668 bērniem**.

Departamenta audžuģimeņu konsultanti veic audžuģimeņu apmeklēšanu viņu dzīvesvietās, lai iepazītos ar audžuģimenēm, novērtētu to, kā tiek pildīti audžuģimenes pienākumi, kā arī, lai sniegtu audžuģimenēm konsultācijas un metodisko atbalstu. Apmeklējumu laikā audžuģimenes ar audžuģimeņu konsultantu var pārrunāt sev aktuālos jautājumus gan par iespējām saņemt speciālistu palīdzību dažādu jautājumu risināšanā, gan par audžuģimeņu tiesībām un pienākumiem, sadarbības jautājumiem ar institūcijām, tostarp bāriņtiesām u.c. Tāpat audžuģimeņu konsultanti var izskaidrot audžuģimenēm spēkā stājušās izmaiņas normatīvajos aktos, kas regulē audžuģimeņu vai bāriņtiesu jomu.

Gadījumos, kad audžuģimeņu konsultanti, veicot audžuģimeņu apmeklēšanu, konstatē riskus attiecībā uz pilnvērtīgu bērnu aprūpi audžuģimenē, par konstatēto tiek informēta gan bāriņtiesa, kas piešķīrusi ģimenei vai personai audžuģimenes statusu, gan bāriņtiesa, kas bērnu ievietojusi audžuģimenē. Bāriņtiesas tiek lūgtas iesaistīties situācijas risināšanā, sniegt audžuģimenēm nepieciešamo atbalstu un palīdzību, kā arī nepieciešamības gadījumā izvērtēt audžuģimenes spējas turpināt pienākumu pildīšanu.

2016. gadā audžuģimeņu konsultanti dzīvesvietās **apmeklējuši 299**audžuģimenes.

**Audžuģimeņu apmācība**

Inspekcija no 2016. gada 14. septembra līdz 7. oktobrim rīkoja piecus ikgadējos reģionālos seminārus audžuģimenēm un bāriņtiesām (turpmāk – audžuģimeņu seminārs). Kopumā audžuģimeņu **seminārus apmeklēja 303 personas**, no tiem **121 bāriņtiesu pārstāvji un 182 audžuģimeņu pārstāvji**. No Latvijas 139 bāriņtiesām semināros ieradās 71 bāriņtiesas (~51%) pārstāvji, savukārt no Latvijas 572 audžuģimenēm ieradās 162 audžuģimenes (~28%).

Audžuģimeņu semināra laikā visiem dalībniekiem tika piedāvāts aizpildīt aptaujas anketas, lai noskaidrotu vērtējumu par audžuģimeņu seminārā dzirdētajām tēmām, kā arī atbildēt uz jautājumiem. Vērtējumu tika lūgts sniegt baļļu skalā no 1 (ļoti slikti – zemākais vērtējums) līdz 10 (izcili – augstākais vērtējums).

Audžuģimeņu semināru laikā tika aizpildītas 175 anketas (~57% no apmeklētājiem). Kopumā audžuģimeņu seminārā dzirdētās tēmas vērtētas ar atzīmi 7,557 (labi - ļoti labi).

Par sadarbību ar departamentu bija iespējams atbildēt rakstiski. Analizējot atbildes, ir iespējams izšķirt trīs grupas – labs/augsts vērtējums; vidējs vērtējums un slikts vērtējums. Savu vērtējumu sadarbībai ar departamentu snieguši 128 audžuģimeņu semināru apmeklētāji.

Kā labu vai augsti vērtējamu sadarbību vērtējuši ~74% jeb 95 respondenti. Pie pozitīvajām atsauksmēm ir izteiktas pateicības par labo sadarbību, pateicība par personīgu uzrunāšanu semināriem, pateicības par to, ka vienmēr tiek laicīgi saņemtas atbildes uz interesējošajiem jautājumiem. Sevišķa pateicība izteikta departamenta referentam Aleksejam Makuševam “par izsmeļoši sniegto visu informāciju, kad mums tā nepieciešama”.

**Konsultāciju sniegšana audžuģimeņu jautājumos**

Departaments nodrošina konsultāciju sniegšanu audžuģimenēm, bāriņtiesām, kā arī citām fiziskām un juridiskām personām audžuģimeņu jautājumos. Konsultācijas tiek sniegtas gan mutvārdos – telefoniski vai tiekoties klātienes konsultācijā, gan rakstveidā, atbildot uz saņemtu iesniegumu vai elektroniskajā pastā iesūtītu jautājumu.

2016. gadā notikušas arī **26 tikšanās bāriņtiesās** saistībā ar audžuģimeņu jautājumiem. Sadarbībā ar citu inspekcijas departamentu darbiniekiem audžuģimeņu konsultanti piedalījušies **konsultāciju dienās** novadu pašvaldību speciālistiem un iedzīvotājiem. Tāpat notikušas **7 tikšanās ar pašvaldību** vadītājiem un attiecīgās jomas darbiniekiem, lai pārrunātu iespējas pašvaldībās attīstīt un pilnveidot audžuģimeņu atbalsta veidus, tādējādi motivējot iedzīvotājus kļūt par audžuģimeni. Salīdzinājumam - iepriekšējā gadā notikušas 14 šādas tikšanās.

2016. gadā apzinātas potenciālās audžuģimenes, kuras būtu ar mieru uzņemt nepilngadīgos ārzemniekus (patvēruma meklētājus, bēgļus, alternatīvo statusu ieguvušos, kā arī nelegālos imigrantus) – 21 audžuģimene paudusi gatavību uzņemt nepilngadīgos patvēruma meklētājus bez pieaugušo pavadības, norādot, ka gatavas uzņemt bērnus no 0 līdz 12 gadu vecumam.

2016. gadā audžuģimenēs esošo bērnu skaita attiecība pret ārpusģimenes aprūpes iestādēs esošo bērnu skaitu ir **84%**. 2016. gadā atrastas audžuģimenes **191 bērnam.**

**Konsultatīvā nodaļa (KN)**

**Metodiskais darbs**

Uzsākot atbalsta sistēmas izstrādi un ieviešanu Ministru kabineta noteikumu Nr. 575 (Rīgā 2015. gada 6. oktobrī) minētā darbības programmas "Izaugsme un nodarbinātība" 9.2.1. specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām" (turpmāk – specifiskais atbalsta mērķis) 9.2.1.3. pasākuma "Atbalsts speciālistiem darbam ar bērniem ar saskarsmes grūtībām un uzvedības traucējumiem un vardarbību ģimenē" mērķa grupai - bērniem ar saskarsmes grūtībām un uzvedības traucējumiem, viņu likumiskajiem pārstāvjiem vai aprūpētājiem un valsts un pašvaldību speciālistiem darbam ar ģimenēm ar bērniem, īstenotas šādas aktivitātes:

1. Izstrādāta, ar Valsts bērnu tiesību aizsardzības inspekcijas 2016. gada 28. oktobra rīkojumu Nr.5.8-1/476 apstiprināta, saskaņota ar Uzraudzības padomi, ievietota Valsts bērnu tiesību aizsardzības inspekcijas tīmekļa vietnē, un tiek aprobēta “Metodoloģija bērnu ar uzvedības traucējumiem un saskarsmes grūtībām agresijas un vardarbības mazināšanai un sociālās iekļaušanas veicināšanai” (turpmāk – Metodoloģija): <http://bti.gov.lv/lat/esf_projekts_/vesture/>. Metodoloģijā raksturota sadarbības uzsākšana bērna individuālās atbalsta programmas izstrādei, nosacījumi individuālās atbalsta programmas izstrādei un klātienes konsultācijai inspekcijas KN, iespējamā inpekcijas un citu institūciju un speciālistu sadarbība atbalsta sniegšanā sadarbības sākumposmā. Klātienes konsultācijas KN aprakstā ietverts konsultēšanas un rekomendāciju izstrādāšanas procesa un KN speciālistu savstarpējās sadarbības raksturojums, raksturota multiprofesionāla speciālistu komanda un detalizēti raksturotas metodes, kuras katrs komandas dalībnieks (sociālais darbinieks, psihologs (klīniskais psihologs), psihiatrs, speciālais pedagogs, atkarību profilakses speciālists) izmanto uzvedības traucējumu un to cēloņu diagnosticēšanā. KN speciālisti precizē metodoloģiju atbilstoši tās aprobēšanas pieredzei. Metodoloģijā raksturota arī individuālo atbalsta programmu īstenošanas uzraudzība, progresa un efektivitātes novērtēšana, metodoloģijas pielikumos pievienotas “Bērna individuālās atbalsta programmas”, “Bērna individuālās atbalsta programmas sadaļas izglītības iestādei”, “Iesnieguma”, “Sākotnējas novērtēšanas intervijas bērna individuālās atbalsta programmas izstrādei” un “Bērna uzvedības problēmu novērošanas veidlapas” paraugi.
2. Izstrādātas un inspekcijas tīmekļa vietnē ievietotas Metodoloģijā ietvertās Iesnieguma un Iesnieguma pielikuma veidlapas: <http://bti.gov.lv/lat/esf_projekts_/pieteiksanas/> Vecāka vai bērna cita likumiskā pārstāvja “Iesniegums Valsts bērnu tiesību aizsardzības inspekcijas Konsultatīvajai nodaļai” (turpmāk – Iesniegums) ietver iesniedzēja lūgumu sniegt konsultāciju un izstrādāt atbalsta programmu bērnam, kā arī pilda Informētās piekrišanas (*Informed Consent*) funkcijas, jo, parakstot Iesniegumu, bērna likumiskais pārstāvis apliecina, ka ir informēts par KN tiesībām efektīvai un objektīvai bērna individuālās atbalsta programmas izstrādei pieprasīt informāciju no citām atbildīgajām valsts un pašvaldību institūcijām, piemēram, izglītības iestādes, sociālā dienesta u.c. Iesnieguma pielikums “Sākotnēja novērtēšanas intervija bērna individuālās atbalsta programmas izstrādei” ietver pamatinformāciju par bērnu (vārds, uzvārds, vecums, saziņas valoda ģimenē, atkarību izraisošu vielu lietošanas pieredze un/vai citas atkarības; stiprās puses - rakstura īpašības, mācību sasniegumi, vaļasprieki, intereses u.c.); īsu bērna uzvedības problēmu aprakstu, t.sk., informāciju par uzvedības problēmu izpausmes biežumu un saistību ar noteiktu bērna dzīves vidi; informāciju par to, kādā vecumā pirmreizēji konstatētas bērna uzvedības problēmas, un kas tās konstatējis, faktoriem, kas izraisa vai pastiprina bērna uzvedības problēmas, un speciālistiem, kuri konsultējuši bērnu uzvedības problēmu kontekstā.
3. Izstrādāta un inspekcijas tīmekļa vietnē ievietota Metodoloģijā ietvertā “Bērna uzvedības problēmu novērošanas veidlapa”: <http://bti.gov.lv/lat/esf_projekts_/par_projektu/?doc=4374&page>=. Veidlapa paredzēta atsevišķu bērna uzvedības problēmas izpausmju epizožu strukturētai novērošanai dažādās bērna dzīves vidēs (piem., ģimenē, izglītības iestādē, interešu izglītības vai profesionālās ievirzes izglītības iestādē u.c.), un ietver pamatinformāciju par bērnu (vārds, uzvārds, dzimšanas datums) un novērošanas procesu (novērošanas datums, nedēļas diena, laika posms, novērotāja saistība ar bērnu), kā arī detalizētu bērna uzvedības problēmas aprakstu (konkrētas bērna rīcības epizodes apraksts, iespējamie bērna uzvedības problēmu cēloņi, novērotāja vai citas personas reakcija uz bērna rīcību, bērna reakcija uz novērotāja vai citas personas rīcību, rezultāts, kuru ar savu uzvedību sasniedza bērns, bērna uzvedības problēmas subjektīvais novērtējums Likerta skalā).
4. Izstrādātas, tipogrāfiski iespiestas 7000 eksemplāru tirāžā un inspekcijas tīmekļa vietnē ievietotas “Informatīvās lapas pedagogiem, sociālajiem darbiniekiem un citiem bērnu tiesību aizsardzībā strādājošajiem par projektu un Konsultatīvo nodaļu” un “Informatīvās lapas vecākiem un bērnu likumiskajiem pārstāvjiem par projektu un Konsultatīvo nodaļu”: <http://bti.gov.lv/lat/esf_projekts_/kontaktinformacija/>. Informatīvajās lapās atrodams īss bērnu uzvedības traucējumu un saskarsmes grūtību raksturojums, sniegta detalizēta informācija par pieteikšanās kārtību bezmaksas konsultācijas saņemšanai un atbalsta programmas izstrādei KN un īsi raksturota KN speciālistu un informatīvo lapu mērķauditorijas sadarbība bērna uzvedības problēmu korekcijā. Papildus minētajai informācijai, “Informatīvās lapas pedagogiem, sociālajiem darbiniekiem un citiem bērnu tiesību aizsardzībā strādājošajiem” sniegta informāciju par inspekcijas tīmekļa vietnē pieejamo Sadarbības tīkla rokasgrāmatu, un tajā ietvertajiem praktiskajiem piemēriem bērna uzvedības problēmu risināšanā un sadarbības principiem starp KN un atbalsta programmas īstenošanā iesaistītajiem speciālistiem.
5. Izstrādāts un inspekcijas tīmekļa vietnē ievietots “Diagnosticēšanas materiāls bērnu uzvedības traucējumu un saskarsmes grūtību diagnosticēšanai speciālistiem, kas iesaistīti atbalsta sniegšanā bērniem ar uzvedības traucējumiem un saskarsmes grūtībām izglītības iestādēs, aprūpes iestādēs, bāriņtiesās un pašvaldību iestādēs” (turpmāk – Diagnosticēšanas materiāls): <http://bti.gov.lv/lat/esf_projekts_/nolikums/>. Balstoties uz monogrāfijās, zinātnisko rakstu datubāzēs publicētu pētījumu un Latvijas kultūrvidē veiktu pētījumu un metodisko materiālu bāzes, diagnosticēšanas materiālā raksturots bērnu uzvedības traucējumu un saskarsmes grūtību izpausmju iedalījums, uzsvērtas bērnu uzvedības problēmu individuālās atšķirības, izvērsti raksturoti bērnu uzvedības problēmu rādītāji. Speciālistiem sniegti ieteikumi bērnu uzvedības problēmu novērtēšanai un raksturota nepieciešamā rīcība, uzsverot tās saistību ar bērna uzvedības novērojumu rezultātiem. Zinātniski pamatotos bērna uzvedības problēmu rādītājos balstītai bērna uzvedības novērtēšanai izveidota bērnu uzvedības problēmu novērtēšanas tabula, diagnosticēšanas materiāla pielikumos sniegti tipiskie bērnu uzvedības problēmu (uzvedības traucējumu un saskarsmes grūtību) piemēri pirmskolas, sākumskolas, pamatskolas un vidusskolas vecumposmos. Diagnosticēšanas materiāls paredzēts izmantošanai tiešsaistē un ietver iekšējās un ārējās navigācijas saites, kas ļauj ērti pārvietoties no vienas Diagnosticēšanas materiāla sadaļas uz citu, kā arī atrast nepieciešamo informāciju Diagnosticēšanas materiālā, Sadarbības tīkla rokasgrāmatā, citos inspekcijas tīmekļa vietnē un globālajā tīmeklī pieejamajos avotos.
6. Izstrādāta, saskaņota ar Uzraudzības padomi, inspekcijas tīmekļa vietnē ievietota, tiek aprobēta un aktualizēta “Rokasgrāmata “Sadarbības tīkls konsultatīvā atbalsta sniegšanai bērniem ar saskarsmes grūtībām un uzvedības traucējumiem”” (turpmāk – Rokasgrāmata): <http://bti.gov.lv/lat/esf_projekts_/struktura/>. Rokasgrāmatā raksturots sadarbības tīkla modelis, pamatota Sadarbības tīkla konsultatīvā atbalsta sniegšanai bērniem ar saskarsmes grūtībām un uzvedības traucējumiem (turpmāk – Sadarbības tīkls) nepieciešamība, raksturoti tā mērķi un uzdevumi un sniegts Sadarbības tīkla normatīvais pamatojums. Sadarbības tīkla shēmā atspoguļota sadarbības tīkla dalībnieku savstarpējo attiecību struktūra. Rokasgrāmatā īsi raksturotas Sadarbības tīkla dalībnieku (ārpusģimenes aprūpes iestāžu, sociālo dienestu, vispārējās, profesionālās, profesionālās ievirzes un interešu izglītības iestāžu, bāriņtiesu, psihologu, psihoterapeitu, pedagoģiski medicīnisko komisiju, ģimenes ārstu un specialitāšu ārstu, nevalstisko organizāciju, Valsts probācijas dienesta un Valsts un pašvaldību policijas) kompetences un sniegta esošo un potenciālo sadarbības tīkla dalībnieku kontaktinformācija. Rokasgrāmatā raksturota KN, speciālistu kompetences, un detalizēti attēloti sadarbības posmi konsultatīvā atbalsta sniegšanai bērniem ar saskarsmes grūtībām un uzvedības traucējumiem, ietverot sadarbības uzsākšanu ar KN, saņemtās informācijas izvērtēšanu un klātienes konsultāciju KN, bērna individuālā atbalsta programmas īstenošanu pašvaldībā, īstenošanas uzraudzību, starpvērtējumu, noslēguma izvērtējumu. Rokasgrāmatā ietverti Iesnieguma, Iesnieguma pielikuma un Bērna uzvedības problēmu novērošanas veidlapu paraugi un saites uz lejuplādējamām veidlapām *Microsoft Word* formātā. Vairāk nekā puse no Rokasgrāmatas veltīta detalizētiem praktisku piemēru bērna uzvedības problēmu risināšanā aprakstam. Divpadsmit praktiski piemēri bērnu uzvedības problēmu risināšanā sakārtoti atbilstoši bērnu vecumposmam: pirmsskolas, sākumskolas, pamatskolas un vidusskolas vecuma bērnu uzvedības problēmu aprakstu grupās katrā minēti 3 atšķirīgi uzvedības problēmu piemēri. Katrā uzvedības problēmu piemērā ietverts īss problēmas raksturojums, sniegti ieteikumi katram iespējamajam sadarbības tīkla dalībniekam un norādīti ieteicamie resursi. Rokasgrāmatas pielikumā raksturots ieteicamais atbalsta komandas dalībnieku sastāvs izglītības iestādē.

**Konsultatīvais darbs**

**Iesniegumu izvērtējums**

Saskaņā ar izstrādāto, apstiprināto un saskaņoto Metodoloģiju un Sadarbības tīkla modeli, sākot no 2016. gada 1. novembra, KN sākta vecāku (bērnu likumisko pārstāvju) iesniegumu pieņemšana klātienes konsultācijām un atbalsta programmu izstrādei.

2016. gada 2 mēnešos saņemts **121** vecāku (likumisko pārstāvju) iesniegums.

Klātienes konsultācijai KN un atbalsta programmas izstrādei pieteiktas **25 meitenes** (21% no pieteikto bērnu kopskaita) un **96 zēni** (79%), 3 – 17 gadu vecumā, 16 (13% no bērnu kopskaita) pieteiktie ir pirmsskolas vecuma (3 – 6 gadus veci), 43 (35 % no bērnu kopskaita) – sākumskolas vecuma (7 – 10 gadus veci), 55 (45 % no bērnu kopskaita) – pamatskolas vecuma (11 – 15 gadus veci) un 7 (6 % no bērnu kopskaita) – vidusskolas vecuma (16 – 18 gadus veci) bērni.

1. attēls. Klātienes konsultācijai un atbalsta programmas izstrādāšanai pieteikto bērnu sadalījums dzimumu apakšgrupās
2. attēls. Klātienes konsultācijai un atbalsta programmas izstrādāšanai pieteikto bērnu sadalījums vecumposmu apakšgrupās
3. attēls. Klātienes konsultācijai un atbalsta programmas izstrādāšanai pieteikto bērnu sadalījums dzimumu un vecumposmu apakšgrupās

Vidējais bērnu vecums ir 10,5 gadi, standartnovirze SD = 3,4. Starp zēnu un meiteņu sadalījumiem vecuma grupās ir statistiski nozīmīgas atšķirības (Manna Vitneja U = 856,5, p = 0,03 < 0.05), zēnu vidējais vecums ir 10,2 gadi, standartnovirze SD = 3,2, meiteņu vidējais vecums 11,8 gadi, standartnovirze SD = 3,8. Konsultācijai KN tiek pieteiktas salīdzinoši vecākas meitenes nekā zēni. Vidusskolas vecumposmā zēnu un meiteņu īpatsvars ir aptuveni vienāds, ar nelielu meiteņu pārsvaru (4 meitenes (57 %) un 3 zēni (43 %)), citos vecumposmos ir ievērojams zēnu pārsvars (pamatskolas vecumā konsultācijai pieteiktas 13 meitenes (24%) un 42 zēni (76%), sākumskolas vecumā – 5 meitenes (12 %) un 38 zēni (88 %), pirmsskolas vecumā – 3 meitenes (19 %) un 13 zēni (81 %)).

Konsultācijai pieteikto zēnu un meiteņu vecums (pilni gadi)

1. attēls. Klātienes konsultācijai un atbalsta programmas izstrādāšanai pieteikto bērnu sadalījums dzimumu un vecumu apakšgrupās

Līdzīgas tendences vērojamas, izvērtējot problēmu pamanīšanas vecumu. Konsultācijai pieteiktajiem zēniem uzvedības problēmas pamanītas vidēji 6,7 gadu vecumā, meitenēm 10 gadu vecumā, vidējais uzvedības problēmu izpausmes laiks ir 3,7 gadi zēniem un 2,9 gadi meitenēm. Var secināt, ka zēnu uzvedības problēmas tiek pamanītas salīdzinoši agrāk, tomēr, pamanot problēmas meiteņu uzvedībā, vecāku (bērnu likumisko pārstāvju) un iesaistīto speciālistu reakcija ir ātrāka, no problēmas izpausmju pamanīšanas brīža līdz iesnieguma iesniegšanai KN paiet īsāks laiks.

No konsultācijai pieteiktajiem bērniem, lielākā daļa - 21 meitene (84% no meiteņu kopskaita) un 89 zēni (93% no zēnu kopskaita) aug ģimenēs, viens zēns ir aizbildnībā, trīs zēni aug audžuģimenēs. 7 bērnus (5,8% no bērnu kopskaita), t.i., 4 meitenes (16% no meiteņu kopskaita) un 3 zēnus (3,1% no zēnu kopskaita) klātienes konsultācijai un atbalsta programmas pieteikuši ārpusģimenes aprūpes iestāžu vadītāji. Salīdzinoši liels ir konsultācijai pieteikto ārpusģimenes aprūpes iestādēs dzīvojošo meiteņu skaits.

Saskaņā ar vecāku un bērnu citu likumisko pārstāvju sniegto informāciju, 115 bērni (95% no bērnu kopskaita), t.i., 25 meitenes (100%) un 90 zēni (94%) apmeklē pirmsskolas, vispārējās vai profesionālās izglītības iestādes.

1. attēls. Klātienes konsultācijai un atbalsta programmas izstrādāšanai pieteikto bērnu sadalījums dzimumu un izglītības pakāpju apakšgrupās

Saskaņā ar KN izstrādāto Metodoloģiju, bērnu uzvedības traucējumi un saskarsmes grūtību izpausmes tiek iedalītas 5 grupās:

1. destruktīva saskarsme (agresīva, citus bērnus un/vai pieaugušos apdraudoša uzvedība, atklāta agresivitāte pret cilvēkiem);
2. destruktīva cita veida uzvedība (vardarbība pret dzīvniekiem, sveša īpašuma piesavināšanās, bojāšana vai iznīcināšana u.c., atklāta agresivitāte pret dzīvniekiem, priekšmetiem);
3. nedestruktīva cita veida uzvedība (necenzētu vārdu lietošana, noteikumu un prasību neievērošana, klaiņošana, apreibinošu vielu lietošana, skolas kavēšana u.c., t.sk., atkarības);
4. nedestruktīva saskarsme (opozicionāra/izaicinoša uzvedība saskarsmē, atklāti atsakoties ievērot noteikumus vai pamatotas vecāku un citu pieaugušo prasības, tīša citu kaitināšana, provocējot konfliktus u.c.);
5. nepietiekamā uzvedības un saskarsmes pašregulācija (nespēja mainīt domas, izjūtas vai darbības, lai sasniegtu nozīmīgus mērķus, nespēja pretoties pēkšņam uzbudinājumam vai nevēlamām dziņām, impulsivitāte un nespēja ilgstoši koncentrēties u.c.).

Vecāku un bērnu citu likumisko pārstāvju iesniegumos sniegtie bērna uzvedības raksturojumi atbilst vienas vai vairāku uzvedības traucējumu un saskarsmes grūtību izpausmju grupu aprakstam. 5 meiteņu un 37 zēnu uzvedības apraksti atbilst vienas uzvedības traucējumu un saskarsmes grūtību izpausmju grupas aprakstam. Gandrīz puses bērnu (19 meiteņu un 40 zēnu) uzvedības raksturojumi ietver divu uzvedības problēmu izpausmju grupu pazīmes, vienas meitenes un 17 zēnu uzvedība atbilst trīs uzvedības problēmu izpausmju grupu pazīmēm. Divu zēnu uzvedības raksturojumi ietver 4 uzvedības problēmu izpausmju grupu pazīmes.

**Bērnu vecāku (likumisko pārstāvju) iesniegumos minētās uzvedības problēmu izpausmes (saglabāti iesniegumu autoru formulējumi)**

1. Destruktīva saskarsme (agresīva, citus bērnus un/vai pieaugušos apdraudoša uzvedība, atklāta agresivitāte pret cilvēkiem)

“fiziski un emocionāli vardarbīgs pret vienaudžiem skolā”

“agresīvs pret brāļiem un tēti”

“fiziski un emocionāli vardarbīgs pret vienaudžiem, pedagogiem un ģimenes locekļiem”

“regulāri aizvaino, aizskar vienaudžus un pieaugušos skolā”

“apsaukājas, aizskar klasesbiedrus ar vārdiem”

“kaujas ar dvīņu brāli”

“mēdz būt apdraudošs apkārtējiem”

“sit, grūsta, apsaukā, rupji lamā vienaudžus, skolotājus, mammu”

“kļūst agresīvs pret māti”

“aizskar vienaudžus, aizskar meiteņu intīmās ķermeņa vietas, kaujas”

“fiziski vardarbīgs”

“vardarbīgs pret mazākaizsargātiem bērniem”

“emocionāla un fiziska vardarbība pret vienaudžiem un pieaugušajiem”

“apsaukā un fiziski agresīvs pret vienaudžiem”

“ģimenē apsaukā un iekausta jaunāko brāli”

“dusmās aizskar aizbildni (vecmāmiņu)”

1. Destruktīva cita veida uzvedība (vardarbība pret dzīvniekiem, sveša īpašuma piesavināšanās, bojāšana vai iznīcināšana u.c., atklāta agresivitāte pret dzīvniekiem, priekšmetiem, īpašumu)

“zog skolā, veikalos”

“huligāniskas uzvedības epizodes (skolā izmantoja ugunsdzēšamo aparātu)”

“skolā sagrauž pildspalvas, lineālu u.c.”

“reizēm bez iemesla sabojā vai sašvīkā klasesbiedru darbus”

“zagšanas epizodes – ņem naudu no vecāku maka”

“bojā savas un vienaudžu mantas”

“prasa naudu no klasesbiedriem”

“zagšanas epizodes”

“ir zādzību epizodes”

“ģimenē zog naudu”

1. Nedestruktīva cita veida uzvedība (noteikumu un prasību neievērošana, necenzētu vārdu lietošana, klaiņošana, apreibinošu vielu lietošana, skolas kavēšana u.c., t.sk., atkarību problēmas)

“neklausa, māte netiek galā ar bērna uzvedības problēmām”

“nosliece uz klaiņošanu, neklausa skolotājus, nevēlas mācīties”

“tieksme klaiņot”

“regulāri neattaisnoti kavē skolu”

“neklausa pieaugušos, nemācās, mājās rupji lamājas”

“klaiņo, neapmeklē skolu, neievēro uzstādītos noteikumus”

“nevēlas nakšņot mājās”

“nemācās, ignorē savus pienākumus”

“ignorē pieaugušos”

“atsakās izpildīt prasības”

“neklausa, ignorē mātes teikto”

“nekas neinteresē, tikai dators”

“neattaisnoti kavē mācību stundas, ir klaiņošanas epizodes, smēķē, lieto necenzētus vārdus, neievēro iestādes iekšējās kārtības noteikumus”

“klaiņo, regulāri kavē skolu, nepakļaujas audzināšanai, melo, rupji lamājās, bieža garastāvokļa maiņa, agresivitāte, trūkst interese par pulciņiem”

“ilgstoši neapmeklē skolu, neattaisnoti kavē mācību stundas”

“smēķē”

“patvaļīgi aiziet no mācību stundām”

“datorspēļu atkarība”

“smēķē elektroniskās cigaretes, aizraujas ar datorspēlēm”

“klaiņo, neapmeklē skolu, lieto necenzētus vārdus”

“lieto alkoholu un smēķē”

“skolā nepilda norādījumus un uzdevumus”

“nereaģē uz aizrādījumiem, mācību stundu laikā staigā pa klasi”

“ir pazīmes par datoratkarību”

“bez iemesla pārkāpj skolas iekšējās kārtības noteikumus”

“periodiski atsakās pildīt uzdevumus”

“šobrīd ir aktuāla aizraušanās ar spēlītēm telefonā, kas pastiprina negatīvās emocijas”

“nevēlas mācīties, klaiņo, nenakšņo mājās, rupja, vulgāra. Bija grūtniecība, lieto alkoholu, smēķē”

“interneta atkarība”

“smēķē, apmeklējis atkarību profilakses speciālistu”

“bijusi elektronisko cigarešu lietošana, pirms 2 gadiem pamēģināja heroīnu, šobrīd minētās vielas nelietojot”

“smēķēšanas un alkohola lietošanas epizodes”

“nepakļaujas ģimenes noteikumiem”

“bez atļaujas mācību stundas laikā iziet no klases”

“bēg no internātskola, lamājās ar mammu un māsu, konfliktus risina aizbēgot”

1. Nedestruktīva saskarsme (opozicionāra/izaicinoša uzvedība saskarsmē, atklāti atsakoties ievērot noteikumus vai pamatotas vecāku un citu pieaugušo prasības, tīša citu kaitināšana, provocējot konfliktus u.c.),

“izaicinošs, provokatīvs”

“provocē konfliktus un uzjautrinās”

“traucē vienaudžiem stundās”

“runā pretī pieaugušajiem”

“traucē mācību stundu norisi”

“runā pretī, apsaukājas, necienīgi izturas pret pedagogiem, līdzīga uzvedība vērojama mājās”

“necienīgi izturas, manipulē, neklausa”

“traucē mācību stundas”

“konfliktē mājās un skolā”

“dažkārt skolā uzvedas izaicinoši”

“neklausa, runā pretī, mēdz būt rupjš”

“reizēm apsaukā skolotāju, traucē mācību procesu”

“rada konfliktsituācijas skolā un ģimenē”

“dezorganizē skolā mācību procesu”

1. Nepietiekamā uzvedības un saskarsmes pašregulācija (nespēja mainīt domas, izjūtas vai darbības, lai sasniegtu nozīmīgus mērķus, nespēja pretoties pēkšņam uzbudinājumam vai nevēlamām dziņām, impulsivitāte un nespēja ilgstoši koncentrēties u.c.).

“skaļi kliedz, nekontrolētas dusmu lēkmes, sper, kož, kniebj, mētā krēslus u.c.”

“grūtības ievērot noteikumus”

“adaptācijas traucējumi, vāja impulsu kontrole”

“nekontrolējamas, regulāras agresijas lēkmes”

“nekontrolējama uzvedība, robežu neievērošana”

“dusmu lēkmes”

“ātrs, pārgalvīgs, ātri sadusmojas, neievēro robežas, dara visu, lai panāktu iecerēto”

“hiperaktivitāte, grūtības koncentrēties, grūti iekļauties sabiedrībā pieņemtajās uzvedības normās, emociju pašregulācijas traucējumi, nepakļaušanās norādījumiem”

“pārāk emocionāls, konsultēts pie psihiatra”

“impulsīvs, neievēro skolas noteikumus, neklausa, nekontrolē savu uzvedību, saskarsmes grūtības ar vienaudžiem”

“ātri paliek dusmīgs, viegli nokaitināms”

“nervozs, nesavaldīgs”

“nespēj sevi motivēt, lai ietu uz skolu”

“impulsīvs, nespēj vadīt dusmas, neveiksmju gadījumā sit sev pa galvu”

“saskarsmes grūtības ar vienaudžiem un pieaugušajiem, periodiski hiperaktīvs vai noslēgts”

“ātri sadusmojas, dusmu uzplūdā dara pāri sev – sit galvu”

“kaprīzs, raudulīgs”

“viegli aizkaitināms, skolā periodiski dusmu lēkmes”

“ļoti emocionāls, grūti koncentrēties, kad ir daudz cilvēku - uztraucas, uzbudinās”

“vāja impulsu kontrole, biežas dusmu lēkmes”

“neadekvāts pašvērtējums, grūtības veidot noturīgas attiecības ar vienaudžiem”

“saņemot aizrādījumus, kļūst agresīvs – sit, kož, draud nogalināt”

“nekontrolētas dusmu lēkmes, ātri apvainojas, viegli aizkaitināms”

“stresa situācijās graiza rokas un kājas”

“bērns bieži ir dusmīgs vai neapmierināts par nenozīmīgām lietām”

“emocionāli nenoturīgs, uzvedības un mācīšanās traucējumi, dusmu lēkmes, nekontrolēta uzvedība”

“biežas garastāvokļa maiņas, impulsīvi reaģē uz kritiku skolā”

“neprognozējama uzvedība, impulsīvs, uzmanības deficīts”

1. attēls. Klātienes konsultācijai un atbalsta programmas izstrādāšanai pieteikto bērnu sadalījums dzimumu un uzvedības traucējumu apakšgrupās
2. attēls. Uzvedības problēmu īpatsvars klātienes konsultācijai un atbalsta programmas izstrādāšanai pieteikto bērnu dzimumu apakšgrupās

Destruktīva saskarsme (agresīva, citus bērnus un/vai pieaugušos apdraudoša uzvedība) minēta 43 (35%) gadījumos, šāda uzvedība izpaužas aptuveni vienādam skaitam sākumskolas un pamatskolas vecuma bērnu, bet nav novērota vidusskolas vecumposmā. Pamatskolas vecumā tā raksturīga 36% šī vecuma bērnu, sākumskolas vecumā – 44%.

Destruktīvai saskarsmei raksturīga uzvedība piemīt 4 meitenēm (16% no meiteņu kopskaita) un 39 zēniem (41% no zēnu kopskaita).

1. attēls. Bērnu skaits, kuriem vecāku (likumisko pārstāvju) iesniegumos ir minētas (ir) vai nav minētas (nav) agresīvas saskarsmes pazīmes

Destruktīva cita veida uzvedība (vardarbība pret dzīvniekiem, sveša īpašuma piesavināšanās, bojāšana vai iznīcināšana u.c.) minēta 10 (8,3% no bērnu kopskaita) zēniem (10% no zēnu kopskaita) un nav minēta meitenēm. Vairāk nekā puse zēnu, kuriem konstatēta šāda veida uzvedība, ir pamatskolas vecumā (11 – 15 gadus veci).

1. attēls. Bērnu skaits, kuriem vecāku (likumisko pārstāvju) iesniegumos ir minētas (ir) vai nav minētas (nav) agresivitātes pret dzīvniekiem, priekšmetiem vai īpašumu pazīmes
2. attēls. Bērnu skaits, kuriem vecāku (likumisko pārstāvju) iesniegumos ir minētas (ir) vai nav minētas (nav) opozicionāras/ izaicinošas uzvedības pazīmes
3. attēls. Bērnu skaits, kuriem vecāku (likumisko pārstāvju) iesniegumos ir minētas (ir) vai nav minētas (nav) noteikumu un prasību neievērošanas pazīmes
4. attēls. Bērnu skaits, kuriem vecāku (likumisko pārstāvju) iesniegumos ir minētas (ir) vai nav minētas (nav) uzvedības pašregulācijas problēmu pazīmes
5. attēls. Bērnu skaits, kuriem vecāku (likumisko pārstāvju) iesniegumos ir minētas (ir) vai nav minētas (nav) atkarības problēmu pazīmes

**KN speciālistu konstatētie bērnu uzvedības problēmas veicinošie faktori ģimenes vidē**

Nepārstrādāti intensīvi emocionāli notikumi vecāku pieredzē traucē veidot emocionāli pilnvērtīgas attiecības ar bērnu. Vecāki nepamana un neapmierina bērna emocionālās vajadzības, nespēj sniegt pietiekamu atbalstu bērnam viņa emocionālo pārdzīvojumu risināšanā.

Nepietiekamas vecāku zināšanas par vecumposmu īpatnībām, pieaugušo nespēja izprast bērna vecumposma īpatnības un veidot adekvātu saskarsmi, kā rezultātā veido saskarsmi ar bērnu kā daudz jaunāku bērnu vai vecāku, faktiski mazu pieaugušo.

Nepietiekamas konfliktu risināšanas, spriedzes pārvarēšanas, dusmu pārvaldības prasmes ģimenē. Pastāvīga spriedze (slēpti konflikti) ģimenē.

Nepietiekama saskarsme:

* bērnam ar tēvu;
* nepietiekams sensorais, ķermeniskais kontakts (pieskārieni, apskāvieni u.c.) ar māti, saskarsmē trūkst emocionālu attiecību (siltuma);
* nepietiekama saskarsme ar bioloģiskās ģimenes locekļiem, dzīvojot audžuģimenē.

Nepietiekama pozitīvā atgriezeniskā saite (uzslavas, labi vārdi) par bērna rīcību, sasniegumiem ikdienā, vērojams negatīvas atgriezeniskās saites pārsvars.

Nepiemēroti (piem., bērna vecumam neatbilstoši) audzināšanas paņēmieni, disciplinēšanas metodes, kas robežojas ar vardarbību (piem., draudi).

Nepietiekama struktūra un paredzamība ģimenes (mājas) vidē:

* nepietiekamas laika pārvaldības prasmes (kavēšana, laika robežu neievērošana pieaugušajiem ģimenes locekļiem);
* tradīciju un kopīgu interešu trūkums ģimenē;
* neskaidrs ģimenes locekļu tiesību un pienākumu sadalījums;
* vecāki nepamana spriedzi bērna ķermeņa valodā;
* bērna vecumam neatbilstošs dienas režīms, t.sk., mājas darbu izpilde vēlu vakarā;
* nepietiekams atbalsts bērnam brīvā laika pavadīšanas veidu izvēlē, bērna bezmērķīga brīvā laika pavadīšana;
* nepietiekama vai pārmērīga, vecumam un bērna attīstībai neatbilstoša fiziskā noslodze.

Ģimenes struktūras izmaiņas, īpaši jaunu pieaugušo (piem., vecāku kopdzīves partnera) ienākšana ģimenē vai ģimenes locekļu atgriešanās ģimenē.

Neskaidras privātās dzīves telpas un/vai ķermeņa privātuma robežas:

* atsevišķas gultas trūkums bērnam;
* bērna nespēja pietiekami pavadīt laiku vienatnē.

Nekonsekventas vai atšķirīgas vecāku prasības bērnam:

* nesaskaņots vecāku u.c. pieaugušo atbalsts bērnam;
* vecāku konflikti un nespēja vienoties par bērna audzināšanu;
* vecumam neatbilstoša bērna atkarība/neatkarība no pieaugušajiem mājas vidē.

Atkarības:

* vecāku atkarība no apreibinošu vielu lietošanas;
* vecāku u.c. pieaugušo iecietīga attieksme pret bērna smēķēšanu u.c. atkarību izraisošu vielu lietošanu.

Vecāku (u.c. aprūpētāju) formāla interese par bērna dzīvi, mācībām, brīvā laika pavadīšanu u.c., patiesas intereses trūkums.

Nepietiekams vecāku atbalsts mājas darbu pildīšanā.

Nepietiekams bērna kontaktu daudzums ar vienaudžiem mājas vidē.

Nepamatotas vecāku gaidas un bērna noniecināšana, ja viņš nespēj tās realizēt.

Piedzīvotās un novērotās vardarbības epizodes bērnu un vecāku pieredzē

Pieaugušo nespēja audzināt bērnus ar agrīnu traumatisko pieredzi.

Nepietiekamas vecāku (aprūpētāju) zināšanas par bērnu veselības un uzvedības traucējumiem, piem., par bērniem ar agrīnu traumatisko pieredzi.

Agresīvu kopdzīves partneru izvēle, kas rada vardarbības draudus bērnam.

Vecāku (aprūpētāju) bezspēcības un izdegšanas izjūta.

Ģimene nedzīvo deklarētajā dzīvesvietā (dzīvo nedeklarēti), kas traucē saņemt sociālos u.c. pakalpojumus.

**KN speciālistu konstatētie bērnu uzvedības problēmas veicinošie faktori izglītības iestādēs**

Nepietiekamas prasmes skolas personālam konfliktsituāciju risināšanā ar bērniem un skolas personālu.

Nepietiekama pozitīva atgriezeniskā saite bērnam par vēlamo uzvedību, saskarsmi vai mācību sasniegumiem, stiprajām pusēm.

Nepietiekams informatīvais atbalsts izglītības iestāžu personālam. Bērni ar uzvedības jautājumiem bieži rada situācijas, kas prasa papildus radošumu un izdomu. Bez papildus atbalsta pedagogam tas būtiski palielina izdegšanas risku.

Nepietiekama pozitīva grupas (klases) vecāku saskarsme un sadarbība, ja grupā (klasē) ir bērns ar uzvedības traucējumiem un saskarsmes grūtībām.

Nepietiekama izpratnes veidošana bērnam par rezultātu sasniegšanas stratēģijām (bieži ir skaidri definēts mērķis, sasniedzamais rezultāts, bet nav skaidri definēti soļi, posmi tā sasniegšanai).

Bērni ar uzvedības traucējumiem un saskarsmes grūtībām nejūtas iederīgi klases (grupas) kolektīvā.

Bērni ar koncentrēšanās un uzmanības noturēšanas grūtībām, un paaugstinātu kustīgumu lielā mērā izaicina pieaugušo resursus un būtiski palielina izdegšanas risku. Pedagogiem paaugstināts izdegšanas risks, strādājot ar bērniem ar uzvedības grūtībām.

Nepietiekama izglītības iestāžu un sociālo dienestu sadarbība.

Nepietiekama vecāku (bērna likumisko pārstāvju, aprūpētāju) sadarbība ar izglītības iestādes personālu.

Bērna disciplinēšanā galvenokārt tiek izmantoti mutiski aizrādījumi un norādes.

Pedagogiem ir nepietiekama izpratne par to, kā veidot sekmīgu komunikāciju ar bērniem, kuriem ir autiskā spektra traucējumi, uzvedības traucējumi un saskarsmes grūtības.

Pretrunīgs, nesaskaņots skolas personāla atbalsts bērniem ar uzvedības traucējumiem un saskarsmes grūtībām.

Bērnam nav izpratnes un nostiprinātu paņēmienu, kā adekvātā veidā paust negatīvās emocijas skolas vidē.

Bērni ar uzvedības traucējumiem un saskarsmes grūtībām nesaņem individualizētu atbalstu.

Nepietiekama pedagoģiskā vadība un atbalsts starpbrīžos, pagarinātās dienas grupā.

**KN speciālistu konstatētie bērnu uzvedības problēmas veicinošie faktori sociālajos dienestos**

Bērna aprūpētājiem nepieciešams atbalsts speciālistu sniegto ieteikumu realizēšanas motivācijas stiprināšanai.

Vecākiem trūkst informācijas par iespējamo/pieejamo atbalstu bērna audzināšanas un aprūpes nodrošināšanā.

Ģimenei nav iespējas saņemt sociālā dienesta pakalpojumus faktiskajā dzīvesvietā (jo dzīvesvieta deklarēta citur).

Nepietiekams informatīvais un emocionālais atbalsts bērnu ar uzvedības traucējumiem un saskarsmes grūtībām vecākiem (aprūpētājiem, likumiskajiem pārstāvjiem).

Ierobežotas iespējas bērnam pavadīt laiku pēc mācību stundu beigām kopā ar vienaudžiem.

**KN starpinstitucionālā sadarbība**

* Dalība inspekcijas organizētajā seminārā internātskolu direktoriem Labklājības ministrijā par KN darbību un sadarbību ar valsts un pašvaldību atbildīgajām institūcijām, kārtību, kā var bērnu pieteikt klātienes konsultācijai un individuālās atbalsta programmas izstrādei.
* Dalība apmācībās Latvijas Pašvaldību mācību centrā “Speciālas zināšanas bērnu tiesību aizsardzības jomā”
* Organizēta KN tikšanās ar Ķekavas novada izglītības iestāžu atbalsta speciālistiem (sociālajiem pedagogiem, speciālajiem pedagogiem, logopēdiem un psihologiem) par KN darbību, sadarbību ar atbildīgajām valsts un pašvaldību institūcijām un bērnu individuālo atbalsta programmu realizāciju pašvaldībās.
* Dalība inspekcijas ikmēneša seminārā par inspekcijas aktualitātēm un prioritātēm.
* Dalība inspekcijas Bāriņtiesu un audžuģimeņu departamenta organizētajā otrajā seminārā Rīgas reģiona bāriņtiesu priekšsēdētājiem Labklājības ministrijā par KN darbību, sadarbību ar atbildīgajām valsts un pašvaldību institūcijām.
* Dalība inspekcijas Bērnu tiesību aizsardzības departamenta organizētajās divās starpinstitucionālajās sanāksmēs par bērnu uzvedības problēmām izglītības iestādēs, t.sk. KN speciālistu izstrādāto bērnu individuālo atbalsta plānu realizācijas gaitu.
* Dalība inspekcijas organizētajā projekta Uzraudzības komisijas sanāksmē par KN darbību.
* Dalība inspekcijas Bāriņtiesu un audžuģimeņu departamenta organizētajā seminārā bāriņtiesu priekšsēdētājiem Liepājā par KN darbību un sadarbību ar valsts un pašvaldību atbildīgajām institūcijām, kārtību, kādā var bērnu pieteikt klātienes konsultācijai un individuālās atbalsta programmas izstrādi.
* Tikšanās ar Vācijas organizācijas “Wellenbrecher” pārstāvjiem par turpmākās sadarbības iespējām darbā ar bērniem ar saskarsmes grūtībām un uzvedības traucējumiem.
* Dalība apmācībās Latvijas Pašvaldību mācību centrā “Speciālas zināšanas bērnu tiesību aizsardzības jomā”
* Dalība KN organizētajā sanāksmē ar Rīgas sociālā dienesta 18 darbiniekiem par KN darbību, sadarbību ar atbildīgajām valsts un pašvaldību institūcijām un sadarbības pilnveidošanas iespējām ar Rīgas sociālo dienestu.
* Tikšanās KN ar Tieslietu ministrijas pārstāvjiem par nodaļas darbību, bērnu individuālo atbalsta programmu izstrādi, realizācijas uzraudzību un sadarbību ar bērna likumiskajiem pārstāvjiem un pašvaldību atbildīgajām institūcijām. Vienlaikus pārrunātas aktualitātes saistībā ar Bērnu antisociālās uzvedības prevencijas likumu.
* Tikšanās KN ar Labklājības ministrijas pārstāvjiem par nodaļas darbību, bērnu individuālo atbalsta programmu izstrādi, realizācijas uzraudzību un sadarbību ar bērna likumiskajiem pārstāvjiem un pašvaldību atbildīgajām institūcijām. Vienlaikus pārrunātas aktualitātes saistībā ar Labklājības ministrijas realizējamajiem projektiem un sadarbības iespējām.
* Dalība inspekcijas Bāriņtiesu un audžuģimeņu departamenta organizētajā seminārā Latgales reģiona bāriņtiesu priekšsēdētājiem Rēzeknē par KN darbību, sadarbību ar atbildīgajām valsts un pašvaldību institūcijām.
* Dalība domnīcas “Providus” organizētajā seminārā Rīgā, viesnīcā “Monika”, “Ceļā uz bērniem draudzīgu justīciju: Latvijas izaicinājums” par KN darbību, sadarbību ar atbildīgajām valsts un pašvaldību institūcijām.
* Dalība KN organizētajā diskusijā par nodaļas darbību un sadarbību ar valsts un pašvaldību atbildīgajām institūcijām. Diskusijā piedalījās Cēsu novada sociālā dienesta, bāriņtiesas, Izglītības pārvaldes speciālisti un izglītības iestāžu vadītāji.
* Dalība tikšanās inspekcijā ar Valsts probācijas dienesta pārstāvjiem un Gruzijas delegāciju (Gruzijas Tieslietu ministrijas un Probācijas dienesta pārstāvjiem)
* Dalība Rīgas domes Izglītības, kultūras un sporta departamenta organizētajā seminārā skolu sociālajiem pedagogiem par KN darbību un sadarbību ar valsts un pašvaldību atbildīgajām institūcijām.
* Dalība Latvijas bērnu psihiatru asociācijas seminārā par KN darbību un sadarbību ar valsts un pašvaldību atbildīgajām institūcijām.
* Dalība inspekcijas Bāriņtiesu un audžuģimeņu departamenta organizētajā seminārā bāriņtiesu priekšsēdētājiem Smiltenē par KN darbību un sadarbību ar valsts un pašvaldību atbildīgajām institūcijām, kārtību, kādā var bērnu pieteikt klātienes konsultācijai un individuālās atbalsta programmas izstrādi.
* Dalība inspekcijas organizētajā sanāksmē ar Latvijas Republikas Tiesībsargu J. Jansonu un Tiesībsarga biroja pārstāvjiem par turpmāko sadarbību u.c. aktuāliem jautājumiem.
* Tikšanās ar Valsts kancelejas vadītāju Mārtiņu Krieviņu. Tikšanās laikā sniegta informācija par KN darbību.
* Dalība Latvijas Transpersonālās psiholoģijas un psihoterapijas asociācijas organizētajā seminārā.
* Dalība inspekcijas organizētajā seminārā Administratīvo komisiju priekšsēdētājiem Labklājības ministrijas telpās.
* Dalība UNESCO Latvijas Nacionālās komisijas organizētajā konsultatīvās padomes “Izglītība visiem” sanāksmē Latvijas Pašvaldību savienības zālē par veselīgu attiecību veidošanu skolā un sabiedrībā. Dalības mērķis - informēt par KN izveidi un atbalsta pasākumu nodrošināšanu bērniem ar saskarsmes grūtībām un uzvedības problēmām, kā arī par inspekcijas veiktajiem pasākumiem vardarbības pret bērnu novēršanai.
* Dalība domnīcas “Providus” organizētajā diskusijā “Bērnu līdzdalība: kā padarīt Latvijas juvenālās justīcijas sistēmas bērniem draudzīgas?” projektā “Uzlabojot juvenālās justīcijas sistēmas Eiropā: apmācības speciālistiem”.

**Dalība konferencēs**

* Dalība Latvijas Universitātes organizētajā konferencē par KN darbību un sadarbību ar valsts un pašvaldību atbildīgajām institūcijām, kārtību, kādā var bērnu pieteikt klātienes konsultācijai un individuālās atbalsta programmas izstrādi.
* Dalība Latvijas Pašvaldību savienības organizētajā videokonferencē par KN darbību un sadarbību ar valsts un pašvaldību institūcijām.
* Dalība Tiesībsarga biroja organizētajā cilvēktiesību un labas pārvaldības konferencē.
* Organizēta tikšanās KN ar Bauskas novada izglītības iestāžu pedagogiem un psihologiem par nodaļas darbību, sadarbību ar atbildīgajām valsts un pašvaldību institūcijām bērnu individuālo atbalsta programmu realizāciju pašvaldībās.
* Dalība RC ZELDA konferencē “Atbalstītās lemtspējas ieviešana Latvijā un citu valstu pieredze”.
* Dalība Sociālo pakalpojumu aģentūras rīkotajā seminārā „Profesionālā saskarsme ar psihotiskiem klientiem, klientiem ar posttaumatiskā stresa sindromu. Šizofrēnija un citi psihotiski stāvokļi”.
* Dalība inspekcijas organizētajā izbraukuma seminārā par inspekcijas darba rezultātiem 2016. gada pirmajā pusgadā.
* Dalība Sociālo pakalpojumu aģentūras organizētajā seminārā – apmācībā naratīvajā pieejā, kuru vadīja klīniskais psihologs, ģimenes terapeits V. Moskvičevs. Naratīvā pieeja ir mūsdienu īstermiņa terapijas veids, kurš ir ļoti efektīvs darbā ar nemotivētiem klientiem, klientiem, kuriem ir hroniskas problēmas (atkarības, vardarbības sekas, ēšanas traucējumi, fobijas, panikas lēkmes) u.c.

**Komandējumi**

* Pieredzes apmaiņas brauciens uz Igaunijas Sociālo lietu ministriju.
* Labās prakses pieredzes apmaiņas brauciens - komandējums Gruzijā, sadarbībā ar Tieslietu ministrijas, Tiesu administrācijas un Valsts probācijas dienesta pārstāvjiem. Komandējuma laikā tikšanās ar Gruzijas Tieslietu ministrijas, Probācijas dienesta pārstāvjiem. Apmeklēta nepilngadīgo ieslodzījuma iestāde, pilngadīgo personu ieslodzījuma vieta. Tikšanās laikā prezentēta KN darbība, raksturota mērķa grupa, izmantojamās darba metodes un sadarbība ar citām valsts un pašvaldības iestādēm.

# *3. Personāls*

**Cilvēkresursi**

Atskaites perioda beigās inspekcijā pamatdarbības nodrošināšanai piešķirto štata vienību skaits ir 46. Eiropas Savienības fondu 2014. - 2020. gada plānošanas periodā inspekcijano 2016. gada 14. aprīļa īstenoDarbības programmas “Izaugsme un nodarbinātība” 9.2.1. specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām” 9.2.1.3. projektu “Atbalsts speciālistiem darbam ar bērniem ar saskarsmes grūtībām un ar vardarbību ģimenē”. Projekta mērķis ir pilnveidot atbalsta sistēmu bērniem ar saskarsmes grūtībām, uzvedības traucējumiem un vardarbību ģimenē, paaugstinot speciālistu profesionalitāti un darba efektivitāti, kā arī nodrošināt sabiedrības izglītošanu par vardarbību. Projekta darbību nodrošina 12 darbinieki, tostarp 4 administratīvā personāla darbinieki, bet Konsultatīvās nodaļas personāls 8 cilvēku sastāvā nodrošina atbalsta sniegšanu bērniem ar saskarsmes grūtībām, uzvedības traucējumiem un vardarbību ģimenē, paaugstinot speciālistu profesionalitāti. Projekta “SIC Latvia “Net-Safe” II” darbību nodrošina 1 darbinieks.

Inspekcijā 2016. gada beigās kopumā bija 59 amatu vietas, no tām 28 ierēdņi un 31 darbinieks. No nodarbināto kopējā skaita 83 % ir sievietes un 17 % – vīrieši.

Pamatfunkciju struktūrvienībās nodarbināti 68% strādājošie, vadības un atbalsta funkciju veicēji ir 10%, fiziskā darba veicēji - 2%. Projekta nodrošināšanu īsteno 20% no strādājošo skaita.

Vidējais nodarbināto vecums ir 42 gadi. 64% nodarbināto ir maģistra izglītība, 33% nodarbināto ir bakalaura, un 3% – vidējā profesionālā izglītība.

Inspekcijā strādājošo darbs tiek vērtēts, pamatojoties uz darbiniekam iepriekš noteiktajiem individuālajiem uzdevumiem un to izpildes rezultātiem NEVIS sistēmā. Darbinieku mācību vajadzības tiek apzinātas darbinieku vērtēšanas procesā un tās ir cieši saistītas ar veicamajiem darba pienākumiem. Inspekcijas darbā nepieciešami profesionāli un motivēti darbinieki, ar labu izglītību un daudzveidīgām prasmēm. Nodarbināto apmācība ir viens no būtiskākajiem faktoriem, kas ietekmē gan inspekcijas darbības un sniegto pakalpojumu kvalitāti un efektivitāti kopumā, gan nodarbināto individuālo profesionālo izaugsmi. Inspekcija organizē apmācības gan jaunpieņemtajiem darbiniekiem, gan jau pieredzējušiem inspektoriem.

Lai nodrošinātu nepieciešamā apjoma un kvalifikācijas darbinieku atlasi un pieņemšanu darbā, tika organizēti septiņi atlases konkursi, tostarp uz Bērna tiesību aizsardzības vecākā inspektora, vecākā inspektora bāriņtiesu darbības uzraudzībai, informācijas vadības speciālista u.c. vakancēm.

# *4. Komunikācija ar sabiedrību*

Lai nodrošinātu inspekcijas budžeta līdzekļu ekonomisku un efektīvu izlietošanu, no 2010. gada 1. janvāra sabiedriskās attiecības un komunikāciju ar sabiedrību Labklājības ministrija nodrošina centralizēti.

Inspekcijai ir izveidojusies laba sadarbība ar Labklājības ministrijas Komunikācijas nodaļu, kas tiek operatīvi un regulāri informēta par inspekcijas būtiskākajām aktivitātēm un savukārt nodrošina saikni ar medijiem un plašāku sabiedrību.

# Inspekcijas interneta mājaslapa

Pārskata periodā inspekcijas mājaslapa regulāri tika papildināta ar jaunāko informāciju, lai ikviens interesents savlaicīgi varētu iepazīties ar aktualitātēm bērnu tiesību aizsardzības jomā, kā arī ar inspekcijas plānotajām un realizētajām aktivitātēm un darbības rezultātiem. Inspekcijas mājaslapa veidota kā noderīgs un praktisks izziņas avots. Tajā pieejami normatīvie akti bērnu tiesību aizsardzības jomā, inspekcijas apkopotie metodiskie materiāli par dažādiem aktuāliem nozares jautājumiem un praktiskajā darbā noderīgām metodēm darbā ar bērniem. Pieejama arī informācija par Uzticības tālruņa darbības rezultātiem un aktivitātēm, kā arī praktiskai izmantošanai piedāvāti visi inspekcijas izdotie informatīvie materiāli. Pārskata periodā inspekcijas mājaslapa papildināta ar jaunu sadaļu “ESF projekts – Konsultatīvā nodaļa”, kurā atrodama visa aktuālā informācija par 2016. gadā aizsākto projektu “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē īstenošanu” un Konsultatīvo nodaļu.

Jebkuram interesentam no inspekcijas mājaslapas ir iespēja nosūtīt jautājumus inspekcijas speciālistiem un saņemt atbildes uz tiem.

Inspekcijai ir izveidota arī sava mājaslapa portālā „Draugiem.lv”, kur tiek ievietota informācija par aktivitātēm, kas varētu būt interesantas portāla lietotājiem – konkursiem, akcijām u.tml. Vienlaikus šajā resursā ir pieejama iespēja nosūtīt inspekcijai informāciju par konstatētajiem bērnu tiesību pārkāpumiem, saņemt konsultāciju vai nodot citu portāla lietotājam svarīgu informāciju. Pārskata periodā tika izveidoti arī inspekcijas profili resursos “Facebook” un “Twitter”.

# *5. 2017. gadā plānotie pasākumi*

Ņemot vērā aizvadītā gada aktualitātes un padarītā darba analīzi, inspekcija ir definējusi vairākus prioritārus uzdevumus nākamajam darba posmam.

Attīstot un pilnveidojot 2016. gadā aizsākto projektu “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē īstenošanu”, kura ietvaros inspekcijā uzsāka darbu Konsultatīvā nodaļa, 2017. gada septembrī plānots visos piecos Latvijas reģionos uzsākt speciālistu, kam nepieciešamas speciālas zināšanas bērnu tiesību aizsardzības jomā, apmācības pēc Projekta ietvaros izstrādātajām un pilnveidotajām programmām un metodoloģijām. Apmācību mērķis ir sniegt iespēju speciālistiem iegūt zināšanas un attīstīt prasmes, kas nepieciešamas, lai, pildot darba pienākumus, nodrošinātu bērnu tiesību ievērošanu un aizsardzību. Apmācības plānots īstenot līdz 2021. gada februārim.

Viena no būtiskākajām inspekcijas prioritātēm jau vairākus gadus ir bērnu ar īpašām vajadzībām tiesību un interešu īpaša aizstāvība. Īstenojot šo mērķi, inspekcija Valsts programma ietvarā īstenos bērnu ar īpašām vajadzībām tiesību un interešu nodrošināšanas izvērtēšanu bērnu ārpusģimenes aprūpes iestādēs. Šādas pārbaudes četrās bērnu ārpusģimenes aprūpes iestādēs, kurās uzturas bērni līdz divu gadu vecumam un bērni ar smagiem garīga rakstura traucējumiem tiek pirmo reizi tika veiktas 2012. gadā, pēc tam veicot pēcpārbaudes. Pārbaudēs notiek sadarbībā ar tādiem speciālistiem kā pediatrs, ergoterapeits un speciālais pedagogs. Sākotnējie konstatētās būtiskās nepilnības un neatbilstības inspekcijas sniegto ieteikumu rezultātā tika novērstas, tomēr ir nepieciešamību periodiski šāda veida pārbaudes atkārtot, lai padziļināti novērtētu riskus bērnu ar smagiem garīga rakstura traucējumiem tiesību un interešu nodrošināšanai ārpusģimenes aprūpes iestādēs un sniegtu ieteikumus to novēršanai.

Vēl viens būtisks uzdevums inspekcijas ikdienas darbā ir vardarbības mazināšana izglītības iestādēs. Šim mērķim 2010. gadā tika izveidota brīvprātīgā kustība “Draudzīga skola”, kurā pašlaik darbojas jau 170 skolas. Kustības mērķis ir draudzīgas un atbalstošas vides veidošana skolās, komandas veidošanas un stiprināšanas iemaņu un labās pieredzes nodošana izglītības iestādēm, kā arī dažādu aktivitāšu (konferences, konkursi utt.) piedāvāšana kustības dalībniecēm atbilstoši izvirzītajiem mērķiem. Lai gadu gaitā uzkrāto pieredzi nodotu pēc iespējas plašākam izglītības iestāžu lokam, kā arī iesaistītu kustībā pēc iespējas vairāk skolu visā Latvijā, inspekcija gada otra pusē ir iecerējusi izdot informatīvos materiālus par kustību un izplatīt tos izglītības iestādēs, veicinot skolu iesaisti kustībā “Draudzīga skola”.